ޢަރަބިން ޖާހިލީ ޒަމާނުގައި އެއްވެސް އަންހެން ދަރިއަކަށް، އަނބިމީހާއަށް، މައިންނަށް، ވާރުތަ މުދަލުން އެއްވެސް އެއްޗެއް ނުދެއެވެ.\nކ. މާލެ |2ޑިސެންބަރ 2017 | ހޮނިހިރު 07:48 | 14,711\nހުޅުމާލޭގައި ހަދާފައިވާ ރޯހައުސްތަކެއް - ގޫގުލް\nއެހެނިހެން ދީންތަކާއި އަންހެނުންގެ ތަރިކަ:\nއިސްލާމް ދީން ނޫން އެހެން ދީންތަކާއި، ފަލްސަފާތަކުގައި ތަރިކަ މުދަލުން އަންހެނުންނަށް ލިއްބައިދޭ މިންވަރު އޮތީ ކިހިނެއްތޯ ބަލަން ޖެހެއެވެ. އެހެނީ އިސްލާމް ދީނުގެ މަތިވެރިކަމާއި، އެ ދީނަކީ ހުރިހާ ޒަމާނަކަށް، ހުރިހާ ތަނަކަށް އެއްމެ އެކަށީގެންވާ ދީންކަމަށް ވުމުން، އެކަން ފާޅުކޮށް ބުނެ ދިނުމަށް އެހެން ދީންތަކާއި، ފަލްސަފާތަކުގައި ހުންނަ މިފަދަ ވާހަކަތައް ގެންނަން ޖެހެއެވެ. އަދި އަޅައިކިޔަން ޖެހެއެވެ. الله ވަޙީކުރައްވައިފައި ވާ އާޔަތެއްގެ މާނާގައި ވެއެވެ. "އެ ފޮތުގެ ކުރިމައްޗަކުން ވެސް، އަދި އޭގެ ފަހަތަކުން ވެސް އެ ފޮތަކަށް باطل ކަމެއް ނާންނާނެތެވެ. (އެއީ) حمدލިބިވޮޑިގެންވާ، حكيم ވަންތަ ރަސްކަލާނގެ حضرة ން ބާވައިލެއްވި ފޮތެކެވެ." (ފުއްޞިލަތު 42)\nގަދީމީ މިސްރުގައި ތަރިކަ\nމިޞްރުގެ ޤަދީމީ ޒަމާނުގައި މީހުންގެ އަހުލުވެރިންނަށް ބިން މިލްކު ކުރުމެއް ނުވެއެވެ. ފިރުޢައުނު ނޫން މީހަކަށް އެއްވެސް ބިމެއް މިލްކުވެގެން ނުވެއެވެ. ބިން މިލްކުކުރެވޭ ގޮތް މެދުވެރި ވީ މަލިކު (ބަޚޫރިޔޫސް) ގެ ޒަމާނުގައެވެ. އެއީ24ވަނަ ދަރިކޮޅުގެ ރަސްކަލެކެވެ. އޭނާއަށް މިޞްރުގެ ރަސްކަން ލިބިވަޑައި ގެންނެވީ މީލާދުގެ 731 އަހަރު ކުރިންނެވެ.\nއެމީހުންގެ މުދާ ވާރުތަވުމުގެ ގޮތް ހުރި ގޮތަކީ، މިލްކުވެރި ނުވެ ދަނޑުވެރިކަން ކުރުމާއި އޭގެން ފައިދާ ލިބިގަތުމުގައި މަރުވި މީހާގެ މަޤާމަށް އެ ޢާއިލާއެއްގެ އެންމެ ބުއްދިވެރިއަކު އިސްވުމެވެ. އެކަމުގައި އަންހެން ފިރިހެން ތަފާތުކުރުމެއް ނެތިއެވެ. އަންހެނާއަށް ވާރުތަ މުދަލުގެ ގޮތުގައި ލިބޭ ތަކެތި ފިރިހެނުންނަށްވުރެ މަދުކަމުގައި ބުނެވެއެވެ. އެކަމަކު އެއީ އެކަނބުލޭގެ ރުހުމުގައެވެ. ވާރުތަވާ މީހުންގެ ތެރޭގައި ފިރިމީހާ، މަންމަ، އަޚުން، އުޚުތުން، ބަފައިފުށު ބޮޑުބޭބޭ އިންނާއި ބޮޑުދައިތައިން، މައިފުށު ބޮޑުބޭބެއިންނާއި ބޮޑުދައިތައިން ވެއެވެ.\nރޯމަނުންގެ ދުވަސްވަރު ތަރިކަ\nމަރުވި މީހާ މަރުވުމުގެ ކުރިން، އޭނާ ނިސްބަތްވާ ޤަބީލާގެ ރުހުމާއެކު އޭނާގެ ޚަލީފާއެއް އިޚްތިޔާރު ކުރެއެވެ. އެއީ އޭނާގެ ދަރިން ނުވަތަ ޢާއިލީ މީހަކަށް ވާކަށް ނުޖެހެއެވެ. މީލާދީން 543 ގައި އެ ޙާލަތު ބަދަލުވެ، ވާރުތަވެރިޔާ އަކީ ހަމައެކަނި ޢާއިލާގެ މީހުންގެ ތެރެއިން އިޚްތިޔާރު ކުރެވޭ މީހަކަށް ވިއެވެ. ވާރުތަވެރިން ކަމުގައި ބަލަނީ ފުރަތަމަ މައްޔިތާގެ ދަރިންނެވެ. ދެން މައިންބަފައިން ނެވެ. ދެން އެއްބަނޑު އެއްބަފާ އަޚުންނާއި އެބައި މީހުންގެ ދަރިންނެވެ. އެއަށްފަހު އެއްބަނޑު އެއްބަފާ އުޚުތުންނާއި އެބައިމީހުންގެ ދަރިންނެވެ. ދެން އެއްބަފާ އަޚުންނާއި އެބައިމީހުންގެ ދަރިންނެވެ. ދެން އެއްބަފާ އުޚްތުންނާއި އެބައިމީހުންގެ ދަރިންނެވެ. ދެން އެއްބަނޑު އަޚުންނާއި އެބައިމީހުންގެ ދަރިންނެވެ. އެއަށްފަހު އެއްބަނޑު އުޚުތުންނާއި އެބައިމީހުންގެ ދަރިންނެވެ. މި ކަމުގައި ދެ ޖިންސުގެ ތަފާތެއް ނުގެންގުޅެއެވެ. ރޯމަނުންގެ މެދުގައި އަނބި މީހާއަށް ފިރިމީހާގެ މުދަލުން ވާރުތައެއް ނުވެއެވެ. މަރުވި މީހާގެ މުދާ އެހެން ޢާއިލާއަކަށް ހިނގައިދާނެތީ އެ މީހުންގެ ގާތުގައި ކާވެންޏަކީ އެއީ މުދާ ވާރުތަވުމުގެ ސަބަބެއްކަމަކަށް ނުބަލައެވެ. މަންމަ މަރުވުމުން، އޭނާއަށް، އޭނާގެ ބައްޕަ ފުށުން ލިބިފައިވާ ހުރިހާ މުދަލެއް، އެ އަންހެނާގެ އަޚުންނަށާއި އުޚްތުންނަށް ދޭންޖެހޭނެއެވެ. އެ އަންހެނާގެ ދަރިންނަކަށް އެއިން އެއްޗެއް ނުލިބޭނެއެވެ.\nގަދީމީ ގުރީކުންގެ ގާތުގައި ތަރިކަމުދާ\nރޯމަނުންނާ ދާދި އެއްގޮތަކަށް މިބައި މީހުން ވެސް މައްޔިތާއަށް ޚަލީފާއަކު ކަނޑައަޅައެވެ. މިގޮތަށް ކަނޑައަޅާ ޚަލީފާ ކަނޑައެޅުމުގައި މިބައި މީހުން ފަނޑިޔާރެއްގެ ކުރިމަތީގައި ކަނޑައަޅައެވެ. އެއީ ދެކޮޅުވެރިކަމެއް އުފެދި ދާނެތީ އާއި އެކަމުގެ ޞައްޙަކަން ބަޔާންކުރުމަށެވެ.\nމިގޮތަށް ވަޞިއްޔަތު ކުރުމަށްފަހު ވަޞިއްޔަތް ކުރި މީހާ މަރުވުމުން ވަޞިއްޔަތުން ކަނޑައެޅުނު ޚަލީފާއަކީ އެ ޢާއިލާގެ ވެރިމީހާއެވެ. އޭނާ ބޭނުންގޮތަކަށް މުދަލާމެދު ކަންތައްކުރެއެވެ. އޭނަ އެދޭ މީހަކާއި އެ ޢާއިލާގެ އަންހެން ކުދިން ދެވައެވެ. އަދި އޭނާ ބޭނުން ކުއްޖަކު ކައިވެނި ކުރިއަ ނުދީ ހިފަހައްޓައެވެ.\nސާމީ ގައުމުތައް ނުވަތަ އިރުމަތީ ގަދީމީ މީހުންގެ ގާތުގައި ތަރިކަ މުދާ\nއިރުމަތީ ޤަދީމީ މީހުނޭ ބުނެވެނީ ކިލްދާނީންނާއި އާރާމުންނާއި، ސިރްޔާނުންނާއި ފީނީޤިއްޔީންނާއި، މި ދަރިކޮޅުތަކާ ގުޅިފައިވާ މީހުންނަށެވެ. މިބައި މީހުންގެ ތެރޭގައި ތަރިކައިގެ ހަމަ އޮތީ އެންމެ ދޮށީ ފިރިހެންދަރި ބައްޕަގެ މަޤާމަށް އައުމެވެ.\nދޮށީދަރި ފިރިހެން ކުއްޖަކު ކަމުގައި ނުވާނަމަ އެންމެ ހަރުދަނާ ފިރިހެން ކުއްޖެކެވެ. އެހެން ނޫންނަމަ މައްޔިތާގެ އަޚުންގެ ތެރެއިންނެވެ. ދެން ބަފާފުށު ބޮޑުބޭބެއިންގެ ފަރާތުންނެވެ. މިހެންގޮސް ޅިޔަނުންނާއި ޤަބީލާގެ މީހުންވެސް ވަދެގެންދެއެވެ. ކުޑަކުދިންނާ އަންހެނުން ތަރިކައިން މަޙްރޫމުކުރެއެވެ. މި ބައި މީހުންގެ އަންހެނުންނަށް މުދާ ވާރުތަ ވުމެއް ނުވެއެވެ. މި ޤައުމުތަކުގައި އަންހެނުންނަށާއި ކުޑަކުދިންނަށް ވާރުތަމުދަލުން އެއްޗެއް ނުލިބޭކަން ފާހަގަކުރެވެއެވެ.\nޔަހޫދީ ދީނުގައި އަންހެނުންގެ ތަރިކަ\nމިބައި މީހުންގެ ގާތުގައި މުދާ ވާރުތަ ވަނީ ހަތަރު ސަބަބަކުންނެވެ. އެއީ ދަރިންނާއި، ބަފައިންނާއި، އަޚުންނާއި، ބަފާފަރާތު ބޮޑުބޭބެއިންނަށް ވުމެވެ. ބަފާ މަރުވެއްޖެ ނަމަ ވާރުތަ މުދާ ލިބެނީ ހަގުކުއްޖާ އަށް ލިބޭވަރުގެ ދެބައި ދޮށީ ފިރިހެން ކުއްޖާއަށް ލިބޭގޮތަށެވެ.\nފިރިހެން ކުއްޖަކު ހުރެއްޖެ ނަމަ އެއްވެސް އަންހެނަކަށް ބައްޕަގެ ތަރިކައިން ބައެއް ނުދެއެވެ. އެއީ މައްޔިތާގެ މަންމަ ކަމުގައި ވިނަމެހެވެ. އަންހެން ދަރިއަކަށް ވިނަމަވެސް މެއެވެ. ނުވަތަ އަނބިމީހާ ކަމުގައި ވިނަމަވެސް ބައެއް ނާޅައެވެ. އަންހެންދަރިއަށް ތަރިކައިން ބައި ލިބެނީ، ފިރިހެންދަރިއަކު ނެތް ޙާލަތެއްގައެވެ. ސިފްރުލް ޢަދަދުގެ 27ވަނަ އިޞްޙާޙު ގައި ވާގޮތުން "މީހަކު މަރުވި އިރު އޭނާގެ ފިރިހެން ދަރިއަކު ނެތް ނަމަ ތިޔަބައި މީހުން އޭނާގެ މިލްކު އޭނާގެ އަންހެންދަރިން ނަށް ދޭށެވެ." މިފަދައިންނެވެ. ފިރިމީހާގެ މުދަލުން އެއްވެސް ޙާލެއްގައި އޭނާގެ އަނބި މީހާއަށް އެއްވެސް އެއްޗެއް ވާރުތައެއް ނުވެއެވެ.\nމަސީހީންގެ ގާތުގައި ތަރިކަ މުދާ\nމިބައި މީހުން ގެންގުޅޭ އިންޖީލުގައި ވާރުތަ މުދަލުގެ ވާހަކަ އައިސްފައެއް ނުވެއެވެ. އެއީ އެ މީހުންގެ ފޮތުގައި މަސީޙު ވިދާޅުވިކަމުގައި ވަނީ ތިމަން މި ވަޑައިގެންނެވީ އީމާންކަމާއި ލޮބުވެތިކަން މަތިވެރި ކުރެއްވުމަށެވެ. ޔަހޫދީންގެ ޝަރީޢަތް ފޮހެލައްވާކަށް ނޫނެވެ. އެހެނެއްކަމަކު އެޝަރީޢަތް ފުރިހަމަ ކުރައްވާށެވެ. އެހެންކަމުން ކުރީގެ މަސީޙީން ވާރުތަ މުދަލުގެ ކަންތައް ބަލަހައްޓަމުން ގެންދިޔައީ ޔަހޫދީންނާ ރޯމަނުންނާ އަދިވެސް އެހެން ޝަރީޢަތްތަކުގައިވާ ގޮތުގެމަތިންނެވެ.\nހިންދީ ދީނުގައި ތަރިކަ\nފިރިމީހާ މަރުވެއްޖެ ނަމަ އޭނާއާ އެކުގައި އަނބި މީހާ އަންދަން ޖެހެއެވެ. އެހެންވީމާ ތަރިކައިން އޭނާއަށް ލިބޭ ހަމަ އެކައްޗެއްވެސް ނެތެވެ. އަދި އަންހެން ދަރިންނާ މެދުވެސް ކަންތައް ވަނީ ވަރަށް އިހާނެތިކޮންނެވެ.\nޖާހިލީ ޒަމާނުގައި އަރަބިންގެ މެދުގައި ތަރިކަމުދާ\nޢަރަބިން ޖާހިލީ ޒަމާނުގައި އެއްވެސް އަންހެން ދަރިއަކަށް، އަނބިމީހާއަށް، މައިންނަށް، ވާރުތަ މުދަލުން އެއްވެސް އެއްޗެއް ނުދެއެވެ. މައްޔިތާގެ މުދާ ވާރުތަ ވަނީ ބާލިޣުވެފައިވާ ފިރިހެން ދަރިޔަކު ހުރިނަމަ އެ ދަރިއަކަށެވެ. ނޫނީ ދޮށީ ބޭބެއަށެވެ. ނޫނީ ބަފާފުށު ބޮޑުބޭބެއަށެވެ. ނޫނީ އޭނާގެ ފިރިހެން ދަރިއަށެވެ. އެއީ އެމީހުންގެ މެދުގައި ވާރުތަވާ ސަބަބަކަށް ވަނީ ޤަބީލާއާއި ދަރިކޮޅު ޙިމާޔަތްކުރުމަށާއި، ޢަދާވާތްތެރިންގެ ކިބައިން ދިފާޢުކުރުމަށް ކަނޑި އުފުލަން ކުޅަދާނަވުމެވެ. އެހެންކަމުން ވާރުތަ ވަނީ ހަމައެކަނި ބޮޑެތި ފިރިހެނުންނަށެވެ. އަދި އެޑޮޕްޓުކުރާ ފިރިހެން ދަރިންނަށް ވެސް ވާރުތަކުރެއެވެ.\nއަންހެނުން ވާރުތަ ކޮށްފައި ވަނީ އެކަނބަލުންގެ ނުރުހުމުގައެވެ. އޭނާގެ ބައްޕަގެ ހުވަފަތް އަނބި މީހާ ގާތަށް ގޮސް އޭނާގެ ގަޔަށް ފޮށާ އެއްލައިފި ނަމަ އެ އަންހެނާ (ދޮން މަންމަ) އޭނާ އަށް ލިބުނީއެވެ. އޭނާ އިންނަން ބޭނުން ނަމަ އިތުރު ރަނެއް ނުދީ އޭނާ އާ އިނދެވި ދާނެއެވެ. އިސްލާމްދީން އައިސް މިކަންވަނީ މަނާކޮށްފައެވެ. الله ވަޙީކުރައްވަނީ "އޭ އީމާންވެއްޖެ މީސްތަކުންނޭވެ! ނުރުހުމުގައި އަންހެނުން ވާރުތަކޮށް ގަތުމަކީ ތިޔަބައިމީހުންނަށް ޙަލާލުވެގެންވާ ކަމެއްނޫނެވެ." (ސޫރަތުއްނިސާގެ 19 ވަނަ އާޔަތުގެ މާނަ)\nއެ ދުވަސްވަރު މީހަކު މަރުވުމުން، އޭނާގެ އަނބި މީހާއަށާއި، އޭނާގެ އަންހެން ކުދިންނަށާއި، ހުރިނަމަ އޭނާގެ ޅަޢުމުގެ ފިރިހެން ކުއްޖަކަށް ވެސް އެއްޗެއް ނުދެއެވެ. އެއާ ޚިލާފަށް މަރުވި މީހާގެ އަޚު އެ ގެއަކަށް ގޮސް މަރުވި މީހާގެ މުދާކޮޅު ގެންދަނީއެވެ.\nބައެއް ޤަބީލާތަކުގައި ފިރިހެންދަރިންގެ ސަބަބުން ނުވަތަ ފިރިހެންދަރިންގެ ފިރިހެން ދަރިންގެ ސަބަބުން އަންހެންދަރިން ޙަޖްބުވެއެވެ.\nފަރަންސޭސި ގާނޫނުގައި ތަރިކަ މުދާ\nފަރަންސޭސީންގެ ޤާނޫނުގެ 731 ވަނަ މާއްދާގައި ވާ ގޮތުން ވާރުތަވެވެނީ ހަތަރު ސަބަބަކުންވެ. އެންމެ ފުރަތަމަ މައްޔިތާގެ ފިރިހެން ދަރިންނާއި އަންހެން ދަރިންނެވެ.\nއެއްވަނަ ދަރަޖަ: ޞައްޙަ ކައިވަންޏެއްގެ ސަބަބުން ލިބޭ ދަރިންނާއި ގާތް ޢާއިލީމީހުން.\nދެވަނަ ދަރަޖަ: ފާސިދު ކައިވަންޏެއްގެ ސަބަބުން ނުވަތަ ރަޙްމަތްތެރިކަމުގެ ތެރެއިންގެ ތެރެއިން ލިބޭ ދަރިން\nތިންވަނަ ދަރަޖަ: އަނބިމީހާ އާއި ފިރިމީހާ\nހަތަރުވަނަ ދަރަޖަ: ބައިތުލްމާލި (ދައުލަތް)\nފުރަތަމަ ދަރަޖައިގެ މީހުން ނެތް ޙާލަތެއްގައި މެނުވީ ދެވަނަ ދަރަޖައިގެ މީހުންނަށް ތަރިކައިން އެއްޗެއް ނުލިބޭނެއެވެ.\nވާރުތަކުރާ ފަރާތް މަރުވުމާއެކު ޝަރްޢީ ވާރުތަ ވެރިންނަށް ވާރުތަމުދާ ލިބޭނެއެވެ. ކޯޓުން އެ މަސްއަލަ ނިމެންދެން މަޑުކުރާކަށް ނު ޖެހެއެވެ. އެކަމަކު ފާސިދު ކައިވަނީގެ ސަބަބުން ލިބޭ ދަރިންނާއި އަނބި މީހާ/ ފިރިމީހާ އަށް، ކޯޓުން ބައި ލިބޭކަމަށް ނިޔާ ކަނޑައަޅަން ދެން މަޑު ކުރަން ޖެހެއެވެ.\nގާތް ޢާއިލީކަމުގެ ސަބަބުން ވާރުތަ ވެރިންނަކީ މައްޔިތާގެ ފަރްޢުންނާއި އުޞޫލުންނާއި ޙަވާޝީން (އަޚުންނާއި އުޚްތުން)ނެވެ.\nއުޞޫލުންގެ ތެރެއިން ލިބޭނީ ހަމައެކަނި ބައްޕައަށާއި މަންމައަށެވެ. މާމައަށާއި ކާފައަށް ލިބޭނީ ފަރްޢުންނާއި ޙަވާޝީން ނެތް ނަމައެވެ.\nބައްޕައާއި މަންމައާއެކު އަޚުންނާއި އުޚްތުން ތިބިނަމަ ތަރިކަ ދެބަޔަށް ބަހައި އެއް ބައި ދޭނީ ބައްޕައަށާއި މަންމައަށެވެ. އަނެއްބައި ދޭނީ އަޚުންނަށާއި އުޚްތުންނަށެވެ.\nދެ ބާވަތުގެ އަޚުންނާއި އުޚްތުން ތިބި ނަމަ (އެއްބަފައި ކުދިންނާއި އެއްބަނޑުކުދިން ނަމަ) ދެ ބަޔަށް ބަހައި އެއްބައި ދޭނީ އެއްބަފައި ކުދިންނަށެވެ. އަނެއްބައި ދޭނީ އެއްބަނޑު ކުދިންނަށެވެ. އެއްބަނޑު އެއްބަފައި އަޚުންނާއި އުޚްތުން މި ދެބައި ގައިވެސް ހިމެނޭނެއެވެ.\nކޮމިއުނިސްޓް ފަލްސަފާގައި ތަރިކަ\nކޮމިޔުނިސްޓުންނަކީ ތަރިކައިގެ ޙައްޤު ޤަބޫލުކުރާ ބައެއްނޫނެވެ. އެމީހުން ބުނާގޮތުގައި ތަރިކަޔާ ބެހޭ ޤާނޫނަކީ އިޝްތިރާކީ ނިޒާމާ އަރާރުންވާ އެއްޗެކެވެ. ކޮމިޔުނިޒަމްގައި ޚާއްޞަ މިލްކިއްޔަތެއް ނެތެވެ. ތަރިކަޔާ ބެހޭ ޤާނޫނު އިޝްތިރާކީ އުޞޫލުތަކާ ޚިލާފުވަނީ މިހެންވެގެންނެވެ.\nއިސްލާމްދީނާއި އެހެނިހެން ދީންތައް އަޅައިބަލައިލުން:\nތަރިކަ ބަހާނެ އުޞޫލުތައް އިސްލާމްދީނުގައި ހަމަޖައްސަވައި ކަނޑައެޅުއްވީ ޢާލަމްތަކުގެ ވެރި اللهއެވެ. މި އުޞޫލުތައްالله ކީރިތި ޤުރުއާނުގެ ނިސާ ސޫރަތުގެ 11 ވަނަ އާޔަތުގެ ކުރީކޮޅުގައި ތަރިކަ މުދާ ބަހާނޭގޮތް ބާޔާން ކުރެއްވުމަށްފަހު އެ އަންގަވަނީ ތަރިކަ މުދާ ބަހާނޭ ގޮތް ކަނޑައަޅުއްވައިފައި އެ ވަނީ اللهގެ ޙަޟްރަތުން ކަމެވެ. ފަރްޟެއްގެ ގޮތުގައެވެ. އެއަށްފަހު ތަރިކަ މުދާ ބެހިވެނިންނަކީ ކޮބައި ކަމަށް އަންގަވަނީ އަންނަނިވި ޢިބާރާތުންނެވެ. "އެއީالله ކަނޑައަޅުއްވައި އަންގަވާފައިވާ އިންތަކެވެ." އެހެންވުމުން އެ އިމުން ބޭރުވެވޭނޭ ގޮތެއް ނު ހޯދޭނެއެވެ. ކަނޑައަޅުއްވާފައިވާ ގޮތަށް ވުރެ ހެޔޮގޮތެއް ނު ހޯދޭނެއެވެ.\nތަރިކަ މުދާ އޭގެ ޙައްޤުވެރީންނަށް ފޯރުކޮށް ދިނުމަކީ الله ގެ ޙައްޤުތަކުގެ ތެރޭގައި ހިމެނޭ ކަމެކެވެ. އެކަލާނގެ ޙައްޤަކަށް އަރައިގަތުމެއް ނުވާނެއެވެ.\nތަރިކަ މުދާ ބަހަން ވަޞިއްޔަތް ކުރައްވާފައި ވަނީ الله އެވެ. ވަޞިއްޔަތަކީ ތަންފީޛު ނުކޮށް ދޫކޮށްލެވޭނޭ ކަމެއް ނޫނެވެ.\nއިސްލާމްދީނުގައި ތަރިކަ ލައްވާފައި ވަނީ ހަމައެކަނި މުދަލުގައެވެ. އިންސާނުން ތަރިކަގޮތުން ވާރުތަ ނުވެއެވެ. އެހެނީ ޖާހިލީ ޒަމާނުގައި މުވައްރިޘުގެ އަނބި މީހާ ތަރިކައެއް ކަމުގައި ވެއެވެ. ނަމަވެސް އެއާ ޚިލާފަށް އިސްލާމް ދީނުގައި ލައްވަވާފައި ވަނީ، ކައިވަނީގެ ސަބަބުން ދެމަފިރިންގެ ދެމެދުގައި އޮތް ގުޅުމަށް ރިޢާޔަތް ކޮށް އެކެއްގެ މުދާ އަނެކަކަށް ވާރުތަ ވާ މުދަލުގެ ގޮތުގައެވެ. މިހެ


މިލާން ކަޓުވާލުމަށްފަހު އިންޓަ ސެމީއަށް\nމި މެޗުގައި މިލާނުގެ އިބްރަހިމޮވިޗަށް ވަނީ ރަތް ކާޑެއް ދައްކާފައި\nމިލާން އަތުމް އިންޓަ މޮޅުވީ ފަހަތުން އަރައި 2-1 ގެ ނަތީޖާއަކުން\n27 ޖެނުއަރީ 2021 | ބުދަ 10:35\nއިންޓަ އާއި މިލާން ބައްދަލުކުރި މެޗުގެ ތެރެއިން: މި މެޗުން އިންޓަ މޮޅުވީ 2-1 ން\nއިޓާލިއަން ކަޕުގެ ކުއާޓާފައިނަލުގައި ވާދަވެރި އޭސީ މިލާން ބަލިކޮށް، ސެމީފައިނަލަށް އިންޓަ މިލާން ދަތުރުކޮށްފިއެވެ.\nއަންގާރަ ދުވަހުގެރޭ ކުޅުނު މެޗުން އިންޓަ މޮޅުވީ ފަހަތުން އަރައި 2-1 ގެ ނަތީޖާއަކުންނެވެ.\nމި މެޗުގައި އެންމެ ފުރަތަމަ ލަނޑު ޖަހާ ލީޑު ނަގާފައިވަނީ މިލާނުންނެވެ. އެގޮތުން މެޗުގެ 31 ވަނަ މިނެޓުގައި އެ ޓީމަށް ލީޑު ނަގައިދިނީ ތަޖުރިބާކާރު ފޯވާޑް ޒްލަޓާން އިބްރަހިމޮވިޗެވެ. އޭގެ ފަހުން މި މެޗުގައި އިބްރަހިމޮވިޗާއި، އިންޓަގެ ފޯވާޑް ރޮމެލޫ ލުކާކޫއާ ދެމެދު ދަނޑުމަތީގައި ތަކުރާރުކޮށް ބަހުގެ ހަމަލާތަކެއް ބަދަލުކުރިއިރު، ފުރަތަމަ ހާފުގައި އެ ދެ ކުޅުންތެރިންނަށް ވަނީ ރީނދޫ ކާޑު ދައްކާފައެވެ.\nމެޗުގައި މިލާނަށް މައްސަލަތަކެއް ކުރިމަތިވީ ދެވަނަ ހާފު ފަށައިގެން 13 ވަނަ މިނެޓުގައި އިބްރަހިމޮވިޗަށް ދެވަނަ ރީނދޫ ކާޑާއެކު ރަތް ކާޑެއް ދެއްކުމާ ގުޅިގެންނެވެ. އިބްރަހިމޮވިޗަށް ދެވަނަ ރީނދޫ ކާޑާއެކު ރަތް ކާޑެއް ދެއްކީ އިންޓަގެ އަލެކްސަންޑަ ކޮލަރޯވަށް ކުރި ފައުލަކާ ގުޅިގެންނެވެ.\nއެއާއެކު އިންޓައިން ވަނީ މެޗުގެ 71 ވަނަ މިނެޓުގައި ނަތީޖާ އެއްވަރުކޮށްފައެވެ. ލިބުނު ޕެނަލްޓީއަކުން މި ލަނޑު އެ ޓީމަށް ކާމިޔާބުކޮށްދިނީ ލުކާކޫއެވެ. މިއީ އޭރިއާ ތެރެއިން އިންޓަގެ ނިކޯލޯ ބަރެއްލާއަށް މިލާނުގެ ރަފައެލް ލެއާއޯ ކުރި ފައުލަކަށް ރެފުރީ ދިން ޕެނަލްޓީއެކެވެ. އަދި މި މެޗުން އިންޓަ މޮޅުކޮށްދިން ލަނޑު އިތުރު ވަގުތުގައި ހިލޭ ޖެހުމަކުން ކާމިޔާބުކޮށްދިނީ ކްރިސްޓިއަން އެރިކްސަންއެވެ.\nމިލާން ކަޓުވާލުމަށްފަހު އިންޓަ ސެމީއަށް ދަތުރުކުރިއިރު، ސެމީގައި އިންޓަ ނުކުންނަން ޖެހޭނީ ކުއާޓާގައި ސްޕަލް އާއި ޔުވެންޓަސް ބައްދަލުކުރާ މެޗުން މޮޅުވާ ޓީމަކާ ދެކޮޅަށެވެ.


''Ronaldo ah thafaathu dhekkeyne,eumurugai ehaa fit ehen kulhuntheriyaku nudheken'' - One Online\nޔުނައިޓެޑްގެ ކޯޗު ރާފް ރަންގްނިކް --- ފޮޓޯ/ ޔުނައިޓެޑް ޓްވިޓާ\n"ރޮނާލްޑޯއަށް ތަފާތު ދެއްކޭނެ، އެ އުމުރުގައި އެހާ ފިޓް އެހެން ކުޅުންތެރިޔަކު ނުދެކެން"\nމެންޗެސްޓާ ޔުނައިޓެޑްގެ ޕޯޗުގަލް ފޯވަޑް ކްރިސްޓިއާނޯ ރޮނާލްޑޯއަކީ އަދިވެސް ތަފާތު ދެއްކޭނެ، ފިޓް ކުޅުންތެރިއެއް ކަމަށް ކްލަބުގެ ކޯޗުކަމާ އަލަށް ހަވާލުވި ރާފް ރަންގްނިކް ބުނެފިއެވެ.\nޔުނައިޓެޑްގެ ކޯޗުގެ މަގާމުގައި ހުރެ ރަންގްނިކް ދިން ފުރަތަމަ ޕްރެސް މިއަދު ދީފައިވާ އިރު، އޭނާ ވަނީ ކްލަބުގެ ކޯޗުކަމުގެ މަގާމާއި، އޭނާގެ ސްޓައިލާ ގުޅިގެން ކުރިމަތިކުރި ސުވާލުތަކަށް ޖަވާބު ދީފައެވެ. ހައި ޕްރެސިން، ފާސްޓް، އަދި އިންޓެންސިޓީ ހައި ފުޓުބޯޅަ ސްޓައިލެއް ގެންގުޅޭ ރަންގްނިކް ޔުނައިޓެޑާ ހަވާލުވުމާއެކު ގިނަ ބަޔަކު ފާހަގަކުރީ އުމުރުން 36 އަހަރުގެ ރޮނާލްޑޯއަށް އެ ފުޓުބޯޅައިގައި މިހާރު ކެތް ނުކޮށްލެވޭނެ ކަމަށެވެ. ހާއްސަކޮށް ގިނައިން ދަނޑުމަތީގައި ދުވަން ޖެހުމަކީ ރޮނާލްޑޯގެ އުމުރުގައި ކުރެވޭނެ ކަމެއް ނޫން ކަމަށްވެސް ގިނަ ބަޔަކު ފާހަގަކުރިއެވެ.\nއެ ވާހަކަތަކާ ގުޅިގެން ރަންގްނިކް ބުނީ ކްލަބަކަށް ގޮސް ކުޅުވާ ފުޓުބޯޅަ ބިނާކުރަން ޖެހޭނީ ކްލަބުގައި ތިބި ކުޅުންތެރިންނަށް އެންމެ އެކަށޭނެ ގޮތަކަށް ކަމަށާއި، އެ ނޫން ގޮތަކަށް ކޯޗަކު ކަންކޮށްގެން ނުވާނެ ކަމަށެވެ.\n"ކްލަބެއްގެ ކުޅުމުގެ ސްޓައިލް އެކަށައަޅަން ޖެހޭނީ ކުޅުންތެރިން ތިބި ގޮތަކަށް ބަލައިގެން. ރޭ އާސެނަލްއާ ދެކޮޅަށް ކުޅުނު މެޗުގެ ދެވަނަ ހާފަށް ބަލައިލިޔަސް އުމުރުން 36 އަހަރުގައިވެސް ރޮނާލްޑޯއަކީ ޕްރޮފެޝަނަލް ކުޅުންތެރިއެއްކަން ސާފުވާނެ. ރޮނާލްޑޯއަށް އަދިވެސް ތަފާތު ދެއްކޭނެ. އެ އުމުރުގައި އެހާ ފިޓްކޮށް ހުރި އެހެން އެއްވެސް ކުޅުންތެރިޔަކު ނުދެކެން،" ރަންގްނިކް ބުންޏެވެ.\nރަންގްނިކް ބުނީ އޭނާއާއެކު ޔުނައިޓެޑުން ކުރިމަތިލަނީ ދުނިޔޭގެ އެންމެ ވާދަވެރި ލީގަށް ކަމަށާއި، އެ ލީގުގައި ޓީމުގެ ނަތީޖާ ރަނގަޅު ކުރުމަށް ބޭނުންވާނީ އެންމެ ކުޅުންތެރިއެއް ނޫން ކަމަށެވެ. ހުރިހާ ކުޅުންތެރިން ހަމަހަމައަށް ޓީމުގައި ބައިވެރިވާން ޖެހޭނެ ކަމަށާއި، ރޮނާލްޑޯއަކީވެސް އެ ރޫހު ޓީމަށް ގެންނަން ތައްޔާރަށް ހުރި މުހިއްމު ކުޅުންތެރިއެއް ކަމަށްވެސް ރަންގްނިކް ބުންޏެވެ.\nއުމުރުން 63 އަހަރުގެ ރަންގްނިކް ޔުނައިޓެޑްގެ ކޯޗުކަމާ ހަވާލުވީ މި ސީޒަން ނިމެންދެނެވެ. ޖަރުމަނުގެ ތަޖުރިބާކާރު ކޯޗު މި ސީޒަނަށްފަހު ދެ އަހަރު ދުވަހު މަސައްކަތް ކުރާނީ ޔުނައިޓެޑުގެ ކޮންސަލްޓެންސީ މަގާމެއްގައެވެ. އެގޮތަށް އަދި އޮތް ނަމަވެސް ރަންގްނިކް ބުނެފައި ވަނީ ސީޒަނުގެ ބާކީ ބައި ރަނގަޅަށް ގޮސްފި ނަމަ، އަދި އެއް އަހަރު ކޯޗުކަމުގައި މަޑުކުރުމުގެ ވިސްނުމެއްވެސް އެބަހުރި ކަމަށެވެ. ކުރިން ލެއިޕްޒިގާއި ޝާލްކޭގައި ތަފާތު ޓީމުތަކެއް ބިނާކުރި ރަންގްނިކް ޔުނައިޓެޑަށް ދިޔައީ ރަޝިޔާގެ ކްލަބެއް ކަމަށްވާ ލޯކޮމޯޓިވް މޮސްކޯގެ ސްޕޯޓްސް އެންޑް ޑެވަލޮޕްމަންޓް މަގާމެއްގައި ހުރެފައެވެ.\nމި ސީޒަނަށްފަހު ހިލޭ ޓްރާންސްފާއެއްގައި ޕޮގްބާ ޔުނައިޓެޑް ދޫކޮށްލަނީ


Furathama Quatar Gai Nirubaverikamaa Gulehy 1.9 Million Post Nagaafaivey - Vaguthu\nމިއަހަރުގެ ފުރަތަމަ ކުއާޓަރގައި ނިރުބަވެރިކަމާ ގުޅޭ 1.9 މިލިއަން ޕޯސްޓް ނަގާފައިވޭ\nމިއަހަރުގެ ފުރަތަމަ ކުއާޓަރގައި ނިރުބަވެރިކަމާ ( ޓެރެރިޒަމްއާ) ގުޅޭ 1.9 މިލިއަން ޕޯސްޓް ފޭސްބުކްއިން ނަގާފައިވާކަމަށް އެކުންފުނިން ބުނެފިއެވެ. އެކުން ފުނިން ހާމަ ކުރާގޮތުގައި މިއީ މިދިޔަ އަހަރުގެ މިމުއްދަތާ ބަލާއިރު މިއީ 100% އިތުރު އަދަދެއް ކަމަށެވެ.\nއެކުންފުނިން އިތުރަށް ބުނެފައިވަނީ ހައްދު ފަހަނަ އަޅާފައިވާ ގުރުޕްތަކުން ކޮށްފައިވާ ޕޯސްޓްތަށްވެސް ރިމޫވް ކުރަމުން އަންނަ ކަމަށާއި އެމަސައްކަތުގައި ބޭނުން ކުރަނީ އާރޓިފިޝަލް އިންޓެލިޖެންސްކަމަށެވެ.\nމީގެ ކުރިން ފޭސްބުކް އިން މިފަދަ ޕޯސްޓްތަށް ދެނެގަންނަނީ ފޭސްބުކް ބޭނުން ކުރަމުންދާ ފަރާތްތަކުން އެކަން ރިޕޯޓް ކުރުމުންނެވެ. އަދި ރިޕޯޓް ކުރުމުން ފޭސްބުކްގެ ޓީމްއަކުން އެއީ ފޭސްބުކްގެ ޕޯސްޓްއަކީ ފޭސްބުކް ޕޮލެސީއާ ޚިލާފު ޕޯސްޓެއްތޯ ބަލާ ޗެކްކޮށް އެ ނަގަން ޖެހޭ ހާލަތެއްގައި ނަގައެވެ.\nނަމަވެސް ފޭސްބުކްއިން ބުނެފައިވަނީ މިއަހަރުގެ މިހާތަނަށް ނެގުނު މިޕޯސްޓްތަށް ނަގާފައިވަނީ %88 އާރޓިފިޝިއަލް އިންޓެލިޖެންސް ބޭނުންކޮށްގެން ކަމަށާއި މުސްތަޤްބަލުގައި މިޓެކްނިލޮޖީ މިއަށްވުރެ ހަލުވިވެ، އިތުބާރު ބޮޑުވާނެކަމަށެވެ.\nފޭސްބުކް ރިއެކްޝަން އެމޮޖީތައް ބަދަލު ވެގެން ގިނަ ބަޔަކު ރަތަށް\nކަޅު މެސެންޖަރ: ލޮލަށް ފަސޭހަ ވުމުގެ އިތުުރުން އިތުރު ފައިދާއެއް


Fuluhun thalhaigathee bidheysee eh ge gaigai,egein2kilo drug fenunu! | Mihaaru\nފުލުހުން މީހަކަށް އަނިޔާ ކުރަނިކޮށް ނަގާފައިވާ ވީޑިއޯގެ ސްކްރީން ޝޮޓެއް--\nފުލުހުން ތަޅައިގަތީ ބިދޭސީއެއްގެ ގައިގައި، އެ ގެއިން ދެ ކިލޯގެ ޑްރަގު ފެނުނު!\n08 ޖުލައި 2019 - 14:27 96 comments\nމަސްތުވާތަކެއްޗާ ދެކޮޅަށް ފުލުހުން ހިންގާ ވަރުގަދަ އޮޕަރޭޝަންގައި، ފަހަކަށް އައިސް ގިނަ އަދަދެއްގެ މަސްތުވާތަކެތި އަތުލައިގަނެފައިވެ އެވެ. ޑްރަގް ނެޓްވޯކް ނައްތާލަން ކުރަމުން އަންނަ މަސައްކަތުގައި މާފަންނު އުޖާލާގެ އަށް ފުލުހުން ވަނީ، އެނގިފައިވާ ގޮތުގައި، ފާރަލަމުން ގޮހެވެ. އެ ގެއިން ދެ ކިލޯ އަށް ވުރެ ގިނަ މަސްތުވާތަކެތި ވެސް އަތުލައިގަތް ކަމަށް ވެ އެވެ.\nއެނގިފައިވާ ގޮތުގައި މި މައްސަލައިގައި ދެ މީހަކު ހައްޔަރުކޮށް، ކޯޓުން ބަންދުގެ މުއްދަތު މިހާރު ވަނީ އިތުރުކޮށްފަ އެވެ.\nއެ މީހުން އަތުލައިގަންނަން އެ ގެއަށް ފުލުހުން ވަނުމާ އެކު ފުރަތަމަ ހަމަލާދިނީ ބިދޭސީ މީހާ ކަމަށް ވެ އެވެ. ފުލުހެއްގެ ގައިގައި ޖެހުމުން ބަދަލެއްގެ ގޮތުން، ހުރިހާ ފުލުހުންވެގެން އެ ބިދޭސީ މީހާގެ ގައިގައި ކޮޅުފައިންނާއި ގާ ބުރިއަކުން ތަޅައި އަނިޔާކުރީ އެވެ.\nހައްޔަރުކުރާ މީހުންނަށް އަނިޔާކުރާ ފުލުުހުންތަކެއް އެ މުއައްސަސާގެ ތެރޭގައި ތިބިކަމުގެ ތުހުމަތު ކުރަމުން ދަނިކޮށް، އާއްމުވި އެ ވީޑިއޯގެ ސަބަބުން ފުލުހުންނަށް އަނެއްކާވެސް ވަނީ ފާޑުކިޔުން އަމާޒުވެފަ އެވެ. ކުލަ ހެދުމުގައި ތިބި އެ ފުލުހުން އެ ވީޑިއޯގައި ސިފަވަނީ ނުރައްކާތެރި ގްރޫޕެއްގެ ގޮތުގަ އެވެ.\nއެ މީހުން އަނިޔާކުރާ ވީޑިއޯ އާއްމުކުރުމާ އެކު އެކަން ކުރީ ކޮން ބައެއްތޯ ހޯދަން ޖެހިގެން ހުރި ގެއަކަށް ވަދެ އިންޒާރު ދީ ބިރު ވެސް ދެއްކި އެވެ. އެ މީހުން ބޭނުންވީ އެ ވީޑިއޯ ފޯނުތަކުން ޑިލީޓް ކުރުވާށެވެ.\nފުލުހުންނަށް ފިޔަވަޅު ނާޅާތީ ކަންބޮޑުވުން!\nކުށެއް ކޮށްފައި އެ ކުށް ފޮރުވަން އަނެއްކާ ބަޔަކަށް ބިރު ދައްކައި ކުށަކަށް އަރައިގަތް ފުލުހުންގެ އަމަލުތައް ކުށްވެރިކުރައްވައި ސަސްޕެންޑް ކުރައްވާނެ ކަމަށް ޕޮލިސް ކޮމިޝަނަރު މުހައްމަދު ހަމީދު ވަނީ ވިދާޅުވެފަ އެވެ. ފުލުހުން ހިންގާ މިފަދަ ކަންކަން ބަލަނީ އެ މުއައްސަސާގެ ޕްރޮފެޝަނަލް ސްޓޭންޑަޑް ކޮމާންޑް (ޕީއެސްސީ) އިންނެވެ. އެކަމަކު އެތަނުން އަޅާނީ އިދާރީ ފިޔަވަޅެވެ.\nމިފަހުން ދިމާވި މައްސަލަ ބަލައި މިހާތަނަށް އެއްވެސް މީހަކު ސަސްޕެންޑް ކުރި ކަން ފުލުހުން އަދި ޔަގީންކޮށެއް ނުދެ އެވެ.\nފުލުހުން އަނިޔާކުރި މައްސަލަ ހިއުމަން ރައިޓްސް ކޮމިޝަނާއި ނެޝަނަލް އިންޓެގްރިޓީ ކޮމިޝަނުން ވެސް އެބަ ބަލަ އެވެ.\nމީގެ ކުރިން ވެސް އާއްމުންނަށް އަނިޔާކުރި ފުލުހުންގެ މަގާމު ދަށްކުރުން ނުވަތަ ވަޒީފާ އިން ވަކިކޮށްފައިވެ އެވެ. އެކަމަކު އޭގެ ޖިނާއީ ކުށް ތަހުގީގެއް ނުކުރެ އެވެ.\nފުލުހުން ބުރާސްފަތި ދުވަހުގެ ރޭ އަނިޔާކުރި މައްސަލައިގައި ގާނޫނީ ބައެއް ވަކީލުންގެ ވެސް ކަންބޮޑުވުމަކީ އެ އެވެ.\n"އެއިން ދެވޭ މެސެޖަކީ ފުލުހުން މީހަކު ރޯނާ ކޮށްލިޔަސް، ބަންދު ނުކުރެވޭނެކަން. ސަސްޕެންޑް ކުރިޔަސް، އެކަން ހަނދާންނެތޭ ފަހުން އަނެއްކާވެސް އަނބުރާ ވަޒީފާއަށް ނިކުމެވޭނެކަން."\nއިތުރު ލިޔުންތައް ކުށްކުރުން ޕޮލިސް މަސްތުވާތަކެތި ހިއުމަން ރައިޓްސް ފުލުހުންގެ އަނިޔާ ފުލުހުން ކުރާ އަނިޔާއާ ދެކޮޅަށް ބިދޭސީން


އެޑްމިން – Page 143 – Liyuntheringe Gulhun\nVisitors online  257:users  0guests  224bots  33The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n1 މާޗް 2014އިޖްތިމާޢީ, ދީނާއި ދުނިޔެއެޑްމިން\nކިޔާފައިވާ ޢަދަދު: 2754\nމިއީ މީގެ ޒަމާންތަކެއް ކުރިން އިންޑިޔާގެ ކުޑަކުޑަ އަވަށެއްގައި ހިނގި ހާދިސާއެކެވެ. އެ އަވަށަށް ވަންނަ މައި މަގުގެ ހަތަރު އަނގޮޅި ކަންމައްޗަކީ އެތައް ޒަމާންތަކެއް ވަންދެން ފަސޭހަކަމާއެކު ދުއްވާ އެއްޗެއްސާއި މީހުން ހިނގައިބިނގައި، ދަތުރުފަތުރު ކުރަން ބޭނުންކުރި ހަތަރު އަނގޮޅިއެކެވެ. ނަމަވެސް އެ އަވަށުގައި ދިރިއުޅޭ މީހުންގެ އާބާދީ އިތުރުވަމުން ދިޔުމާ ގުޅިގެން އެ ހަތަރު އަނގޮޅީގައި މީހުންނާއި އެއްގަމު އުޅަނދުފަހަރު ތޮއްޖެހުމުގެ މައްސަލަ ކުރިމަތިވެގެން ދިޔައެވެ. މައްސަލައިގެ ޝަކުވާ އަވަށުގެ ވެރިންނާ ހަމައަށް އުފުލެން ފެށިއެވެ. ޓްރެފިކް ލައިޓް ހަރުކޮށް ދިނުމަށް ރައްޔިތުންގެ ފަރާތުން ގޮވާލެވެން ފެށިއެވެ. އެނގެން ޖެހޭ ހުރިހައި އެއްޗެއް އަހަންނަށް ދަސްވީ ކިންދަގާޑްންގައެވެ.\n1 މާޗް 20141 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 7014\nފޮތެއްގެ ތައާރުފު: އެނގެން ޖެހޭ ހުރިހައި އެއްޗެއް އަހަންނަށް ދަސްވީ ކިންދަގާޑްންގައެވެ.\nމަޝްހޫރުލިޔުންތެރިޔާ Robert Fulgham މީގެ ފަންސަވީސް އަހަރުކުރިން ޗާޕު ކުރެއްވި މިފޮތަކީ، އޭނާގެ އެހެން ފޮތްތަކުގެ ތެރެއިން ކިޔުންތެރިންގެ ކުރިމަތީގައި މިހާރުވެސް އެންމެ މަގުބޫލު ފޮތެވެ. ލިޔުންތެރިޔާ ރޮބަޓްފުލްޖަމް ލިޔުއްވާ ގޮތުގައި މިފޮތުގައިވާ ކުރު މަޒުމޫނުތައް އޭނާލިޔުއްވީ ޗާޕުކުރުމުގެ ނިޔަތެއްގައެއްނޫނެވެ. “ލިޔާހިތްވާތީ” މަޑުމަޑުން ލިޔަމުންއައީއެވެ. އެއީ ތަފާތު އެކި ވަޒީފާ އަދާކުރަމުން އެކި ހިސާބުހިސާބަށް ދަތުރުކުރަމުން، ލިޔެވުނު ނޯޓުކޮޅުކޮޅާއި ކުރު މަޒުމޫނުތަކެކެވެ! މިހެން އެއްވެފައި ހުރި ލިޔުންތަކަށް އަހަރެން ކިޔަނީ ‘މަގޭހާސަރެވެ’! ކަމޯން ދިވެހިބަސް\n28 ފެބްރުއަރީ 20142 ޚިޔާލުބަހާއި އަދަބު, ޤަވާޢިދުއެޑްމިން\nކިޔާފައިވާ ޢަދަދު: 4405\nޢާއިޝަތު ނާޖީ“ލޯބީ… އީޓްކޮށްލާ! ލޯބީ… ސިޓްކޮށްލާ! ލޯބީ،ޑްރިންކްކޮށްލާ! ލޯބީ…. ކަމް ވޮޝްކޮށްލަން!” މިއީ މީގެ އަހަރުތަކެއް ކުރިން އަޅުގަނޑު ބޭސްފަރުވާއަކަށް ރާއްޖެއިން ބޭރަށް ގޮސް ހުރި ދަތުރެއްގައި ދިމާވި ދިވެހި އަންހެނަކު އޭނާގެ ތުއްތު ދަރިފުޅާ ވާހަކަ ދެއްކުމުގައި ބޭނުންކުރި ޢިބާރާތް ތަކެއް ހަމަ އޭނަ ބޭނުންކުރިގޮތަށެވެ. ބަހާބެހޭ ބަހެއް: ވެރިފައިކުރުން\n28 ފެބްރުއަރީ 20143 ޚިޔާލުބަހާއި އަދަބު, ޤަވާޢިދުއެޑްމިން\nކިޔާފައިވާ ޢަދަދު: 6463\nބަހާބެހޭ ބަހެއް: ވެރިފައިކުރުން\nދިވެހިބަހުގެ ލަފުޒުތަކަށް ބަލާއިރު “ވެރިފައި” މިއީ “ވެރުން” މި މަސްދަރުން އުފެދިފައިވާ ކަމެކެވެ. މި މަސްދަރު ނިމުނު ކަމަކަށް ބަދަލުވީމާ އޮންނާނީ “ވެރިއްޖެ” މިހެންނެވެ. ނިމިނިމުނު ކަމަކަށް ބަދަލުވެގެން ދާއިރު “ވެރުނު” މި ގޮތަށް ބޭނުން ކުރެވެއެވެ. އެހެންވީމާ “ވެރިފައި” އަކީ “ވެރުން” މި މަސްދަރުން އުފެދުނު ކަމެއް، ވެފައި އޮތް ޙާލަތު އަނގައިދިނުމުގައި ބޭނުންކުރާ ލަފުޒެކެވެ. މިސާލަކަށް: އެ ގަސްދޮށަށް ވަރަށް ގިނަ ފަތް ވެރިފައި އެބަހުއްޓެވެ.\n27 ފެބްރުއަރީ 20141 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 7386\nލިޔުއްވީ: ހަލް ބޯލަންޑްތަރުޖަމާ: އަޙްމަދް ސަމީރު ޢަލީ\nHal Borland އަކީ ވަރަށް ގިނަ ވާހަކަފޮތް ވެސް ލިޔުއްވި މަޝްހޫރު ނޫސްވެރިއެކެވެ. ތިރީސް އަހަރަށްވުރެ ގިނަ ދުވަހު ނޫސްވެރިއެއްގެ ގޮތުން މަސައްކަތް ކުރެއްވިއެވެ. އަވަހާރަވީ 1978 ގައެވެ. “އެ ތިން ޒުވާނުންގެ ތެރެއިން އަންހެން ކުއްޖާއަށް ވަރޖީނިއާ ކިޔަމާހެއްޔެވެ؟ އަދި ފިރިހެން ދެ ޒުވާނުންނަށް ކިޔާނީ ޓޮމް އާއި ބެރީއެވެ. މި ތިން ޒުވާނުންނަކީ އެ ބަޔެއްގެ ޚަބަރުދަބަރު އަހަރުމެން ވާހަކަ ފޮތްފޮތުން ކިޔާކަހަލަ ވަރަށް ‘ކުލަގަދަ’ ބަޔެކެވެ. އެ ތިން ޒުވާނުންނާއި މިލިޔުންތެރިޔާ، އަހަރުމެން ހަތަރު މީހުން ޔުނިވަރސިޓީގައި ކިޔަވަން އުޅުނީ އެކީގައެވެ. ކުދިވާހަކަ (37)\n26 ފެބްރުއަރީ 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4711\nޢައްބާސް އިބްރާހީމް އެއްދުވަހަކު ރަސްގެފާނު ސާރިދޯޅި ޝިކާރަކުރެއްވުމަށް ވަޑައިގަންނަވަމުން އަރިހުގައި މުއްލާ ނަޞްރުއްދީނު ގެންދަވަން ބޭނުންފުޅުވިއެވެ. ނަޞްރުއްދީނު ޝިކާރައަށް ދާހިތެއްނެތުމާއެކުވެސް އޭނާއަށް މަޖްބޫރުވީ ރަސްގެފާނުގެ އަރިހުގައިދާށެވެ. މަގޭ ހައްގު ،މަށަށް\n26 ފެބްރުއަރީ 2014ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 2390\nކަނީރު ޢަބުދުއްރަޙީމް (ކަނީރު)ބުނެފާނަމޭ މީން ކޮންމެ ފޮނި ކަމަކީ މަގޭވެސް ހައްގެކޭ ބުނެލާނަމޭ އަހަރެންގެ އަގު އަދިވެސް އިތުރު ކޮށްލާނަމޭ\nބެންކަށް ދަރާއޮތް މީހަކާ ގުޅިގެން މަށެއް ނޫޅޭނަމޭ ބެންކުންދަރާ ނެތްމީހަކަށް ލޯތްބެއް މަށަކު ނުމެދޭނަމޭ\nހަލާކުވެފައިވާ ހިތެއްގައި އެހެން ލޯތްބެއް (16)\nކިޔާފައިވާ ޢަދަދު: 3298\nޢަލީ ޝަރީފް، ހ. ފިލިގަސްދޮށުގެ(12 ފެބްރުއަރީ 2014 (ބުދަ) ދުވަހު ޝާއިޢުކުރި ބަޔާ ގުޅޭ)\nބްރައިނީ ފިކުރު ބޮޑުވެ ހާސް ވެފައިވާ ޙާލެއްގައި ހުރެ ބުނެފިއެވެ. “އަޅުގަނޑަށް ތިޔަ ކަން އެނގެއެވެ. އަދި މިވަގުތު މިގެއިން ދާން ޖެހުމުގެ ސަބަބުން އަޅުގަނޑު ކޮޅުނެތް ކޮޅަށް ހިތާމަކުރަމެވެ. އެކަމަކު ހިޔު އެވެ…” “އެއީ ދިރިހުރުމާއި މަރާ ދެމެދުގެ ކަމަކަށް ވެސް ވެދާނެއެވެ.” ހިޔު ބްރައިނީގެ ޖުމްލަ މެދުކަނޑައިލިއެވެ. “އެހެން ނަމަވެސް ތިޔަ ގޮތަށް ބްރައިނީ ލަންޑަނަށް ދާކަށް ރަނގަޅެއް ނޫނެވެ.” މިއިޢުލާން ދެކެވަޑައިގަތީމުތޯ؟…….(21)\n25 ފެބްރުއަރީ 20141 ޚިޔާލުދިވެހި ތާރީޚު, ތާރީޚާއި ސަގާފަތުއެޑްމިން\nإعلان މިހާރުހިންގާ އެލެކްޓްރިކް ބޮޑުއިންޖީނު އެއްވެސް އަރާމެއްނެތި ހިގަންވުމުގެ ސަބަބުން ހިސާބަކަށް ގެއްލުންލިބެމުން އެބަދެއެވެ. މިއިންޖީނު ހަލާކުވެއްޖެނަމަ، އަޅުގަޑުމެން މުޅިން ތިބެންޖެހޭނީ، ދުވަސްކޮޅަކަށް ނަމަވެސް، އިލެކްޓްރިކްގެ ބޭނުން ނުކޮށެވެ. ހަމައެކަނި ވިދާޅުވެލެއްވުމަށް….(43)\n25 ފެބްރުއަރީ 20143 ޚިޔާލުދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 2386\nނުރަސްމީ ދަތުރުފުޅެއްގައި ރާއްޖޭގެ رئيس الجمہوريہ سموّالأمير إبراھيم ناصر ރަންނަބަޑޭރިކިލެގެފާނު ނ.ޣ.ޢ.ވ. ނުރަސްމީގޮތުން މާލެއަށް ކުރެއްވި ދެތިން ދުވަހުގެ ދަތުރުފުޅަކަށްފަހު މިއަދު ހެދުނު އެބުރި ސިރީލަންކާއަށް ވަޑައިގެންފިއެވެ. އަރިހުގައި އެމަނިކުފާނުގެ ދެބޭފުޅަކުކަމުގައިވާ النبيل علی ناصر އާއި، النبيل محمد ناصرވަޑައިގެންނެވިއެވެ. އަދި މީގެއިތުރުނ الفاضل محمد علی ވެސް ވަޑައިގެންނެވިއެވެ. 123456789101112131415161718192021222324252627282930313233343536373839404142434445464748495051525354555657585960616263646566676869707172737475767778798081828384858687888990919293949596979899100101102103104105106107108109110111112113114115116117118119120121122123124125126127128129130131132133134135136137138139140…141142143144145…146147148149150151152153154155156157158159160161162163164165166167168169170171172173174175176177178179180181182183184185186187188189190191192193194195196197198199200201202203204205206207208209210211212213214215216217218219220221222223224225226227228229230231232233234235236237238239240241242243244245246247248249250251252253254255256257258259260261262263264265266267268269270271272273274275276277278279280281282283284285286287288289290291292293294295296297298299300301302ފަހުގެކުރީގެ


Majileehubn Ahid ah ruhun dheefi\nއިންފޮމޭޝަން ކޮމިޝަނަރަކަށް އާހިދު ލާން މަޖިލީހުން ރުހުން ދީފި\nހުސްވެފައިވާ އިންފޮމޭޝަން ކޮމިޝަނަރުގެ މަގާމަށް އަހްމަދު އާހިދު ރަޝީދު އައްޔަނުކުރަން މަޖިލީހުން ރުހުންދީފި އެވެ.\nއާހިދު އެ މަގާމަށް އައްޔަނުކުރަން މަޖިލީހުގެ މިނިވަން މުވައްސަަސާތަކާ ބެހޭ ކޮމިޓީން މީގެ ކުރިން އޮތީ ފާސްކޮށްފަ އެވެ. އަދި އާހިދު އެ މަގާމަށް އައްޔަނުކުރުމާ ގުޅޭ ގޮތުން މިއަދު މަޖިލީހުގެ ތަޅުމުގައި ނެގި ވޯޓުގައި ފެންނަކަމަށް 49 މެމްބަރަކު ވޯޓު ދެއްވި އެވެ. ނުފެންނަކަމަށް އެއްވެސް މެމްބަރަކު ވޯޓެއް ނުދެއްވަ އެވެ.\nއިންފޮމޭޝަން ކޮމިޝަނަރުގެ މަގާމަށް އައްޔަންކުރަން މަޖިލީހުގެ ރުހުން ހޯދަން ރައީސް އިބްރާހީމް މުހައްމަދު ސޯލިހަށް މަޖިލީހަށް ފޮނުއްވި ލިސްޓްގައި ހަތަރު ބޭފުޅަކު އޮތް ނަމަވެސް އާހިދުގެ ނަން ހިމަނާފައި އޮތީ ލިސްޓުގެ ދެވަނައިގަ އެެވެ. ލިސްޓުގެ އެންމެ ކުރީގައި އޮތީ އެއީ ރައީސް ޑރ. މުހައްމަދު ވަހީދު ހަސަން މަނިކުގެ ވެރިކަމުގައި ޑެޕިއުޓީ މިނިސްޓަރު ކަން ކުރެއްވި ޝިހާމް މުހައްމަދު ވަހީދެވެ. އެކަމަކު މިނިވަން މުވައްސަސާތަކާ ބެހޭ ކޮމިޓީން ނިންމީ އެ މަގާމަށް އާހިދު އައްޔަނުކުރާ ށެވެ.\nއާހިދަކީ މައުލޫމާތު ހޯދައި ލިބިގަތުގެ ހައްގުގެ ގާނޫނުގެ ދަށުން މީގެ ކުރިން އިންފޮމޭޝަން ކޮމިޝަނަރުގެ އޮފީހަށް މުހިއްމު މައްސަލަތަކެއް ހުށަހަޅުއްވައިގެން އެ ގާނޫނުގެ ބޭނުން ވަރަށް ބޮޑަށް ހިއްޕެވި ބޭފުޅެކެވެ.


Theluge agaa behey gothun India in Saudi aa mashvaraa koffi\nއިންޑިއާ ތެލުގެ އަގާ ބެހޭ ގޮތުން ސައޫދީއާ މަޝްވަރާކޮށްފި\nތެޔޮ ކިޔޫ: އިންޑިއާގައި ތެލުގެ އަގު ވަރަށް ބޮޑަށް އުފުލު އާންމު މައްސަލައަކަށް ވެފައި\nހިފެއްޓުމެއް ނެތި ތެލުގެ އަގު އުފުލުމާ ބެހޭ ގޮތުން އިންޑިއާގެ ޕެޓްރޯލިއަމް މިނިސްޓަރު ހަރުދީޕް ސިންގް ޕޫރީ އާއި ސައޫދީ އެނާޖީ މިނިސްޓަރު، ޕްރިންސް އަބްދުލްއަޒީޒް ބިން ސަލްމާން އައްސައޫދުއާ މަޝްވަރާ ކުރައްވައިފި އެވެ.\nމަޝްވަރާގައި އިންޑިއާގައި ތެލުގެ އަގު ބޮޑުވުން ބޮޑު މައްސަލައަކަށް ވެފައިވާ ކަމަށާއި ތެލުގެ އަގު މާ ބޮޑަށް އުފުލެން ވެއްޖެ ނަމަ އިގުތިސޯދު ރޫޅިދާނެ ކަމަށް ޕެޓްރޯލިއަމް މިނިސްޓަރު ހަރުދީޕް ސިންގް، ޕްރިންސަށް ދެންނެވި އެވެ. ދެންނެވި އެވެ. ގައުމުތަކުން ތެލަށް ބަރޯސާކުރާ މިންވަރު ހިފެހެއްޓުމެއް ނެތި އިތުރުވަމުން އަންނައިރު ޖީބަށް ލުއި ގޮތްތަކެއް މުހިންމު ކަމަށް ވެސް ޕްރިންސް އަރިހުގައި ދެންނެވި އެވެ.\nޔޫއޭއީގެ މިނިސްޓަރު އޮފް އިންޑަސްޓްރީޒް އަދި އަބޫދާބީ ނެޝަނަލް އޮއިލް ކޮމްޕެނީގެ ސީއީއޯ، ސުލްތާން އަހްމަދު އައްޖާބިރުއާ ވެސް ހަރުދީޕް ޕޫރީ ސިންގް ވަނީ ބުދަދުވަހު ވާހަކަފުޅު ދައްކަވާފަ އެވެ. އަދި ގަތަރުގެ އޮފިޝަލުންނާ ވެސް ތެލުގެ އަގުތަކާ ބެހޭ ގޮތުން މަޝްވަރާކުރެއްވި އެވެ.\nމެދުއިރުމަތީ އަރަބި ގައުމުތަކުން ދެކޭ ގޮތުން އިންޑިއާއަކީ ވަރަށް މުހިންމު ގައުމެކެވެ. އަދި ހާއްސަކޮށް ކުވޭތުން ވެސް އިންޑިއާއާ މެދު ބަލަނީ ދޫކޮށްލެވެން ނެތް އެކުވެރިއެއް ގޮތުގަ އެވެ. އެހެންކަމުން ބެލެވެނީ އިންޑިއާއަށް ކަންބޮޑުވުމެއް އޮތަ ނަމަ ރަނގަޅު ގޮތެއް ހަދައިދޭނެ ކަމަށެވެ.\nއިންޑިއާއަކީ ދުނިޔޭގައި ތިންވަނައަށް އެންމެ ގިނައިން ތެޔޮ ބޭނުން ކުރާ ގައުމެވެ. އިންޑިއާއަށް ބޭނުންވާ ވަރަށް ތެޔޮ ހޯދުމުގައި ފަހަކަށް އައިސް ދަތިތަކެއް އެ ގައުމަށް ވަނީ ކުރިމަތިވެފަ އެވެ. އުންމީދަކީ ގައުމުތަކާ ސިދާ ކުރެވޭ މަޝްވަރާތަކުން އިންޑިއާއަށް ލުއި ގޮތެއް ފެންނާނެ ކަމަށެވެ.\nއިންޑިއާ ސައުދީ އަަރަބިއްޔާ ކްވޭތު + ގަތަރު ތެލުގެ އަގު


SunOnline: Spain aai Portugal gulhigen 2030 vana aharuge World cup ah bid kuranee\nސްޕެއިން އާއި ޕޯޗުގަލް ގުޅިގެން 2030 ވަނަ އަހަރުގެ ވޯލްޑް ކަޕަށް ބިޑް ކުރަނީ\nޢަބްދުﷲ އައިމަން 09 Jun 2019, 12:58\nވޯލްޑް ކަޕުގެ ރަން ޓްރޮފީ ---\nސްޕެއިން އާއި ޕޯޗުގަލް ގުޅިގެން 2030 ވަނަ އަހަރުގެ ވޯލްޑް ކަޕަށް ބިޑު ކުރަން ނިންމާފައިވާ ކަމަށް އެ ދެ ގައުމުގެ ފުޓުބޯޅަ ފެޑެރޭޝަނުން ބުނެފި އެވެ.\nދެހާސް ދިހަވަނަ އަހަރުގެ ވޯލްޑް ކަޕު ސްޕެއިން އިން ކާމިޔާބު ކުރުމަށްފަހު އެ ގައުމާއި ޕޯޗުގަލްއިން ވަނީ 2018 ވަނަ އަހަރުގެ ވޯލްޑް ކަޕު އެ ދެ ގައުމަށް ބަހާލައިގެން ކުރިއަށް ގެންދިއުމަށް ބިޑު ކޮށްފަ އެވެ. ނަމަވެސް އެ ބިޑު ކާމިޔާބު ކުރީ ރަޝިޔާއިންނެވެ. އަދި އެ ގައުމުން ވަނީ ވޭތުވެ ދިޔަ އަހަރު އެ މުބާރާތް ވަރަށް ވެސް ކާމިޔާބުކަމާ އެކު ބާއްވައިފަ އެވެ.\nރޯޔަލް ސްޕެނިޝް ފެޑެރޭޝަނާއި ޕޯޗުގަލް ފުޓުބޯޅަ ފެޑެރޭޝަނަކީ ޒަމާނުއްސުރެން ވަރަށް ބަދަހި ގުޅުމެއް ބާއްވާ ދެ އިދާރާ އެވެ. އެގޮތުން އެ ދެ އިދާރާއިން މިހާރު ވަނީ 2030 ވަނަ އަހަރުގެ ވޯލްޑް ކަޕު އެ ދެ ގައުމު ގުޅިގެން ބާއްވާ ގޮތަށް ބިޑު ކުރާނެ ކަން އިއުލާން ކޮށްފަ އެވެ. އައިބީރިއަން ޕެނިންސޫލާއަށް ނިސްބަތްވާ އަވަށްޓެރި މި ދެ ގައުމުގެ ފުޓުބޯޅައިގައި ދެ ގައުމުން ވެސް އެއް ގައުމުން އަނެއް ގައުމަށް ވަރަށް ބޮޑަށް އެހީތެރިވެއެވެ.\nމި ދެ ފެޑެރޭޝަނުގެ އޮފިޝަލް ވެބްސައިޓުގައި ނެރުނު ބަޔާނެއްގައި ބުނެފައި ވަނީ 2030 ވަނަ އަހަރުގެ ވޯލްޑް ކަޕު މި ދެ ގައުމުގައި ބޭއްވުމުގެ މަޝްވަރާތައް މިހާރު ކުރިއަށް ދާ ކަމަށެވެ.\nމީގެ އިތުރުން ސްޕެއިންގެ ބޮޑު ވަޒީރު ޕެޑްރޯ ސަންޗޭޒް ވެސް ވަނީ އެގައުމުގައި ވޯލްޑް ކަޕް ބާއްވަން ބޭނުންވާ ކަމަށް މީގެ ކުރީން ބުނެފަ އެވެ.\nމި ދެ ގައުމުގެ އިތުރުން ބުލްގޭރިއާ، ގްރީސް، ސާބިއާ، ރޯމޭނިއާ އަދި އާޖެންޓީނާގެ އިތުރުން މޮރޮކޯ ވެސް ވަނީ އެ އަހަރުގެ ވޯލްޑް ކަޕަށް ބިޑު ކުރާނެ ކަން އިއުލާން ކޮށްފަ އެވެ. މީގެ އިތުރުން އިނގިރޭސި އިއްތިހާދުގެ ހަތަރު ގައުމުން ވެސް ވަނީ އެ އަހަރުގެ މުބާރާތް ބޭއްވުމަށް ޝައުގުވެރިކަން ފާޅު ކޮށްފަ އެވެ.


FHS ah alah gulhunu dharivarunna varah kula gadhakoh maruhabaa kiyaifi\n2017ގެ ދެވަނަ ޓާމަށް އެފް.އެޗް.އެސްއަށް އަލަށް ގުޅުނު ދަރިވަރުންނަށް މަރުޙަބާ ކިއުމުގެ ގޮތުން ހީލަރސް ވެލްކަމް ނައިޓްގެ ނަމުގައި ފެކަލްޓީ އޮފް ހެލްތު ސައިންސަސްގެ ސްޓޫޑެންޓްް ޔޫނިއަންއިން އިސްނަގައިގެން ސްޓޭޖް ޝޯއެއް ބާއްވައިފިއެވެ. ރޭ 20:30ން 23:30 އަށް އެފް.އެޗް.އެސް ކޮންފަރރެންސް ހޯލުގައި ވަރަށް ކުލަގަދަކަމާއިއެކު ކުރިއަށްދިޔަ މި ސްޓޭޖް ޝޯ ޕްރެޒެންޓް ކޮއްދީފައިވަނީ ފެކަލްޓީގައި ތަޢުލީމު ޙާސިލުކުރަމުންދާ ، ޑިޕްލޮމާއިން ނަރސިންގެ ދެ ދަރިވަރުން، މަރިޔަމް ފައިސަލް އަދި އަމްރާ އަޙުމަދެވެ .\nސްޓޭޖް ޝޯގައި ފެކަލްޓީ އޮފް ހެލްތު ސައިންސަސްގެ5ޑިޕާޓްމެންޓަކުން އެކިއެކި އައިޓަމްތައް ގެނެސްދީފައިިފައިވެއެވެ.ދިވެހި ސަޤާފަތާއި ގުޅުންހުރި ގިނައައިޓަމްތައް ގެނެސްދީިފައިވާއިރު ޒަމާނީ ފޯރިގަދަ އައިޓަމްތަށްވަނީ އެކި ބެޗްތަކުން ގެނެސްދީފައިއެވެ. މީގެ ތެރޭގައި ފެކަލްޓީ އޮފް ހެލްތު ސައިންސަސްގެ އެޑްމިނިސްޓްރޭޓިވް ޑިޕާރޓްމެންޓުގެ ސްޓާފުންގެ ދެއައިޓަމެއްވަނީ ސަޕްރައިޒެއްގޮތުގައި ބެލުންތެރިންނާއި ހަމައަށް ގެނެސްދީފައިއެވެ.\nމި ސްޓޭޖް ޝޯގައި ހުށަހަޅައިދިން ހަރަކާތްތަކުން އެންމެ ފުރިހަމަ ހަރަކާތް ހޮވާފައިވަނީ އެފް އެޗް އެސްގެ ހަތަރު ޑިޕާޓްމަންޓްގެ ދަރިވަރުން ހިމެނޭ ޖަޖުންގެ ޕެނަލްއަކުންނެވެ. މިގޮތުން ހުރިހާ ހަރަކާތްތަކުގެ ތެރެއިން އެންމެ ފުރިހަމަކަމަށް ޖަޖުން ހޮވާފައިވަނީ ބެޗެލަރސް އިން ޕްރައިމަރީ ހެލްތު ކެއަރގެ ހަތް ވަނަ ސެމެސްޓަރ ގެ ދަރިވަރުން ހުށަހަޅައިދިން އައިޓަމެވެ. އަދި ދެވަނަ ލިބިފައިވަނީ އެޑްވާންސް ސެޓިފިކެޓް އިން ނަރސިން ގެ ފުރަތަމަ ސެމިސްޓަރގެ ދަރިވަރުންގެ އައިޓަމެވެ. ބެޗެލަރސް އޮފް ޕްރައިމަރީ ހެލްތު ކެއަރގެ ހަވަނަ ސެމިސްޓަރގެ ދަރިވަރުން ތިން ވަނަ ހާސިލް ކޮއްފައިވާއިރު އެހެން އައިޓަމްތައްވެސް ވަރަން ފުރިހަމަކަމަށް ބެލުންތެރިންގެ ސަޕޯޓުން ހާމަވެގެންދިޔައެވެ. މި ޝޯ ނިމުމުގެ ގޮތުން އެފް އެޗް އެސް ގެ ފިރިހެން ދަރިވަރުންގެ ފަރާތުން ސަޕްރައިޒް އައިޓަމެއްގެ ގޮތުގައި ވަރަށް ފުރިހަމަ ބަނޑިޔާ ޑާންސެއްވަނީ ހުޝަހަޅައި ދީފައެވެ.\nމިޝޯގައި ހަރަކާތްތައް ހުށަހަޅައިދީފައިވާ ބެޗް ތަކުގެ އިތުރުން، ހީލަރސް ހީނާ ކޮމްޕެޓިޝަންގެ ނަމުގައި މިދިޔަ މާރޗް މަހު ކުރިއަށް ގެންދިޔަ ހަރަކާތުގެ ވަނަވަނައަށް ހޮވުނު ފަރާތްތަކަށް ސެޓްފިކެޓާއި، ވަވުޗަރވެސްވަނީ ހަވާލުކޮއްފައެވެ.\nހީލަރސް ހީނާ ކޮމްޕެޓިޝަންގައި އެއްވަނައަށް ހޮވުނު ފަރާތް ވަވުޗަރއާއި ހަވާލުވަނީ\nފޯރިގަދަކޮށް ކުރިއަށް ދިޔަ މި ސްޓޭޖް ޝޯގައި ފެކަލްޓީއާއި އަލަށް ގުޅުނު ދަރިވަރުން އިސްނަގައިގެން އައިޓަމެއް ހުޝަހަޅައިފައިވާއިރު އަލަށް އެފް އެޗް އެސް އަށް ހޮވުނު ދަރިވަރުންނާއި އެހެން ދަރިވަރުންނާއި ގުޅުން ބަދަހިވެ އެކުވެރިކަން އާލާވެގެންދިޔަކަން ފާހަގަކުރެވެއެވެ.


Manchester City balikoh Tottenham league ge 1 vana ah | Mihaaru\nލަނޑު ޖެހުމަށް ފަހު ޓޮޓެންހަމްގެ ކުޅުންތެރިން އުފާފާޅުކުރަނީ.-- ފޮޓޯ: އޭއެފްޕީ\n22 ނޮވެމްބަރ 2020 - 08:47\nލީގުގައި އިއްޔެ ހަވީރު ނިއުކާސަލް ޔުނައިޓެޑް އަތުން 2-0 އިން މޮޅުވެ ޗެލްސީ ވެސް ވަނީ ހަތަރު ވަރަކަށް ގަޑިއިރަށް ލީގުގެ އެއް ވަަނަ އަށް ޖެހިލައިފަ އެވެ. އޭގެ ފަހުން ކުޅުނު މެޗުން މޮޅުވެގެން އެސްޓަން ވިލާ އަށް ވެސް ލީގުގެ އެއް ވަނަ އަށް އަރަން ފުރުސަތު އޮތެވެ. އެކަމަކު އެސްޓަން ވިލާ ވަނީ އަމިއްލަ ދަނޑުގައި ބްރައިޓަން އަތުން 2-1 އިން ބަލިވެފަ އެވެ.\nޓޮޓެންހަމުން ފުރުސަތުގެ ބޭނުންހިފައި ލީގުގެ އެއް ވަނަ އަށް އެރީ ނުވަ މެޗުން 20 ޕޮއިންޓް ހަމަކޮށްގެންނެވެ. ދެ ވަނައިގައި ޗެލްސީ އޮތީ ނުވަ މެޗުން 18 ޕޮއިންޓާ އެކު އެވެ. ތިން ވަނައިގައި އޮތް ލެސްޓާ ސިޓީ އަށް އަށް މެޗުން 18 ޕޮއިންޓް ލިބިފައިވާއިރު، ހަތަރެއްގައި އެންމެ ފަހުގެ ޗެމްޕިއަން ލިވަޕޫލް އޮތީ އަށް މެޗުން 17 ޕޮއިންޓާ އެކު އެވެ. ލީގުގެ މިރޭ ލިވަޕޫލް ދަނޑުގައި ކުޅޭ މެޗުން މޮޅުވެގެން ލެސްޓާ އަށް އެއް ވަނަ އަށް އެރޭނެ އެވެ. ލިވަޕޫލް މޮޅުވެއްޖެނަމަ އެއް ވަނައިގައި އޮތް ޓޮޓެންހަމާ ޕޮއިންޓުގެ ގޮތުން ހަމަކުރެވޭނެ އެވެ.\nހޯސޭ މޮރީނިއޯ ޓޮޓެންހަމްގެ ކޯޗުކަމާ ހަވާލުވިތާ އެއް އަހަރު ފުރުނުތާ ދެ ދުވަސް ފަހުން ކުޅުނު ރޭގެ މެޗުގެ ފަށައިގެން ފަސް ވަނަ މިނިޓްގައި ޓޮޓެންހަމުން ލީޑުނެގީ ދެކުނު ކޮރެއާގެ ފޯވާޑް ހެއުން މިން ސޮން ޖެހި ގޯލުންނެވެ. ޓޮޓެންހަމްގެ ޓަންގުއީ އެންޑޮމްބެލޭ ހުސްކޮށްލާފައި ދިން ބޯޅައެއް ހޯދައި ސޮން ވަނީ ތިރިތިރިން ގޯލުގެ ތެރެއަށް ބޯޅަ ފޮނުވާލައިފަ އެވެ.\nރޭގެ މެޗަށް ފަހު ގާޑިއޯލާ (ކ) އާއި މޮރީނިއޯ ސަލާމްކުރަނީ: މޮރީނިއޯ ވަނީ ފުރަތަމަ ފަހަރަށް ޖެހިޖެހިގެން ދެ ވަނަ މެޗުން ގާޑިއޯލާ ކޯޗުކޮށްދޭ ޓީމެއް އަތުން މޮޅުވެފައި.-- ފޮޓޯ: އޭއެފްޕީ\nސިޓީން ވަނީ ފުރަތަަމަ ހާފުގައި އައިމެރިކް ލަޕޯޓްގެ ގޯލުން އެއްވަރުކޮށްފަ އެވެ. އެކަމަކު ލަޕޯޓް އެ ގޯލު ޖަހަން ގަބްރިއެލް ޖީސޫސް ފުރުސަތު ތަނަވަސްކޮށްދިނުމުގެ ކުރިން އޭނާ ބޯޅަ ކޮންޓްރޯލްކުރިއިރު އަަތުގައި ބޯޅަ ޖެހިފައި ވުމުން ރެފްރީ ވަނީ ވީޑިއޯ އެސިސްޓަންޓް ރެފްރީ (ވީއޭއާރް) އިން ބެލުމަށް ފަހު އެ ގޯލު ބަލައިނުގަންނަން ނިންމައިފަ އެވެ. ފުރަތަމަ ހާފުގައި ޓޮޓެންހަމްގެ ހެރީ ކޭން ޖެހި ގޯލެއް ވެސް ވަނީ ވީއޭއާރް އިން ބެލުމަށް ފަހު އޮފްސައިޑް ކަމަށް ނިންމައިފަ އެވެ.\nފުރަތަމަ ހާފުގައި ސިޓީން ޓޮޓެންހަމުގެ ހާފު ތެރޭގައި ރަނގަޅު ކުޅުމެއް ދެއްކި ނަމަވެސް ދެ ވަނަ ހާފުގައި އެ ކުޅުން ތަކުރާރުނުކުރެވުނެވެ. ބަދަލުތަކެއް ގެނެސްގެން ރަހީމް ސްޓާލިން އާއި ފިލް ފޯޑެން ކުޅެން އަރުވައިގެން ލަނޑެއް ޖަހަން ސިޓީން ކުރި މަސައްކަތް ކާމިޔާބުނުވިއިރު، ބަދަލު ކުޅުންތެރިއެއްގެ ގޮތުގައި އަރައި 20 ވަރަކަށް ސިކުންތު ތެރޭގައި ޓޮޓެންހަމްގެ ޖިއޮވާނީ ލޮ ސެލްސޯ ވަނީ ލަނޑެއް ޖަހައި ޓޮޓެންހަމަށް ތިން ޕޮއިންޓް ކަށަވަރުކޮށްދީފަ އެވެ.\nރޭގެ މެޗުން ބަލިވުމުން އެ ޓީމު އޮތީ އަށް މެޗުން 12 ޕޮއިންޓާ އެކު ލީގުގެ 10 ވަނައިގަ އެވެ. ގާޑިއޯލާ ބުނީ ސިޓީ ކޮޅަށް މެޗުގެ އެހާ ކުރީކޮޅުގައި ގޯލެއް ވަނުމުން މެޗު އިތުރަށް އުނދަގޫވި ކަމަށާއި ޓޮޓެންހަމަށް ވުރެން ގިނަ ފުރުސަތުތައް ސިޓީން ތަނަވަސްކުރި ނަމަވެސް ގޯލު ނުޖަހާނަމަ މެޗުން ހާސިލްކުރަން ބޭނުންވާ ކަންތައް ނުވާނެ ކަމަށާއި ހާލަތު ބަދަލުކުރެވޭނީ ލަނޑު ޖެހުމުގެ ބައި ރަނގަޅުކޮށްގެން ކަމަށެވެ.\nނިއުކާސަލް ދަނޑުގައި ޗެލްސީން ލީޑުނެގީ މެޗުގެ 10 ވަނަ މިނިޓްގައި ނިއުކާސަލްގެ ޑިފެންޑަރު ފެޑެރީކޯ ފެނާންޑޭޒް އަތުން ބައިކޮޅަށް ވަން ގޯލަކުންނެވެ. ދެ ވަނަ ހާފްގައި ޓިމޯ ވާނާ ދިން ބޯޅައަކުން ޗެލްސީ އަށް ތިން ޕޮއިންޓް ކަށަވަރުކޮށްދިން ގޯލު ޖެހީ ފަހަކަށް އައިސް ރަނގަޅު ފޯމެއްގައި ހުރި ފޯވާޑް ޓެމީ އަބްރަހަމް އެވެ.\nނިއުކާސަލްގެ ޝެއާ (ކ) އަތުން ޗެލްސީގެ ވާނާ ބޯޅަ ހޯދަނީ.-- ފޮޓޯ: އޭއެފްޕީ\nއެސްޓަން ވިލާ ދަނޑުގައި ރޭ ބްރައިޓަން އިން ވަނީ މޮޅު ކުޅުމެއް ދައްކައިފަ އެވެ. ފުރަތަމަ ހާފުގައި ބްރައިޓަން އަށް ލީޑުނަގައިދިނީ ދާދި ފަހުން ހިލޭ ޓްރާންސްފާއެއްގައި އެ ޓީމާ ގުޅުނު ކުރީގެ މެންޗެސްޓާ ޔުނައިޓެޑާއި އާސެނަލްގެ ފޯވާޑް ޑެނީ ވެލްބެކް އެވެ. ދެ ވަނަ ހާފުގެ ކުރީކޮޅުގައި އެޒްރީ ކޮންސާގެ ގޯލުން އެސްޓަން ވިލާ އެއްވަރުކޮށްފައި ވަނިކޮށް ބްރައިޓަން އަށް ދެ ވަަނަ ފަހަރަށް ލީޑުނަގައިދިނީ ސޮލީ މާޗް އެވެ.\nމި މެޗުގެ އިތުރު ވަގުތުގައި މާޗް އެސްޓަން ވިލާގެ މަހުމޫދު ޓްރެޒެގޭ އަށް ކުރި ފައުލަކަށް ފުރަތަމަ ޕެނަލްޓީއެއް ދިން ނަމަވެސް ފަހުން ވީއޭއާރް އިން ބެލުމަށް ފަހު ވަނީ އެ ނިންމުން ބަދަލުކޮށްފަ އެވެ. ބްރައިޓަން އިން މެޗު ނިންމާލީ އެއް ކުޅުންތެރިއަކު މަދުކޮށެވެ. އެއީ ދެ ވަނަ ރީނދޫ ކާޑާ އެކު ބްރައިޓަންގެ ހަލުވި ފުލްބެކް ތޯރިގު ލަމްްޕްޓޭ އަށް ރަތް ކާޑު ދެއްކުމުންނެވެ.\nވެސްޓް ބްރޮމް ކައިރިން 1-0 އިން ކުރިހޯދައި މެންޗެސްޓާ ޔުނައިޓެޑުން ވަނީ މި ފަހަރުގެ ޕްރިމިއާ ލީގުގައި އަމިއްލަ ދަނޑުގައި ފުރަތަމަ ފަހަރަށް މޮޅުވެފަ އެވެ. މި މެޗުގައި ޔުނައިޓެޑުން ޖެހި ހަމައެކަނި ގޯލު ކާމިޔާބުކޮށްދިނީ ލިބުނު ޕެނަލްޓީ އަކުން ބްރޫނޯ ފެނާންޑޭސް އެވެ. މި މޮޅާ އެކު ކުޅުނު އަށް މެޗުން 13 ޕޮއިންޓާ އެކު ޔުނައިޓެޑް އޮތީ ލީގުގެ ނުވަ ވަނައިގަ އެވެ.\nސުޒޭނު މެން އަރާތިބިގެން މިދަށްކާވާހަކައިގެ އެއްވެސް އޮށްޓަރެއް ނެތް. ސިޓީ ވަރުގަދަ ކޮށް އޮތީމަ ސިޓީ އަށް މޮޅުކޮށް ވާހަކަ ދަށްކަނި.\nމޮރީނީޔޯ މޮޅޭ ދުނިޔޭގެ ނަން މަސްހޫރު ކޯޗުން ބުނަނި ސަބަބު ތަކެއް ހުރީމަ. މޮރީނީޔޯއަކީ އިދިކޮޅު ޓީމް ވަރަށް ރަގަޅަށް ދެނެގަނެގެން ގޭމް ފުލޭން ކުރާމީހެއް. ގާޑިޔޯލާއަށް މިހާރު ހުންނާނި އެއްޗެއް ވިސްނިފަ.\nޕެންޗެސްޓަރ ޔުނައިޓެޑް ހަމަ ކޮންމެހެން ވެސް މޮޅުކޮށްދޭން ޖެހޭ. ލޮލް\nޗެލްސީ ލީގު ނަގާނެ މި ސީޒަނުގަ.\nޗެލްސީގެ ވާހަކަ މި ދައްކަނީ\nގާޑިޔޯލާ 400 މިލިޔަން ހަރަދު ކުރިއިރުވެސް ޑިފެންސް ލައިން ފޫއަޅުވާލައިފަ ގޯލުޖަހަނި. އެއްބިލިޔަން ޓީމަށް ހަރަދު ކުރިއިރުވެސް ފުލުގަ


Shaheem L. Atholhah vadaigenfi, Hoonu maruhabaa eh\nޝަހީމް ލ. އަތޮޅަށް ވަޑައިގެންފި، ހޫނު މަރުހަބާއެއް\nޝަހީމް ލ. އަތޮޅުގައި: އެ އަތޮޅުގައި ކެމްޕެއިން ކުރައްވާނެ --\nރައީސް އަބްދުﷲ ޔާމީނަށް ތާއިދު އިތުރު ކުރެއްވުމަށް އެމަނިކުފާނުގެ ރަނިންމޭޓް ޑރ. މުހައްމަދު ޝަހީމް އަލީ ސައީދު މިއަދު ލ. އަތޮޅަށް ވަޑައިގެންފި އެވެ. އެމަނިކުފާނު ލ އަތޮޅަށް ވަޑައިގަތުމުން ޕީޕީއެމްގެ ގިނަ ސަޕޯޓަރުން ވަނީ އެމަނިކުފާނަށް މަރުހަބާ ދަންނަވަން ޖަމާވެފަ އެވެ.\nޝަހީމް މިއަދު ހަވީރު ލ. ކައްދުއަށް ފައިބައިވަޑައިގެންނެވުމުން ހޫނު މަރުހަބާއެއް ވަނީ ކިޔާފަ އެވެ. އެތަނަށް އަތޮޅުގެ އެކި ރަށްރަށުގެ ޕީޕީއެމް ސަޕޯޓަރުން އެއްވެ ތިއްބެވެ. އެމަނިކުފާނުގެ އިސްތިގުބާލުގައި ތިބި މީހުންނާ ސަލާމް ކުރައްވަން ޝަހީމް ގިނަ ވަގުތު ހޭދަކުރެއްވި އެވެ. އަދި ގިނަ ސަޕޯޓަރުން ޝަހީމްއާ އެކު ސެލްފީ ނަގާ ހެއްދެވި އެވެ.\nލ. އަތޮޅަށް ކުރައްވާ ކެމްޕެއިން ދަތުރުގައި އެކި ރަށްރަށަށް ވަޑައިގެން ރައްޔިތުންނާ ބައްދަލު ކުރެއްވުމަށް ވަނީ ހަމަޖެހިފަ އެވެ. އަދި ދޮރުން ދޮރަށް ވެސް ޝަހީމް ހިންގަވާނެ އެވެ.\nމީގެކުރިން ޝަހީމް ވަނީ އުފަން އަތޮޅު، ގއ. އަތޮޅާއި ގދ. ތިނަދޫ އާއި ފުވައްމުލައް ސިޓީގައި ކެމްޕެއިން ކުރައްވާފަ އެވެ. އެ ރަށްރަށުގެ ގިނަ ރައްޔިތުންނާ ޝަހީމް ބައްދަލު ކުރައްވާފައިވެ އެވެ. އަދި އެ ދަތުރުތަކަށްފަހު ޝަހީމް ވިދާޅުވެފައިވަނީ ރައީސް ޔާމީނަށް އޮތް ތާއިދު ބޮޑު ކަމަށެވެ.


Bodufinolhu gai thibi bidheyseen Eid ge ufalun mahuroom kurevifai!\nބޮޑުފިނޮޅުގައި ތިބި ބިދޭސީން އީދުގެ އުފަލުން މަހުރޫމްކުރެވިފައި!\nމިއަދަކީ ބަރަކާތްތެރިވެގެންވާ އަޟްހާ އީދު ނުވަތަ ބޮޑު އީދު ދުވަހެވެ. ހާލަތު ނިޔާކުރި ގޮތުން މިފަހަރުގެ އީދާއި މުޅި ދުނިޔެއާއި އިސްލާމީ އުންމަތް ބައްދަލުކުރަން މި ޖެހުނީ ކޮވިޑް-19ގެ ބަލިމަޑުކަމާއި ދެކޮޅަށް ހަނގުރާމަ ކުރަމުންނެވެ. އެހެނަސް، އިޖްތިމާއީ ގައިދުރުކަމާއި ރައްކާތެރިކަމުގެ އެހެނިހެން ފިޔަވަޅުތަކާއި އެކު އީދުގެ އުފާ ލިބިގަތުމަށްޓަކައި ގިނަބަޔަކު ދަނީ މަސައްކަތްކުރަމުންނެވެ. އެހެނަސް، މި ނަސީބާއި އުފަލަކީ ހުރިހާ އިންސާނުންނަށް ލިބެން އޮތް އެއްޗެއް ނޫނެވެ.\nއަޅުގަނޑުމެންގެ މުސްލިމް ގައުމުގައިވެސް، އީދުގެ ފޮނިމީރު އުފަލުން މަހުރޫމްވެފައިވާ ގަދަކަމުން މަހުރޫމްކުރެވިފައިވާ އެތައް ބަޔަކު އެބައުޅެއެވެ. އެގޮތުން އެއް ބަޔަކަށް ވާނީ، ދިވެހި އިގްތިސާދުގެ ކުރިއެރުމަށްޓަކައި މަދު އުޖޫރައަކަށް ދަތި އަދި ނުރައްކާތެރި ހާލަތުގައި މަސައްކަތްކުރުވާ އެތަކެއް ބިދޭސީންނެވެ. އޭގެ ތެރެއިން ގިނަ މީހުން މިއަދު އެ ތިބީ އެތަކެއް މަސްތަކެއް ވަންދެން މުސާރަ ނުލިބިއެވެ. އާއިލާއާއި އެއްވެސް ގޮތަކަށް ބައްދަލުނުވާއިރު، ރަނގަޅަށް ބަނޑުފުރާނަ މުއްތިކޮށް ގައިން ތާހިރުވެވޭނެ ގޮތެއްވެސް ނެތިއެވެ. މި އީދުގައި އެބައިމީހުންނަށް ހިނިތުންވުމާއި އުފަލަކީ ބީރައްޓެހި އިހުސާސްތަކެކެވެ.\nމިފަދަ ދަތި ހާލަތެއްގައި ތިބި އެއް ބަޔަކީ ރިސޯޓް ހެދުމުގެ މަސައްކަތްކުރަމުންދާ ބ.ބޮޑުފިނޮޅުގައި ތިބި ބިދޭސީންނެވެ. މިފަރާތްތަކުގެ ހާލަތު ތަފްސީލްކޮށް ކިޔައިދޭ ވީޑިޔޯއެއް، މަދަނީ ޖަމްއިއްޔާއެއްކަމަށްވާ ޓްރާންސްޕޭރެންސީ މޯލްޑިވްސްއިން ވަނީ އާންމުކޮށްފައެވެ.\nWhile we celebrate Eid at home with our loved ones, let us remember that 174 migrant workers in Bodufinolhu prepare for Eid without basic necessities such as water, electricity and wood for cooking.#EndHumanTrafficking 1/2 pic.twitter.com/iOd29ysmvo\n— Transparency MV (@TransparencyMV) July 31, 2020\nމި ވީޑިޔޯގައި ވާހަކަދައްކާ ބިދޭސީ މީހާ ބުނިގޮތުގައި އޭނާއަށް އެންމެ ފަހުން މުސާރަ ލިބިފައިވަނީ މިދިޔަ ޑިސެމްބަރު މަހުގައެވެ. މިފަދައިން މުސާރަ ނުލިބި ދިގު މުއްދަތެއް ވޭތުވެފައި ވުމުން، މި ބިދޭސީން ތިބީ އަމިއްލަ ގައުމުގައި ތިބި ލޯބިވާ އާއިލާގެ ފަރާތްތަކަށްވެސް ނުގުޅިއެވެ. އަދި އަމިއްލައަށް ގައިން ތާހިރުވާން ބޭނުންވާނެ ތަކެތި ނުލިބި، ގިނަ ބިދޭސީން ފުއްދާލަނީ ހަމައެކަނި ފެންކޮޅަކުންނެވެ.\nއެ ބިދޭސީ މީހާ ބުނިގޮތުގައި ދިވެހިރާއްޖޭގައި މަސައްކަތްކުރަން އައިސްފައި ތިބުމުން، ހަގީގަތުގައި މައިންބަފައިންނަށް ފައިސާ ފޮނުވަން ޖެހޭނީ އެމީހުންނެވެ. އެހެނަސް ރަމަޟާން މަހާއި އީދަށްވެސް އާއިލާއަށް އެއްވެސް ފައިސާއެއް ނުފޮނުވޭ ހާލަތުގައި، ކުންފުނިން ފައިސާ ނުދިނުމުން އަމިއްލަ މުހުތާދުތައް ފުއްދުމަށް ފައިސާ ހޯދަން ޖެހެނީ މައިންބަފައިންގެ އަތުންނެވެ.\nމި ވީޑިޔޯގައި ވާހަކަދައްކާ މީހާ ބުނިގޮތުގައި އެރަށުގައި ތިބި ބިދޭސީ މަސައްކަތްތެެރިންގެ ނިދުމުގެ ހާލަތުވެސް ވަނީ އިންތިހާއަށް ނިކަމެތި ހާލުގައެވެ. އެގޮތުން 94 މީހުން ސަތަރި އަޅައިގެން ކާގޭގައި ނިދަން ޖެހޭއިރު، ކޮންމެ މީހަކަށް ލިބެނީ ބާލީހަކާއި ބެޑްޝީޓެކެވެ. މި ހާލަތުގައި އެމީހުން ނިދަން ޖެހޭއިރު، އެތަނުގައި ތިބި 40 ވަރަކަށް ބިދޭސީންނަށް ވަނީ ހަމުގެ މައްސަލަތަކާއިވެސް ކުރިމަތިވެފައެވެ. މިކަން އެމީހުންނާއި ހަވާލުވެ ތިބި ރިޒް ކޮމްޕެނީއަށް އެންގުމުން މިހާތަނަށްވެސް ޑޮކްޓަރަށް ދައްކާފައި ނުވާކަން އެ ބިދޭސީ މީހާ ފާހަގަކުރިއެވެ.\nކުރިންވެސް ފާހަގަކުރި ފަދައިން މިއަދަކީ ބަރަކާތްތެރި އަޟްހާ އީދުގެ މުނާސަބަތެވެ. އެހެނަސް، ބޮޑުފިނޮޅުގައި ތިބި ބިދޭސީންނަށް އިއްޔެއިން ފެށިގެން ފެނާއި ކަރަންޓްގެ ޚިިދުމަތެއް ނުލިބެއެވެ. ކަރަންޓް އަނބުރާ ލިބޭނެ ވަގުތެއް އެ ބިދޭސީންނަށް ނޭނގޭއިރު، ރޭގެ ކެއުން އެމީހުން ކައްކާ ކައިހެދީ ކަނު އަނދިރީގައެވެ.\nކަން މިހެން އޮތްއިރު، އަލިފާން ދަރު ނުލިބޭނަމަ އީދު ދުވަހަށް ކެއްކޭނެފަދަ ގޮތެއްވެސް އެ މަސައްކަތްތެރިންނަށް ނެތެވެ. އެ ރަށުގައި ފެން ނެތުމުން ނަމާދަށް ހިނައި ތާހިރުވެ، ވުޟޫ ކުރާނެ ރަނގަޅު ގޮތެއްވެސް ނެތެވެ.\nޓްރާންސްޕޭރެންސީ މޯލްޑިވްސްގެ ވީޑިޔޯގައި ވާހަކަދައްކާ ބިދޭސީ މީހާ ބުނިގޮތުގައި އެމީހުން ދެން އެރަށުގައި މަޑު ކުރާކަށް ބޭނުމެއްވެސް ނުވެއެވެ. ބޮޑުފިނޮޅުގައި ތިބި 174 ބިދޭސީން ބޭނުންވަނީ މުސާރަ ލިބުމުން ވީހާވެސް އަވަހަށް އެނބުރި ގައުމަށް ދާށެވެ.\nމިއަދުގެ އީދު އުފަލުގައި އަޅުގަނޑުމެންގެ މުޅި ގައުމު ބައިވެރިވަމުންދާއިރު، އީދުގެ އުފަލާއި ނަސީބުން ބޮޑުފިނޮޅުގައި ތިބި ބިދޭސީން ވަނީ މަހުރޫމްކުރެވިފައެވެ. އެމީހުންގެ އިތުރުން އެތަކެއް ބިދޭސީންވެސް ހަމަ އެހާލުގައި ދިވެހިރާއްޖޭގެ އެކިއެކި ކަންކޮޅުތަކުގައި ތިބޭނެއެވެ. އެހެނަސް އެމީހުން ދިވެހިރާއްޖެއަށް ގެނެސް މަސައްކަތްކުރުވާ ވެރިން އެ ތިބީ ގޭގައި އަރާމުކުރުމަށެވެ. އިންސާނީ ވަގުފާރީގެ ފައިދާއިން ހިތްހަމަ ޖެހިގެންނެވެ. އެމީހުންނަށް ގާނޫނު އަރާ ހަމަ ކުރާނެ ދުވަހެއް އަދި ނުފެނެއެވެ. ހާލަތު އޮތްގޮތުން އެ ދުވަސް ފެންނާނެކަމުގެ އުންމީދުވެސް ކުޑައެވެ.\nއަހަރެމެންވެސް މިތިބީ އަމިއްލަރަސުގަ މައިންބަފައިން ދަރިން ލޮލަކައްނުފެނެ ބަންދުގާ.މުސާރަނުލިބެ ކޮބާތަފާތަކީ އަހަރެމެއްނާ... ބައްދަލުކުރާނެމީހަކުވެސްނެތެވެ


ފުރަތަމަ ޑިގްރީއަށް ކިޔެވުމުގެ ފުރުޞަތު ލިބުނު ދަރިވަރުންނަށް ލިޔުން ހަވާލުކުރަންފަށައިފި ފުރަތަމަ ޑިގްރީއަށް ކިޔެވުމުގެ ފުރުޞަތު ލިބުނު ދަރިވަރުންނަށް ލިޔުން ހަވާލުކުރަންފަށައިފި\nފުރަތަމަ ޑިގްރީއަށް ކިޔެވުމަށް ފުރުޞަތު ލިބުނު ދަރިވަރުންނަށް ލިޔުން ހަވާލުކުރަން ފަށައިފި\nދަސްވެނިމުގެ ރަސްމިއްޔާތެއްގެ ތެރެއިން --\nފުރަތަމަ ޑިގްރީއަށް ކިޔެވުމުގެ ފުރުޞަތު ލިބުނު ދަރިވަރުންނަށް އެކަމުގެ ލިޔުން ހަވާލުކުރަންފަށައިފިއެވެ. މި ލިޔުންތައް ހަވާލުކުރުމަށް ފަށާފައިވަނީ މިއަދު އޮންލައިންކޮށް އެމީހެއްގެ އީމެއިލްއެޑްރެސްއަށެވެ. އެހެންނަމަވެސް މި ފުރުޞަތު ލިބުނު ދަރިވަރުންގެ ޢަދަދު އެ މިނިސްޓްރީން ހާމައެއް ނުކުރައްވައެވެ.\nހަޔަރ އެޑިއުކޭޝަން މިނިސްޓްރީން ވިދާޅުވީ ހިލޭ ޑިގްރީއަށް ކިޔެވުމުގެ ފުރުޞަތު ހުޅުވާލުމާއެކު މިހާތަނަށް ގާތްގަޑަކަށް 2000 މީހުން ހުށަހަޅާފައިވާކަމަށެވެ. އަދި މިހާރުވެސް ފޯމްތައް ޕްރޮސެސްކުރުމުގެ މަސައްކަތް ކުރަމުންދާކަމަށާއި ފުރިހަމަ ނުކޮށް ހުރި ފޯމްތައް ބަލައިނުގަންނާނެ ކަމަށްވެސް މިނިސްޓްރީން ވިދާޅުވެއެވެ. އަދި ފޯމް ހުށަހަޅާފައިވާ ދަރިވަރުންގެ ތެރެއިން ޝަރުތު ހަމަވާ އަދި އެ ޕްރޮގްރާމަށް ހޮވޭ ދަރިވަރުންނަށް އެކަން އަންގަމުންދާނެ ކަމަށްވެސް މިނިސްޓްރީން ވިދާޅުވެއެވެ.\nފޯމްތައް ހުށަހެޅުމުގައި ބޭނުންވާ ހުރިހާ މަޢުލޫމާތެއް ފުރިހަމަ ކުރުމަށްފަހު ހުށަހެޅުމަށް އެ މިނިސްޓްރީން އިލްތިމާސްކުރައްވައެވެ. ފުރަތަމަ ޑިގްރީއަށް ކިޔަވާދޭ ކޮލެޖްތަކާ ގުޅިގެން އެތަންތަނުގައި ކިޔަވަމުންދާ ދަރިވަރުންނަށް "ހިލޭ ޑިގްރީ"އަށް ކިޔަވަން ހުށަހެޅުމަށްޓަކައި ފުރަންޖެހޭ ފޯމް ފުރިހަމަކުރާނެ ގޮތުގެ މަޢުލޫމާތު ދިނުމުގެ ސެޝަންތަކެއްވެސް ހަޔަރ އެޑިއުކޭޝަން މިނިސްޓްރީން ވަނީ ކުރިއަށްގެންގޮސްފައެވެ.\nހަޔަރ އެޑިއުކޭޝަން މިނިސްޓްރީން ވިދާޅުވީ ހިލޭ ޑިގްރީއަށް ކިޔެވުމަށް ފުރުޞަތު ހުޅުވާލުމުން ޢާއްމުންގެ ބޮޑު ތަރުޙީބެއް ލިބެމުންދާކަމަށެވެ. ރާއްޖޭގައި ހިލޭ ފުރަތަމަ ޑިގްރީއަށް ކިޔަވައިދޭން ނިންމައި އެކަމަށް ކުރިމަތިލުމުގެ ފުރުޞަތު ސަރުކާރުން ހުޅުވާލާފައިވަނީ މިދިޔަ ފެބްރުއަރީ މަހުގެ 14ވަނަ ދުވަހުއެވެ. އެއާއެކު ހިލޭ ޑިގްރީއަށް ކިޔެވުމަށްޓަކައި ޢާއްމުންގެ ބޮޑު ތަރުޙީބެއް ލިބެމުންދާކަމަށް ހަޔަރ އެޑިއުކޭޝަން މިނިސްޓްރީއާއި ކޮލެޖުތަކުން ވެސް ފާހަގަކުރެއެވެ.\nމިހާރު އޮންނަގޮތުން ހިލޭ ޑިގްރީއަށް ކިޔެވުމަށް އެދި ފޯމު ހުށަހެޅޭނީ ހަޔަރ އެޑިއުކޭޝަނަށް ގޮސްގެންނެވެ. އަދި އެކަމަށް ވަކި ސުންގަޑިއެއް މިހާތަނަށް މިނިސްޓްރީން އިޢުލާނު ކޮށްފައެއް ނުވެއެވެ.\nސަރުކާރުގެ ހިލޭ ޑިގްރީ ޕްރޮގްރާމް ކުރިއަށް ގެންދިޔުމަށްޓަކައި ސަރުކާރުގެ ދެ ޔުނިވަރސިޓީގެ އިތުރުން އަމިއްލަ ކޮލެޖުތަކުން ހަޔަރ އެޑިއުކޭޝަން މިނިސްޓްރީއާއެކު ވަނީ އެއްބަސްވުމެއްގައި ސޮއިކޮށްފައެވެ.\nހިލޭ ޑިގްރީއަށް ކިޔަވައިދޭ އުސޫލުގެދަށުން އެމްއެންޔޫއާއި އައިޔޫއެމްގެ ޑިގްރީ ކޯސްތައް މުޅިން ހިލޭ ކިޔެވޭނެ ފުރުސަތު އޮތްއިރު އަމިއްލަ ކޮލެޖުތަކުގެ ޑިގްރީ ޕްރޮގްރާމްތަކުގައި ކިޔަވާ ދަރިވަރުންގެ ޓިއުޝަންފީ ސަރުކާރުން ދައްކައިދޭގޮތަށް ވަނީ ހަމަޖެހިފައެވެ. ފުރަތަމަ ޑިގްރީއަށް ހިލޭ ކިޔަވައިދިނުމުގެ ސިޔާސަތު ތަންފީޒުކުރުމަށްޓަކާ މިއަހަރަށް އެކަނިވެސް 156 މިލިއަން ރުފިޔާ ޚަރަދުވާނެކަމަށާއި، އޭގެ ތެރެއިން ބޮޑުބައެއް ޚަރަދުކުރެވިގެންދާނީ އަމިއްލަ ކޮލެޖްތަކުގެ ޓިއުޝަން ފީތަކަށް ކަމަށް ހަޔަރ އެޑިއުކޭޝަން މިނިސްޓަރ ވަނީ ވިދާޅުވެފައެވެ.\nކޯވިޑް-19 : އިތުރު 120 މީހުން ބަލިން ރަނގަޅުވެ ޖުމްލަ އަދަދު 600 އިންމައްޗަށް\nކޯވިޑް-19އަށް ފަރުވާދިނުމަށް އިންޑިޔާގައި ރެމްޑެސިވިއަރ ބޭނުންކުރަނީ


Semi gai India athun balive Raajje Kataifi\nސެމީގައި އިންޑިޔާ އަތުން ބަލިވެ ރާއްޖެ ކަޓައިފި\nމެޗްގެ 65 ޕަސެންޓް ކުޅުނީ އިންޑިއާއިން\nރާއްޖޭގެ ލަނޑުތައް ޖަހައިދިނީ އަމްދާން އާއި ނާޝިދު\nއިންޑިއާގެ ގޯލްތައް ޖެހީ ޖޭޖޭ އާއި ޗެތްރީ\nވިދިވިދިގެން ތިން ވަނަ އަހަރަކު ސެމީ ފައިނަލުގައި އިންޑިޔާ އަތުން މިއަދު 3-1 އިން ބަލިވެ، ސާފް ސުޒުކީ ކަޕް ފުޓްބޯޅަ މުބާރާތުން ރާއްޖެ ކަޓައިފި އެވެ.\nމުބާރާތް ބާއްވާ ގައުމާ ދެކޮޅަށް ރާއްޖެ މިއަދު ކުޅުނު މެޗުގައި މުބާރާތުގެ ގްރޫޕް ސްޓޭޖުގައި ރާއްޖެ ދެއްކި ހަލުވި ކުޅުން އެއްގޮތަކަށް ވެސް ނުދެއްކުނެވެ. އޭގެ ބަދަލުގައި ފުރަތަމަ މިނިޓުން ފެށިގެން މުޅި މެޗު ކޮންޓްރޯލް ކުރީ އިންޑިޔާ އެވެ. އަންނަ އާދީއްތަ ދުވަހު ކުޅޭ މުބާރާތުގެ ފައިނަލުގައި އިންޑިޔާ ބައްދަލުކުރާނީ މިއަދު އިރުއޮއްސި 6:30ގައި ދިފާއީ ޗެމްޕިއަން އަފްގާނިސްތާނާއި ސްރީލަންކާ ބައްދަލުކޮށް މޮޅުވާ ޓީމަކާ އެވެ.\nމިއަދުގެ މެޗުގައި އިންޑިޔާއިން އެންމެ ފުރަތަމަ ޖެހި ލަނޑު ވިއެޓްނާމުގެ ރެފްރީ ގަބޫލެއް ނުކުރި އެވެ. އެއީ އޮފްސައިޑް ކަމަށް އެސިސްޓެންޓް ރެފްރީ ދިދަ ނެގުމުންނެވެ. ކީޕަރު އިމްރާން މުހައްމަދަށް މެޗުގެ ކުރީކޮޅު ގޯހެއް ހެދުނު ނަމަވެސް ފަހުން އޭނާ ރަނގަޅު ގިނަ ސޭވްތަކެއް ކުރި މެޗުގައި އިންޑިޔާގެ ފުރަތަމަ ލަނޑު ޖެހީ ކެޕްޓަން ސުނިލް ޗެތްރީ އެވެ.\nމެޗުގެ 25 ވަނަ މިނިޓްގައި އޭނާ ޖެހި މި ލަނޑާއެކު ރާއްޖެ މުޅިން ހާވިއާވި އެވެ. އިންޑިޔާ ލީޑު ފުޅާކުރީ 34 ވަނަ މިނިޓްގައި ޖޭޖޭ ލަލްޕެކޫލާ ޖެހި ލަނޑުންނެވެ. ނަމަވެސް ހާފު ނިމުމުގެ ކުރިން އަހުމަދު ނާޝިދު (ނާއްޓޭ) ރާއްޖެ އަށް ލަނޑު ޖަހައިދީ ޓީމުގެ އުއްމީދު އާކުރުވި އެވެ.\nނަމަވެސް ދަނޑަށް ވަދެތިބި އެތައް ހާސް ދިވެހިންނާއި ގައުމީ ކެޕްޓަން އަލީ އަޝްފާގް (ދަގަނޑޭ)ގެ ފަހު މުބާރާތުގައި ފައިނަލް ކުޅެން ރާއްޖެ ކުރި އުއްމީދުތައް ފެނަށްވެގެންދިޔައީ 66 ވަނަ މިނިޓްގައި ޖޭޖޭ އަނެއްކާ ވެސް ލަނޑު ޖެހުމުންނެވެ. އޭގެ ފަހުން 75 ވަނަ މިނިޓްގައި ރާއްޖޭގެ ޑިފެންޑަރު އަމްދާން އަލީ ގައުމީ ޓީމަށް އޭނާގެ ފުރަތަމަ ލަނޑު ޖަހައި އަނެއްކާ ވެސް ހިތްވަރު އާކުރެވޭތޯ ބެލި އެވެ.\nމިއީ ސެމީ ފައިނަލުގައި އިންޑިޔާ އަތުން ރާއްޖެ ޖެހިޖެހިގެން ބަލިވި ތިން ވަނަ ފަހަރެވެ. 2011 ވަނަ އަހަރު އިންޑިޔާގެ ވެރިރަށް ނިއުދިއްލީގައި އޮތް މުބާރާތުން ރާއްޖެ ބަލިވީ 3-1އިންނެވެ. އަދި ނޭޕާލްގައި 2013 ވަނަ އަހަރު އޮތް މުބާރާތުން ރާއްޖެ ބަލިވީ 2-0އިންނެވެ. މީގެ އިތުރުން 2009 ވަނަ އަހަރު ރާއްޖެ ކެޓީ އިންޑިޔާގެ 23 އަހަރުން ދަށުގެ ޓީމާ ދެކޮޅަށް ކުޅެ ފައިނަލުގައި ޕެނަލްޓީ ޖަހައިގެންނެވެ.\nމި މުބާރާތަށް ފަހު ރާއްޖެ އަންނަ ހަފުތާގައި ބަނގްލަދޭޝް ފަށާ ބަންގް ބަންދު ގޯލްޑް ކަޕުގައި ވެސް ވާޑަކުރާނެ އެވެ.\nއިންޑިޔާ އަކީ މި މުބާރާތުގެ އެންމެ ކާމިޔާބު ޓީމެވެ. 1997 އާއި 1999 އަދި 2005 އާއި 2009 އަދި 2011ގައި ތަށި ހޯދީ އިންޑިޔާ އެވެ. އަފްގާނިސްތާނާއި ރާއްޖެ އަދި ބަނގްލަދޭޝް ތަށި ހޯދާފައިވަނީ ކޮންމެ ބަޔަކު އެއް ފަހަރު އެވެ.


Zuwaaneh ge marun Allergic vaa meehunnah ethah filaavalheh\nރިޕޯޓު - އެލާޖިކްވުން\nޒުވާނެއްގެ މަރުން އެލާޖިކުވާ މީހުންނަށް އެތައް ފިލާވަޅެއް!\nއެލާޖިކްވާ ތަކެތިން ދުރުވާން ޖެހޭ\nޑޮކްޓަރަށް ދައްކާ އަވަސް ފަރުވާ ހޯދަން ޖެހޭ\nކ. މާލެ 1 މާރޗް 2019 | ހުކުރު 16:55 44,703\nއެލާޖިކްވުމުން އަމިއްލައަށް ބޭސް ބޭނުން ކުރުމަކީ ނުރައްކާތެރިކަމެއް.. - ގޫގުލް\nރެސްޓޯރަންޓަކުން ސީފުޑް ކައިގެން އެލާޖިކްވެ، ޒުވާން އަންހެން ކުއްޖަކު ކޯމާއަށް ދިޔަ ޚަބަރަކީ މުޅި ރާއްޖެ ސިއްސުވާލި ޚަބަރެކެވެ. ފެބްރުއަރީ މަހު 22 ވަނަ ދުވަހު އޭޑީކޭ އައިސީޔޫގައި ފަރުވާ ދެމުން ދިޔަ މިޒުވާނާ އިއްޔެ ނިޔާވީ އެތައް ބަޔަކު ރޮއްވާލުމަށްފަހުއެވެ. ދާންދޫ ދާއިރާގެ މެމްބަރު، އަހުމަދު އައްސަދުގެ ދަރިފުޅު ފާތިމަތު ހަނާ، އަޅުގަނޑުމެންނާ ވަކިވެ އެ ދިޔައީ މުޅި ރާއްޖެއަށް ފިލާވަޅެއް ދިނުމަށްފަހުއެވެ. އެ ހާދިސާއިން އެލާޖިކްވާ އެއްޗެއް ކެޔުމުގެ ސީރިއެސްކަން އެންމެ ކުޑަ ކުއްޖާއަށް އެނގިގެން އެބަދެއެވެ. ނަމަވެސް ހިތާމައަކީ އެލާޖިކްވާއިރު، ކާހިތްވާނަމަ ފަރުވާ ކުޑަ ކުރުމަށްފަހު އެއެއްޗެއް ކާޒުވާނުން އަޅުގަނޑުމެންގެ ތެރޭގައި ވަރަށް ވެސް ގިނައެވެ.\nއެލާޖިކެއް ވަނީ އިމިއުން ސިސްޓަމް އަށް "އެލަރޖެން" ނުވަތަ އެލާޖިކް ވާން މެދުވެރިވާ ފަދަ ކާނާއެއް، ބޭހެއް ނުވަތަ ކުނޑި/ހިރަފުސް ޖެހުމުންނެވެ. އަދި އެކަމުގެ އިންސާނާގެ ދިފާއީ ނިޒާމު ބަލިކޮށްލައެވެ.\nއެލާޖިކްގެ ސީރިއަސް ކަމާބެހޭ ގޮތުން މައުލޫމާތު ދެއްވަމުން އާއްމު ބަލިތަކާއި ބެހޭ ޑޮކްޓަރެއް ކަމަށްވާ ޑރ.އުސާމާ އަލީ އުމަރު ވިދާޅުވީ އާދައިގެ އެލާޖިކެއްގައި ހަށިގަނޑު ހިރުވައި ބިހި ނާގާނެ ކަމަށާއި، މީހާގެ ނޭވައަށް އުނދަގޫވާ ހިސާބަކީ އެލާޖިކްގައި އެންމެ ނުރައްކާވާ ހިސާބު ކަމަށެވެ. މި ހިސާބުން ނޭވާލުން އެއްކޮށް ބެދޭނެ ކަމަށް ޑޮކްޓަރު އުސާމާ ވިދާޅުވިއެވެ.\nއުސާމާ ވިދާޅުވީ އެލާޖިކްގެ އެންމެ ސީރިއަސް ލެވަލްގައި އެނަޕެލަޓިކް ޝޮކް ލިބޭ ހިސާބުން އަވަހަށްފަރުވާ ދޭންޖެހޭ ކަމަށާއި، ނުދެވިއްޖެނަމަ މިހާގެ ފުރާނެދާނެ ކަމަށެވެ. މިޝޮކްގައި އިންސާނާގެ ލޭގެ ހިނގުން ދަށްވެ، ނޭވާލުމަށް އުނދަގޫވާނެއެވެ. އަދި ހިތުގެ ވިންދު ވަރަށް ބޮޑަށް ދަށްވެގެންދާނެއެވެ.\nޑޮކްޓަރު ވިދާޅުވީ އެލާޖިކްވާ އެއްޗެއް ކެޔުމަށްފަހު، ބޭސް ކައިގެން ބައެއް މީހުން ނިދާ ކަމަށާއި، ބައެއް ހާލަތްތަކުގައި ނިދުމަށްފަހު ކޯމާއަށްވެސް ގޮސްފައި އެބަހުރި ކަމަށެވެ. މިގޮތަށް ކޯމާގައި އޮތުމަށްފަހު ހޭނާރައި ބައެއް މީހުން ދުނިޔެ ދޫކޮށްދާ ކަމަށް އޭނާ ވިދާޅުވިއެވެ.\nއުސާމާ ވިދާޅުވީ އެލާޖިކްވާ މީހެއްނަމަ، އެލާޖިކްވަނީ ކޮން އެއްޗެއްކަން އެމީހަކަށް އެނގެންޖެހޭ ކަމަށާއި، އެފަދަ ކެޔުންތަކުން ދުރުވާން ޖެހޭ ކަމަށެވެ. އެލާޖިކްވާ އެއްޗެއް ބޭނުންކޮށްފައި ހުންނަ ބާވަތެއް ކާނާ ވެސް ނުކެއުމަށް ވެސް ޑޮކްޓަރު އިލްތިމާސް ކުރެއްވިއެވެ.\n"އެލާޖިކްވަންޏާ އަމިއްލައަށް އެލާޖިކް ލިސްޓެއް ހެދުން ވަރަށް މުހިންމު. ކާން އިށީނަސް އޭގެން އެއްޗެއް ނުހިމެނޭ އެއްޗެހި ކާންވާނީ. އެފަދަ އެއްޗެއް ގެއަށް ނުވައްދަން އިލްތިމާސްކުރަން. އެލާޖިކްވާކަން އެނގި އެކްސިޕްރިމެންޓް ކޮށްފިއްޔާ ރަނގަޅު ނަތީޖާއެއް ނުނިކުންނާނެ" ޑރ ހުޝާމާ ވިދާޅުވިއެވެ.\nކެއުން މަނާ ތަކެތި އަބަދު ވެސް އިންސާނާ ކާހިތްވާނެކަން ފާހަގަކުރައްވައި އުސާމާ ވިދާޅުވީ އެއީ ސައިކޮލަޖީ ގޮތުންވާ ކަމެއް ކަމަށާއި، ނަމަވެސް ކޮންޓްރޯލް ކުރެވޭނެ ކަމަށެވެ. އަމިއްލަ މީހާ އެކަމަށް އެޑިޔުކޭޓެޑްވެ ދުރުވެވޭނެ ކަމަށާއި، ކެއުމުން ގެއްލުންވާނެކަން އަމިއްލަ ސިކުޑިން ވިސްނަންޖެހޭ ކަމަށް އުސާމާ ވިދާޅުވިއެވެ.\n"މިސާލަކަށް ޑައިބެޓިކް މީހާ ހަކުރުފޮނި އެއްޗެހި ކާން ކްރޭވްވާނެ. އެގޮތަށް އެލާޖިކްވާ އެއްޗެހި ކާން ބޭނުންވާނެ ބައެއް ފަހަރަށް ވަރަށް ބޮޑަށް. އެއީ ސައިކޮލޮޖީ ގޮތުންވާ ކަންކަން. އެއީ ކޮންމެހެން މީހާއަށް ލިބެންޖެހޭ އެއްޗެއް ނޫން. ކައިފިއްޔާ ވާނެ ގެއްލުން އެގޮތަށް ވިސްނުން އަބަދު ވެސް ބަހައްޓަންވީ" އުސާމާ ވިދާޅުވިއެވެ.\nއެލާޖިކްވުމުން ހޯދަން ޖެހޭ ފަރުވާއަށް އިޝާރާތް ކުރައްވާ ޑޮކްޓަރު ވިދާޅުވީ އަމިއްލައަށް ބޭސް ގަނެގެން ބޭނުން ނުކުރުމަށް އެދޭ ކަމަށާއި، އެކެވޭ ބޭހަކުން ވެސް ހާލަތު ގޯސްވެދާނެ ކަމަށެވެ. އެންމެ ފުރަތަމަ ވެސް ހޮސްޕިޓަލަށް ނުވަތަ ސިއްހީ ޚިދުމަތްދޭތަނަކަށް ގޮސް ފަރުވާ ހޯދުމަށް އިރުޝާދު ދެއްވިއެވެ.\nމީގެ އިތުރުން ޑޮކްޓަރު ވިދާޅުވީ އެލާޖިކްވާ މީހުން އިންސުލިން ގޮތަށް ބޭނުންކުރާ އަމިއްލައަށް ބޭނުންކުރެވޭ އިންޖެކްޝަނެއް ހުންނަ ކަމަށާއި، ނަމަވެސް ރާއްޖޭން މިއިންޖެކްޝަން ނުލިބޭ ކަމަށެވެ.\nކާތަކެތީގެ ތެރެއިން ގިނަ ދިވެހިން، ބަދަން، ރިހާކުރު، މަހުގެ ބާވަތްތަކަށް އެލާޖިކްވެއެވެ. މީގެ އިތުރުން އުޅޭ މާހައުލު ބަދަލުވެ، ހިރަފުހަށް ވެސް އެލާޖިކުވެއެވެ. އެހެންކަމުން އެލާޖިކުވާ ފަރާތްތަކުން ޚާއްސަ ސަމާލުކަމެއްދީގެން ދިރިއުޅުމުގެ ކަންކަން ކުރިއަށް ގެންދަންޖެހެއެވެ. ޚާއްސަކޮށް ކެއުމުގެ ކަންކަމުގައި ފަރުވާ ކުޑަ ނުކޮށް އެލާޖިކްވާ ނަމަ އެކެޔުމަށް ކިތަންމެ ހިތް އެދުނަސް އޭގެން ދުރުވާންޖެއެވެ. އަދި އެލާޖިކްވާ އެއްޗެއް ކާން ބޭނުންވިއަސް އާއިލާ މީހުންނާއި، ރައްޓެހިން އެއްޗަކުން އެމީހަކު ދުރުކޮށްދޭން ވެސް ޖެހެއެވެ. މިކަމުގައި ބޭނުންވަނީ ކުޑަކުޑަ ހިތްވަރެކެވެ.


Raees ministerun ah: nugaboolas plan thanfeezu kuran ehbaarulundhee\nރައީސް މިނިސްޓަރުންނަށް: ނުގަބޫލަސް ޕްލޭން ތަންފީޒުކުރަން އެއްބާރުލުންދީ\nފަސް އަހަރުގެ ދައުރަށް މެނިފެސްޓޯގައި ހިމެނި ކަންކަން ކުރާނެ ގޮތާއި އެކަންކަން ކުރާނެ މުއްދަތުތަކުގެ ތަފްސީލްތަކާއެކު އެކުލަވާލި ޕްލޭން ތަންފީޒުކުރުމުގައި އެންމެންގެ އެއްބާރުލުން ބޭނުންވާ ކަމަށާއި އެކަމުގައި ކުރިއަށް ވަޑައިގެންނެވުމަށް މިނިސްޓަރުންނަށް އިލްތިމާސް ކުރައްވާ ކަމަށް ރައީސް އިބްރާހިމް މުހައްމަދު ސޯލިހު މިރޭ ވިދާޅުވެއްޖެ އެވެ.\nދަރުބާރުގޭގައި ބޭއްވި ހާއްސަ ރަސްމިއްޔާތެއްގައި ލޯންޗުކުރި ޕްލޭން އެކުލަވާލާފައިވަނީ ކޯލިޝަންއިން ނެރުނު ޖަޒީރާ މެނިފެސްޓޯގައި ހިމެނި ކަންކަން މި ފަސް އަހަރު ތެރޭގައި ކުރާނެ ގޮތުގެ ތަފްސީލްތައް ހިމަނައިގެންނެވެ. ޕްލޭން އެކުލަވާލުމުގައި ކަންކަމާ ގުޅޭ ތަޖުރިބާކާރުންނާއި މަދަނީ ޖަމިއްޔާތަކުގެ ހިޔާލު ހޯދި އެވެ.\nޕްލޭން ލޯންޗުކޮށް ދެއްވުމަށްފަހު ރައީސް ސޯލިހު ވިދާޅުވީ ޕްލޭނުގައި އެވަނީ ކަންކަން ކުރާނެ ގޮތާއި ކުރާނެ މުއްދަތުތައް ކަނޑައެޅިފައި ކަމަށާއި ދެން އޮތީ އެކަން އަމަލީ ގޮތުން ކުރުން ކަމަށެވެ. ޕްލޭން އެ އޮތް ގޮތަށް ތަންފީޒު ކުރުމުގެ ބޮޑު މަސައްކަތް ކަމަށެވެ.\nޕްލޭނުގައި ވަކި މިނިސްޓަރަކު ނޫނީ ބޭފުޅަކު ހިތްމަނުޖެހޭ ކަމެއް ހުރެދާނެ ކަމަށާއި އެހެން ނަމަވެސް ތިމާއަށް ރަނގަޅު ގޮތް އެއްކައިރިކުރުމަށްފަހު ޕްލޭންއާ އެއްގޮތަށް ކަންކަން ތަންފީޒުކުރުމުގައި އެމަނިކުފާނާ އެއްބާރުލުން ދެއްވައިގެން ކުރިއަށް ވަޑައިގެންނެވުމަށް އެދިވަޑައިގަންނަވާ ކަމަށް ރައީސް ވިދާޅުވި އެވެ.\n"މީގައި ހުރެދާނެ ބައެއް ބޭފުޅުން ނުގަބޫލު ކަންތައްތައް، ބައެއް ބޭފުޅުން ބޭނުން ނުވާ ގޮތަށް ލިޔެފައި ހުރި ކަންތައްތައް ވެސް، އެހެންނަމަވެސް އަޅުގަނޑުގެ މިރޭގެ އިލްތިމާސްއަކީ އަޅުގަނޑުމެންގެ ހުރިހާ ވަޒީރުންނަށް އަދި ސަރުކާރު ހިންގަން ތިއްބެވި ހުރިހާ މުވައްޒަފުން ވެސް އަޅުގަނޑަށް މިކަމުގައި އެއްބާރުލުން ދެއްވުން،" ރައީސް ސޯލިހު ވިދާޅުވި އެވެ.\n"މިއިން ކޮންމެ ކަމަކީ އެތައް ބައިވަރު ރައްޔިތުންނާއި މުއައްސަސަތަކާ ވާހަކަ ދެއްކިގެން ނިމިފައިވާ ކަންކަން، އެހެންވީމާ ތިމާއަށް އެންމެ ރަނގަޅު ގޮތް ނޫން ކަމުގައި ވިޔަސް މިކަން ތަންފީޒު ކުރުމުގައި ފަސް ޖެހުމެއް ނެތި އަޅުގަނޑާއެކު ކުރިއަށް ވަޑައިގަތުމަކީ އަޅުގަނޑުގެ ހުރިހާ ވަޒީރުންނާއި ސިޔާސީ މުވައްޒަފުން ކިބައިން އެދޭ އެދުމެއް،"\nރައީސް މިހެން ވިދާޅުވިއިރު މީގެކުރިން ވެސް މެނިފެސްޓޯގައިވާ ބައެއް ކަންކަމާމެދު ކޯލިޝަން ޕާޓީތަކުގެ މެދުގައި ހިޔާލު ތަފާތުވުންތައް އުޅުނެވެ. މެނިފެސްޓޯގައި ބޮޑަށް ހިމަނާފައިވަނީ އެމްޑީޕީގެ ސިޔާސަތުތަކެވެ. އެހެންނަމަވެސް އެހެން ޕާޓީތަކުގެ ސިޔާސަތުތައް ވެސް ކޮންމެވެސް ވަރަކަށް އެއްކޮށްފައިވެ އެވެ. ރައީސް ސޯލިހު ކެބިނެޓް އެކުލަވާލައްވާފައިވަނީ ކޯލިޝަން ހުރިހާ ޕާޓީއަކަށް ސްލޮޓް ދެއްވައިގެންނެވެ.\nއެމްޑީޕީގެ ބައެއް މަޖިލިސް މެންބަރުން ވެސް ވަނީ ބައެއް މިނިސްޓަރުންގެ ފަރާތުން އެކަށީގެންވާ ނަތީޖާ ފެންނަމުން ނުދާ ކަމަށް ވިދާޅުވެ ކަންބޮޑުވުން ފާޅު ކުރައްވާފަ އެވެ. އެ ބޭފުޅުން ގެއަށް ވަޑައިގެންނެވުމަށް ގޮވާލައްވާފައިވާއިރު މަޖިލީހުގެ ތެރެއިން ވަކި ކުރާނެ ކަމުގެ އިންޒާރު ވެސް ދީފައިވެ އެވެ.\nމިނިސްޓަރުންގެ އިތުރުން ޝަރުއީ ދާއިރާ އާއި ރައްޔިތުންގެ މަޖިލީހުގެ އެއްބާރުލުމުގެ މުހިންމުކަން ވެސް ރައީސް ފާހަގަ ކުރެއްވި އެވެ. ރައީސް ސޯލިހު ވިދާޅުވީ ރައްޔިތުންނަށް ވައުދުވީ ކަންކަން ފުއްދުމަށް ޝަރުއީ ދާއިރާ އާއި ރައްޔިތުންގެ މަޖިލީހުގެ އެއްބާރުލުމާއި އެހީތެރިކަން ބޭނުންވާނެ ކަމަށާއި އެކަމުގައި އެއްބާރުލުން ދެއްވަމުން ގެންދަވާނެ ކަމަށް އުއްމީދު ކުރައްވާ ކަމަށެވެ.\nރައީސް ސޯލިހު ވިދާޅުވީ މި ޕްލޭނުން ދެ ކަމެއް ހާސިލްވެގެން ދާނެ ކަމަށެވެ. އެއީ މެނިފެސްޓޯގައި ހިމެނި ކަންކަން ކުރާނެ ގޮތް ލިޔެވި ތަރުތީބު ކުރެވި މުއްދަތު ޖަހާފައިވާ ޕްލޭނެއް ކަމަށެވެ. އޭގެ އިތުރުން ޕްލޭންގެ ސަބަބުން ސަރުކާރު ޖަވާބުދާރީކުރެވޭނެ ކަމަށެވެ.\nޕްލޭންގައި ކަނޑައަޅާފައިވާ މުއްދަތުތަކަށް ކަންކަން ކުރިއަށް ނުދާނަމަ، އެކަމާ ގުޅޭ ގޮތުން ސަރުކާރާ ސުވާލު ކުރެވެން އޮންނާނެ ކަމަށާއި އެ ފުރުސަތު މި ޕްލޭން އާންމުކޮށް ފެންނަން އޮތުމުން ކޮންމެ ރައްޔިތަކަށް އަދި ކޮންމެ މީޑިއާއަކަށް ވެސް އޮންނާނެ ކަމަށް ރައީސް ވިދާޅުވި އެވެ.\nފަސް އަހަރުގެ ޕްލޭން ލޯންޗުކުރުމަށް ބޭއްވި ރަސްމިއްޔާތުގައި ކޯލިޝަންގެ ލީޑަރުން ކަމަށްވާ އެމްޑީޕީގެ ރައީސް މުހައްމަދު ނަޝީދާއި އަދާލަތު ޕާޓީގެ ރައީސް އިމްރާން އަބްދުﷲ އާއި ޖުމްހޫރީ ޕާޓީގެ ލީޑަރު ގާސިމް އިބްރާހިމް ބައިވެރިވެވަޑައިގެންނެވި އެވެ. މިރޭގެ ރަސްމިއްޔާތުގައި ބައިވެރިވެވަޑައިނުގަންނަވަނީ ކުރީގެ ރައީސް މައުމޫން އެކަންޏެވެ. އެމަނިކުފާނު މިވަގުތު ހުންނެވީ މެލޭޝިއާގަ އެވެ. ރަސްމިއްޔާތުގައި މިނިސްޓަރުންނާއި ރައްޔިތުންގެ މަޖިލީހުގެ މެންބަރުންނާއި ސަރުކާރުގެ އިސް ބޭފުޅުން ބައިވެރިވެވަޑައިގެންނެވި އެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު ރައީސް އޮފީސް + ކެބިނެޓް


ކައުންސިލުން ރަށުގެ ރައްޔިތު އަންހެން ކަނބަލުންނާއި ބައްދަލު ކުރައްވައިފި - R. Fainu Council\nކައުންސިލުން ރަށުގެ ރައްޔިތު އަންހެން ކަނބަލުންނާއި ބައްދަލު ކުރައްވައިފި\nފައިނު ކައުންސިލް އިދާރާ 12:46 AM ޚަބަރު, ރައްޔިތުންނާއި ބައްދަލުކުރުން\nކައުންސިލުން ރަށުގެ އަންހެން ކަނބަލުންނާއި ބައްދަލު ކުރައްވައިފިއެވެ. މިބައްދަލުވުން އޮތީ ފައިނު ކައުންސިލް އިދާރާގެ އުތުރުފަރާތުގައެވެ. މިއަދު ހެނދުނު 10:00 ގައި ބޭއްވުނު މިބައްދަލުވުމުގެ ބޭނުމަކީ، އަލުޙާ ޢީދަށް ތައްޔާރުވުމާއި ގުޅޭގޮތުން މަޝްވަރާ ކުރުމާއި، ރަށުގެ އިޖުތިމާޢީ ސަރަޙައްދު ކުނިކެހުމާއި ގުޅޭގޮތުން މަޝްވަރާ ކުރުމެވެ.\nއެގޮތުން، މިބައްދަލުވުމުގައި އަލުޙާ ޢީދަށް ތައްޔާރުވުމާއި ގުޅޭގޮތުން ކުރެވިދާނެ ކަންކަމާއިމެދު މަޝްވަރާ ކުރެވިފައިވެއެވެ. އަދި ޢީދަށް ރަށުތެރެ ސާފުކޮށް ބޭއްވުމުގެ މުހިންމު ކަމާއި ގުޅޭގޮތުން މަޝްވަރާ ކުރެވުނެވެ. މިބައްދަލުވުމުގައި ދެން މަޝްވަރާކުރެވުނު އިޖުތިމާޢީ ސަރަޙައްދު ކުނިކެހުމާއި ގުޅޭ މަޢުލޫޢުގައި، ބަނދަރު ސަރަޙައްދު ކުނިކެހުމުގައި މިހާރު ދިމާވާ ދަތިތައް ޙައްލު ކުރުމަށްޓަކައި ޢަމަލު ކުރާނެ ގޮތްތަކަކާއި ގުޅޭގޮތުން މަޝްވަރާ ކުރެވުނެވެ.\nމިބައްދަލުވުމުގައި، ރަށުގެ ތަރައްޤީއާއި ރަށުގެ އަންހެނުންގެ ކުރިއެރުމަށް އަގުހުރި ޚިދުމަތްތަކެއް ކޮށްދެއްވި އަލްމަރުޙޫމާ ޚަދީޖާ ޙުސައިން މަނިކުގެ ހަނދާނުގައި 1 މިނެޓްގެ ސުކޫތެއް ގެނެވިފައިވެއެވެ.\nކައުންސިލުން ރަށުގެ ރައްޔިތު އަންހެން ކަނބަލުންނާއި ބައްދަލު ކުރައްވައިފި Reviewed by ފައިނު ކައުންސިލް އިދާރާ on 12:46 AM Rating: 5


SunOnline: #SUN VAAHAKA: Magey Haggei - Episode 12\nމަގޭ ޙައްޤެއް - 12\nމަރިޔަމް ހިމްނާ (ހިމީ) 16 May 2021, 22:39\n"ޖަވާބޭ!" ރިއުމާން އެހެން ބުނީ ކީއްވެގެންކަން އެނގުނު ނަމަވެސް، ވެރިވި ނުތަނަވަސްކަމާއެކު، ސަޖަލްއަށް ބުނެވުނެވެ. އޭރު ވަނީ ދެމީހުންގެ ހަތަރު ކަޅި ބައްދަލުވެފައެވެ. ސަޖަލްގެ މުޅި ހަށިގަނޑުގައި ބުނެދޭން ނޭނގޭ ފިނިކަމެއް ދައުރުކޮށްލިއެވެ. ރިއުމާންގެ ނަޒަރުން އޭނާގެ ދެފައިން ވާގިދޫވާހެންވެސް ހީވިއެވެ.\n"އެހާ އަވަަހަށް ހަނދާންނެތުނީތަ؟" ރިއުމާން ސަަޖަލް އިހުނަށްވުރެ އޭނާގެ ގަޔާ ގާތަށް ދަމައިލަމުން ބުނެލިއެވެ.\n"އަހަރެން ވިސްނަން ވަގުތު ދީފީމެއްނު... ޖަވާބެއް ދީބަލަ! އަހަރެން މި ދައްކާ ވާހަކަ ހަމަ ރަނގަޅަށްވެސް ސަޖަލްއަށް އެނގެއެއްނު." ރިއުމާން ބުނެލިއެވެ. ސަޖަލް އިސްޖަހައިލިއެވެ. އެއަށްފަހު މަޑުމަޑުން ބޯ ޖަހައިލިއެވެ. ރިއުމާންއާ އެހާ ގާތުގައި ހުންނަން ވުމުން އޭނާއަށް އާދަޔާ ޚިލާފް އަސަރުތަކެއް ކުރުވަމުން ދިޔައެވެ.\n"ތި ބުނީ އާނއެކޭތަ؟" ރިއުމާން ކުޑަކޮށް ސަޖަލްގެ ކަންފަތާ ދިމާލަށް ގުދުވެލާ ބުނެލިއެވެ. އަނެއްކާވެސް ސަޖަލް ބޯ ޖަހައިލިއެވެ.\n"ދެން ދޫކޮށްލަބަލަ... ސާރ މީ އޮފީހޭ..." ސަޖަލް ދުރުވެލަމުން ބުނެލިއެވެ. އޭރުވެސް އޭނާ ހުރީ ރިއުމާންއާ ހަތަރު ކަޅި ހަމަކޮށްލަން ނުކެރިފައެވެ.\n"އަދިވެސް ސާރތަ ކިޔަނީ؟" ރިއުމާން އަނެއްކާވެސް ސުވާލުކޮށްލިއެވެ. ސަޖަލް އިސްޖަހައިލަމުން އޭނާ ދަނީ ކަމަށްބުނެ ކެބިންއިން ނިކުތުމަށް ހިނގައިގަތެވެ. މިފަހަރަކު ރިއުމާންވެސް އޭނާ ހުއްޓުވާކަށް ނޫޅުނެެވެ. ސަޖަލް ނިކުމެގެން އެދިޔަ ގޮތަށް ދިޔައީ އޭނާގެ ކެބިންއަށެވެ. ގޮސް ގޮނޑީގައި އިށީނދެ އޭނާ ފުންކޮށް ދެތިން ނޭވާ ލިޔެެވެ. ރިއުމާންއަށް އާބަސް ދިންއިރުވެސް އޭނާގެ ހިތްދިޔައީ އިންތިހާ ބާރުމިނުގައި ތެޅެމުންނެވެ.\nއެރޭގެ ވަގުތުގައި އެދެމީހުން އެކުގައި ރެސްޓޯރެންޓަކަށް ކާން ދިޔައެވެ. ކައި ނިންމާލައިގެން ގެއަށް ދިޔަ މަގުމަތީގައި ރިއުމާން ވާހަކަ ދެއްކިއެވެ.\n"އައި ރިއަލީ ލަވް ޔޫ ސަޖޫ..." ސަޖަލްގެ އަތުގައި ހިފައިލަމުން ރިއުމާން ބުނެލިއެވެ. އެއާއެކު ސަޖަލްއަށް އިސްދަށަށް ޖަހައިލެވުނެވެ.\n"މިހާރު އަހަންނަށް ބަލައިވެސް ނުލާން ހިތު ލައިގެންތަ ތިއުޅެނީ..." ރިއުމާން ބުނެލިއެވެ. ސަޖަލް ދެފަރާތަށް ބޯ ހޫރައިލަމުން އިސް އުފުލައިލިއެވެ. ގެއާ ހިސާބަށް އާދެވުމުން ރިއުމާން ސަަޖަލްއަށް ބަލައިލަމުން އޭނާ މާދަމާ އޮފީހަށް ދާއިރު ސަޖަލް ބަލާ އަންނާނެ ކަމަށް ބުނެލިއެވެ.\n"އަހަރެން އެކަނި ގޮސްފާނަމޭ... ސައިކަލެއް ހޯދާފަ އެ ހުރީ ބޭނުމަކުއޭ..." ސަޖަލް ބުނެލިއެވެ. ރިއުމާންއަށް ހިނިތުންވެލިއެވެ. އެކަމާ ގުޅުވައިގެން އޭނާ ދެން އިތުރަށް އެއްޗެއް ބުނާ ޚިޔާލެއް ނުކުރެއެވެ.\nސަޖަލް ގޭތެރެއަށް ވަތްއިރު ބައްޕަވެސް ފެންނާކަށް ނެތެވެ. އޭނާ ކޮޓަރިއަށް ވަދެ ފާޚާނާއަށް ވަދެލީ ފެންވަރައިލުމުގެ ނިޔަތުގައެވެ. ފެންވަރައިގެން ނުކުތްތަނާ އަނެއްކާ ރިއުމާން ގުޅައިލިއެވެ.\n"އައި އޯލްރެޑީ މިސް ޔޫ..."\n"ހެހެ، މީޓޫ. " ސަޖަލްވެސް ލުއި ހުނުމަކާއެކު ބުނެލިއެވެ. އޭނާ އެނދުމަތީގައި އޮށޯވެ ރަޖާ އަޅައިލިއެވެ.\nއެ ދުވަހަށްފަހު ދެމީހުންގެ ގުޅުން ކުރި ފަޅާ ހެދެމުންދިޔައެވެ. އެ ދެ ނަންވެސް ލޯބިވެރިންގެ ލިސްޓުގައި ހިމެނުނެވެ. އެކުގައި ކެއުންތަކަށް ދިޔުމާއެ ގުޅައިގެން ވާހަކަ ދެއްކުމާއި، އެކުގައި ދުއްވައިލަން ދިޔުންފަދަ އާދަތަކުން އެކަކު އަނެކަކުގެ ހިތުގައި އުފެދިގެން އުޅޭ އިޙްސާސް ވަރުގަދަވަމުން ދިޔައެވެ. ސަޖަލްވެސް ހުންނަނީ ރިއުމާން އޭނާއަށް އަޅައިލާވަރު ފެނިި ނުހަނު އުފަލުންނެވެ.\nއެއީވެސް އެފަދަ ރެއެކެވެ. އެ ދެމީހުން ގޮސް ދި ރިއަލް ރެސްޓޯރެންޓަށް ވަތްއިރު އެތަނުގައި ލުއި މިއުޒިކެއް ޖަހާފައިވާއިރު ހިތްގައިމެވެ. ތަނުގައި ހުރި އޮރެންޖް އަލިން އެތަނުގެ ރީތިކަން އިތުރުކޮށްދީފައިވެއެވެ. ސަޖަލްއާ ރިއުމާންއާ ދެމީހުން ގޮސް އިށީނީ އެތަނުގެ އެއްފަރާތު ކަނުގައި ހުރި މޭޒުގައެވެ. ދެމީހުން އިށީނުމާއެކު ވެއިޓަރު މެނޫ ގެނެސްދިނެވެ. ސަޖަލް މެނޫއަށް ބަލައިލާފައި އޭނާ ރިއުމާންއަށް ނަޒަރު ހުއްޓައިލިއެވެ. ދެމީހުން ބޭނުންވާ އެއްޗެހި ވެއިޓަރު ކައިރީގައި ބުނެލިއެވެ. ވެއިޓަރު ދިޔުމާއެކު ރިއުމާން ވާހަކަ ދައްކަން ފެށިއެވެ. ސަޖަލް ވެސް ރިއުމާންއަށް ބަލަމުން ރިއުމާންގެ ވާހަކައިގައި ބައިވެރިވަމުން ދިޔައެވެ.\n"ކީއްވެތަ އަބަދުވެސް އަހަންނަށް ސާރ ކިޔަނީ... މިހާރު ވެއްޖެއެއްނު އެ އާދަ ދޫކޮށްލަން. އެޓްލީސްޓް މިހެން އަހަރެމެން އުޅޭއިރު... މީ އޮފީހެއްނޫނެއްނު..." ރިއުމާން ބުނެލިއެވެ.\n"ދެން އަހަރެން ކީކޭ ކިޔަންވީ؟" ސަޖަލް ބުނެލިއެވެ. އެއަށްފަހު އޭނާ ރިއުމާންއަށް ބަލައިލިއެވެ.\n"އަހަރެންނާ ގާތް މީހުން ކިޔާނީ މާން..."\nރިއުމާން ވަރަށް ފުން ނަޒަރަކުން ސަޖަލްއަށް ބަލައިލިއެވެ. އެ މޫނުމަތިން އޭނާއަށް ފެންނަނީ ހިންހަމަޖެހުމުގެ ކުލަވަތުތަކެވެ. ވެއިޓަރު ކާއެއްޗެހި ގެނައުމާއެކު ދެމީހުން ވާހަކަ ދައްކަމުން ކެއުން ކުރިއަށް ގެންދިޔައެވެ. ދެމީހުން ކައި ނިންމާލައިގެން ބިލް ގެންނަން ބުނެލިއެވެ. އެވަގުތު ރިއުމާންގެ ނަޒަރު ދޮރާ ދިމާލަށް ހުއްޓުނުތަން ސަޖަލްއަށް ފެނުމާއެކު އޭނާވެސް އެދިމާލަށް ބަލައިލިއެވެ. ރިއުމާންގެ މޫނުމަތިން އޭނާއަށް ފެނުނީ ނުރުހުމުގެ ކުލަވަރެވެ. އޭރު އެ ތަނަށް ވަތް އަންހެން މީހާވެސް ހުރީ ރިއުމާންއަށް ބަލަހައްޓައިގެންނެވެ. އޭނާ ހުރީ އިތުރު ފިރިހެނެއްގެ އަތުގައި ހިފާލައިގެންނެވެ.\n"ވެއިޓަރ ބިލް ޕްލީޒް... " ރިއުމާން ތަންކޮޅެއް ބާރަށް ބުނެލިއެވެ. އެއާއެކު ސަޖަލްއަށް ރިއުމާންއަށް ބަލައިލެވުނެވެ. އެ ވަގުތު އެމޫނުމަތިން ފެނުނު އަސަރުތައް މާނަ ކުރާނޭ އިތުރު ގޮތެއް އޭނާއަކަށް ނޭނގުނެވެ.\n"ވަޓް ހެޕެންޑް މާން؟" ސަޖަލްއަށް ކަންބޮޑުވުމާއެކު، ސުވާލުކޮށްލެވުނެވެ.\n" ވެއިޓަރ އައި ސެޑް ބިލް ޕްލީޒް..." ރިއުމާން ސަޖަލްގެ ސުވާލަށް ޖަވާބު ނުދީ ބާރަށް އަނެއްކާވެސް ބުނެލިއެވެ.\nއެއާއެކު ވެއިޓަރުވެސް އަވަސް އަވަސް އަރުވައިލައިގެން ބިލް ހިފައިގެން އައެވެ. ލާރި ދައްކާފައި ރިއުމާން ސަޖަލްގެ އަތުގައި ހިފާލައިގެން ނުކުތްއިރުވެސް އެ އަންހެން މީހާގެ ނަޒަރު އެ ދެމީޙުންނަށް ހުއްޓިފައިވެއެވެ. ސަޖަލް އިސްވެ ރިއުމާންގެ އަތުގައި ހިފައްޓައިލަމުން ސުވާލުކޮށްލީ ރެސްޓޯރެންޓުން ނުކުމެވުމާ އެކުގައެވެ.\n"ރިއުމާން... ކިހިނެއްވީތަ؟ ކާކުތަ އެއީ؟ ކީއްވެ ތިހާ ބޮޑު ބަދަލެއް އަންނަންވީ؟" ސަޖަލްއަށް ސުވާލުކޮށްލެވުނެވެ. އެ އަޑުގައިވަނީ ހާސްކަމެވެ.\n"އެއީ... އެއީ އަހަރެންގެ މަންމަ... އަހަންނާ މާ ބޮޑު ގުޅުމެއް ނޯވޭ..." ރިއުމާން އެހެން ބުނެލުމުން އޭނާއަށް ރިއުމާންއާ އޭނާގެ މަންމައާ ދެމެދު އޮތް ގުޅުން ރަނގަޅު ނޫންކަމުގައި ދެނެގަނެވުނެވެ. އެހެންނަމަވެސް އިތުރަށް ސުވާލުކުރާނެހާ ހިތްވަރެއް އޭނާއަކަށް ނުލިބުނެވެ. އެހެންކަމުން ސަޖަލް ޚިޔާރުކުރީ ހިމޭންކަމެެވެ. މިވަގުތު އެ ވާހަކަ ދައްކަން ހަދައިގެން ރިއުމާންގެ މޫޑު ޚަރާބުވާނޭކަން އޭނާއަށް ދެނެގަނެވުނީއެވެ.\n"ތަންކޮޅެއް ހަމަހިމޭންތަނަކަށް ގޮސްލަން ހިނގާބަލަ. ދެމީހުން ވާހަކަ ދައްކައިލަން." ސަޖަލް ބުނެލިއެވެ. އޭނާ ރިއުމާންގެ އަތަށް ބާރުކޮށްލިއެވެ. އެއާއެކު ރިއުމާން ސަޖަލްއަށް ބަލައިލިއެވެ. ސަޖަލް ހިނިތުންވެލުމުން ރިއުމާންވެސް ހިނިތުންވެލިއެވެ.\nދެމީހުން ގޮސްލީ ރަސްފަންނަށެވެ. އެތަނުގައި ހުރި ޖޯލިފަތި ތަކުގައި އިށީނދެ ސަޖަލް ވާހަކަ ދައްކަން ފެށުމުން ރިއުމާންއަށްވެސް ހަމަޖެހިލެވުނެވެ. އޭނާވެސް މޫޑު ރަނގަޅުކޮށްލަމުން ސަޖަލް އާ ވާހަކަ ދައްކަން ފެށިއެވެ.\n"ސޮރީ އިނގޭ ރެސްޓޯރެންޓް ތެރޭގައި އެހެންވީމަ. އަހަރެންގެ އާއިލީ ގުޅުން އެހާ ރަނގަޅެއް ނުވާނެ... އައި އެމް ސޮރީ..." ރިއުމާން ސަޖަލްގެ އަތުގައި ހިފާލަމުން މާފަށް އެދުނެވެ.\n"މާން ރުޅި ނާންނަންޏާ އަހަރެން ސުވާލެއް ކުރަންތަ؟" ސަޖަލް އަހައިލިއެވެ. އެއަޑުގައި ހިސާބެއްގެ ޖެހިލުންވުމެއް ވިއެވެ.\n"ހާދަ ހާސްވެފަ. އަހާބަލަ!" ރިއުމާން ހިނިތުންވެލިއެވެ.\n"މީ އަނެއް... މާން... އުޅެނީ ބައްޕައާ އެކީގައެއް ނޫންތަ؟ ކުރިން ދުވަހަކު އެކަހަލަ އެއްޗެއް އަޑު އިވުނީމަ" ސަޖަލް އޭނާއަށް އަޑު އިވުނު ވާހަކަތައް ރިއުމާން އާ ހިއްސާކޮށްލިއެވެ.\n"އެ ވާހަކަ ދޯ... އާ، އަހަރެން އުޅެނީ އެކަނި. އާއިލާ ތެރޭގައި އެހާ ހަމަޖެހުމެއް ނޯންނާނެ. އެހެންވީމަ އަހަރެން ވަކިން ބަދަލުވީ... މަންމައާ ވެސް މާ ބޮޑު ގުޅުމެއް ނޯވޭ... ބައްޕައާވެސް ވާހަކަ ދައްކަނީ ދެން ގޮތަކަށް މަޖުބޫރުވީމަ... އެކަމާ ދެން އަޅައިނުލާބަލަ. މިތަނަށް އައިސް އަހަރެންގެ އާއިލާގެ ވާހަކަ ދެއްކީމައޯ... ހިނގާބަލަ އަހަރެމެންގެ އަމިއްލަ ވާހަކަ ދައްކަން..." ރިއުމާން ބުނެލިއެވެ. އެއަށްފަހު އޭނާ ހިނިތުންވެލަމުން ސަޖަލްއަށް ބަލައިލިއެވެ. ސަޖަލްވެސް ރައްދުގައި ރިއުމާންއަށް ހިނިތުންވުމެއް ހަދިޔާކޮށްލިއެވެ.\nދެމީހުން އެތަނުން ތެދުވީ އެތައް އިރަކު ވާހަކަ ދައްކައިލަން ތިބެފައެވެ. އޭރުވެސް އެތަނުގެ އެކި ހިސާބުތަކުގައި ޒުވާން ޖޯޑުތައް ހަރަކާތްތެރިވަމުން ދިޔައެވެ.\nދުވަސްތައް އެ ގޮތުގައި ފާއިތުވަމުން ދެއެވެ. ރިއުމާންއާ ސަޖަލްގެ ގުޅުންވެސް ދުވަހެއް ދުވަހަަކަށް ބަދަލުވަމުން ދިޔައެވެ. ރިއުމާންއަކީ އޭނާ އުންމީދުކުރެވުނު ފަދަ ޙަޔާތުގެ ބައިވެރިއެއްކަމަށް ސަޖަލްއަށް ވެސް ހީކުރެވުނެވެ. ރިއުމާންގެ ފަރާތުން ފެންނަމުންދާ އޯގާތެރިކަމުގެ ސަބަބުން ޚުދު ސަޖަލްގެ ހިތުގައި ވެސް ރިއުމާންއަށް އޮތް ލޯބި ފުންވަމުން ދިޔައެވެ. އޭނާއަށް ރިއުމާންގެ ކިބައިން ގިނަ ކަންތަކަށް އުންމީދުކުރެވެން ފެށުނެެވެ.\nއާދައިގެ ދުވަހެކެވެ. އެ ދުވަހުވެސް ސަޖަލް އޮފީހުގައި އޭނާގެ ކެބިންގައި އިނދެފައި އޮތް މީޓިން އެއްގެ އެޖެންޑާ ހިފައިގެން ރިއުމާންގެ ކެބިންއަށް ގޮސް ވަނެވެ. އޭނާ ހައިރާންވީ ރިއުމާންގެ މޫނުމަތިން ފެނުނު އަސަރުތަކުންނެވެ. ސަޖަލް ފެނުމުން ރިއުމާން ހިނިތުންވެސް ނުވިއެވެ. އެއާއެކު ސަޖަލްއަށް ކުޑަ ނުތަނަވަސްކަމެއް ލިބުނެވެ.\nސަޖަލް ގޮސް ގޮނޑީގައި އިށީނދެލިއެވެ. އެއަށްފަހު ރިއުމާންއަށް ގޮވައިލިއެވެ.\n"އަަހަރެން ބުނެފިންތަ ސަޖަލް ކައިރީގައި އިށީންނަން... ނުބުނެވެއެއްނު..." ކުއްލިއަކަށް އަތުގައި އޮތް ފައިލް ލައްޕައިލަމުން ރިއުމާން ސަޖަލްއަށް ނަޒަރު ހުއްޓައިލިއެވެ. އޭރު ސަޖަލްއަށް ވެސް އިނދެވުނީ ރިއުމާންއާ ދިމާލަށް ބަލަހައްޓައިގެންނެވެ. އެއްގޮތަކަށްވެސް ވެެގެން އުޅޭގޮތެއް އޭނާއަކަށް ނޭނގުނެވެ. އެހެންކަމުން އެމޫނުމަތީގައިވަނީ ހައިރާންކަމެވެ. ސަޖަލް މަޑުމަޑުން ތެެދުވީ ރިއުމާންގެ މޫނުމަތީގައިވި އަސަރުތައް މާނަ ކުރާނެ ގޮތެއް އޭނާއަށް ނޭނގުމުންނެވެ.\n"މާން... ކިހިނެއްވީތަ؟ އަހަންނަށް ގޯސްކޮށް ކަމެއް ކުރެވުނީތަ؟"\n"ގޯސްކޮށް ކުރެވުނުކަމެއް ސަޖަލްއަކަށް ނޭނގޭތަ؟" ރިއުމާން ކުއްލިއަކަށް ސުވާލުކޮށްލިއެވެ. އެއާއެކު ސަޖަލްއަށް ނޭނގެޔޭ ބުނުމުގެ ގޮތުން ދެފަރާތަށް ބޯ ހޫރައިލެވުނެވެ. އޭރުވެސް އެމޫނުމަތީގައިވަނީ ސުވާލު މާކުތަކެކެވެ. އޭނާއަށް ވިސްނާ ވިސްނާވެސް އޭނާއަށް ގޯސްކޮށް ކުރެވުނުކަމެއް ނޭނގުނެވެ.\n"ބުނެބަލަ! އަހަންނަށް ގޯސްކޮށް ކަމެއް ކުރެވުނީތަ؟" ސަޖަލް އަނެއްކާވެސް ސުވާލުކޮށްލިއެވެ.\n"ސަޖަލްއަށް ކީއްވެތަ ނޭނގެނީ އަހަރެން ސަޖަލް ދެކެ ލޯބިވާވަރު..." ރިއުމާން ބުނެލިއެވެ.\n"މާން... އަހަންނަށް ކީއްތަ ކުރެވުނީ... ޕްލީޒް ބުނެބަލަ!" ސަޖަލްއަށް ބުނެވުނެވެ. އޭނާ އިސްތަށިގަނޑު ކަންފަތް ދޮށައް ލައްވައިލިއެެވެ.\n"މިއަދުވެސް އަހަރެން އޮފީހަށް އައި ގަޑީގަ ފެނުނީ ސަޖަލް އޮފީސް ފިރިހެންކުއްޖަކާއެކު ހީހީފައި ސަކަރާތްޖަހަމުން ދިޔަ ތަން... ކީއްވެތަ އެހެންމީހުންނާ އެހާ ގާތްކޮށް ވާހަކަ ދައްކަނީ... މި ޒަމާނުގައި ފިރިހެނުން އެހާ އިނޮސެންޓެއް ނުވާނެޔޭ..." ރިއުމާން ބުނެލިއެވެ.\n"އެއީ ހަމައެކަނި އަހަރެންގެ އެކުވެރިޔެކޭ... މާން. އެނގެއެއްނު އަހަރެން އެހެން މީހަކާ ދެމެދު އެކަހަލަ ގޮަތަކަށް ނުދެކޭނެކަން. ދެއް ކީއްވެތަ؟" ސަޖަލްއަށް ބުނެވުނެވެ. ރިއުމާން ކުއްލިއަކަށް ގޮނޑިން ތެދުވިއެވެ. އޭނާ އެއައި ގޮތަށް އައިސް ސަޖަލްގެ އަތުގައި ހިފިއެވެ. އެއަށްފަހު ފޯނު ދިނުމަށް އެދުނެވެ.\n"ކީއްކުރަން އަހަރެންގެ ފޯނު؟" ސަޖަލް ސުވާލުކޮށްލިއެވެ. ރިއުމާން ސަޖަލްގެ އަތުގައި އޮތް ފޯނު ނަގާ އޭގައި ކޯޑު ޖެހުމަށް އެދުނެވެ.\n"މާން... ކީކުރަންތަ ތިއުޅެނީ..."\n"ކޯޑު ޖަހާބަލަ..." ރިއުމާން ރުޅިއައިސްގެން ބުނެލިއެވެ. އެއާއެކު ސަޖަލް ފޯނުގެ ކޯޑު ޖަހައިލިއެވެ


Ras Online - ބޯގަންވިލާ - 27 ވަނަ ބައި\nބޯގަންވިލާ - 27 ވަނަ ބައި\nޞާދިރު ޢަލީދީދީ 11 ޖުލައި 2021 - 10:54\n27 ވަނަ ބައި\n"ސާރާ ތީ ކޮންކަމެއް؟" ސާރާ ސިއްސައިގެންދިޔައީ އޭނާއާ ދާދި ގާތުން އިވުނު އަމީނުގެ އަޑުންނެވެ. އޭނާއަށް ތެޅިގެންފައި އެނބުރިލެވުނީ ދޮރާ ދިމާއަށެވެ. ދޮރުމަތީގައި ހުރީ އަމީނެވެ. ނުރުހިފައެވެ. ސާރާއަށް އިސްއޮބާލެވުނެވެ.\n"ސާރާ ނުވޭދޯ؟ އަހަރެން ބުނާ އެއްޗެއް އަޑުއަހައިގެންވެސް." އަމީނު އައިސް ސާރާއާ އަރާހަމަކުރިއެވެ.\n"އަމީނުމެން ކިތަންމެ ބުންޏަސް އެސޮރު އުރާނުލާ އަހަންނަށް ކެތްވާނެތަ؟ އަހަރެންގެ މައިލަގޮނޑިއަކަށް ކެތެއް ނުވާނެ...." ސާރާ އައިސް އަމީނުގެ މޭގައި ލައްވެގެންފިއެވެ. އަމީނު ސާރާ އޭނާގެ މެޔާލާ ފިއްތާލިއެވެ.\n"ކެތްތެރިވޭ ސާރާ....އުރާނުލެވުނަސް ދަރިފުޅު ސާރާގެ ކުރިމަތީގައި އެބައޮތެއްނު....ނުރޮއި އެހެން އޮންނަންޏާ ކޮންމެހެން އެސޮރަށް އުނދަގޫ ކުރުމުގެވެސް ބޭނުމެއް ނެތެއްނު." އަމީނު ސާރާއާއެކު ދަރިފުޅު އޮތް އެނދުގެ މަގަތުގައި އިށީނދެއްޖެއެވެ. އެހިނދު ސާރާ ހީކުރިއެވެ. އަމީނު އެއުޅެނީ ދަރިފުޅު އުރާލާ ލޯބިކޮށްލުމުގެ ފުރުޞަތު އޭނާއަށް ހުޅުވާލާށެވެ. އެހެންކަމުން އޭނާގެހިތް ސިއްރުން ހީލިއެވެ. ނަމަވެސް އަމީނު ދަރިފުޅާ ލޯބިކޮށްލުމަށްފަހު ސާރާ ގޮވައިގެން ގޮސް އެނދުގައި ބޭންދިއެވެ.\n"އަހަރެން މިއައީ އޮފީހުން ޗުއްޓީއަށް އެދި ސިޓީލާފައި." ސާރާގެ ގާތުގައި އިށީންނަމުން އަމީނު ބުންޏެވެ. ކުރިންނަމަ އެއީ ސާރާއަށް ލިބޭ އުފާވެރި ޚަބަރަކަށް ވެދާނެއެވެ. ނަމަވެސް މިއަދު އޭނާ އުފަލެއް ނުވެއެވެ. އޭނާއަށް ރަނގަޅީ މިހާރު އަމީނު ގިނަވަގުތު ބޭރުގައި އުޅެންޏާއެވެ.\n"ޗުއްޓީ ނުނެގިޔަސް ދެން އެންމެ ރަނގަޅެއްނު." ސާރާ ދެކޮޅުހެދިއެވެ. އޭނާގެ އެދުމެއް އޮތީމައެވެ. ކުރިންނަމަ އޭނާ ހުންނާނީ ޗުއްޓީ ނުނެގިޔަސް ރުޅިއައިސްފައެވެ.\n"ކިހިނެއްވީ؟ ސާރާ ބޭނުން ނުވަނީތަ؟ އަހަންނާއެކު ގިނަވަގުތު ހޭދަކުރަން." އަމީނު ސާރާގެ ދަތްދޮޅީގައި ހިފާ އިސްއުފުލާލިއެވެ. ހިތާ ދެކޮޅަށް ސާރާ ނޫނެކޭ ބުނާފަދަ ގޮތަކަށް ބޯހޫރާލިއެވެ.\n"ސާރާގެ ހަރަކާތްތަކުން ސާރާ ކޮންމެވެސް ކަމަކާ ހިތްހަމަނުޖެހިފައި ހުންނަހެން ހީވަނީ...." ސާރާގެ ހިތްހަމަނުޖެހުން އަމީނު ދެނެގަތެވެ.\n"ދަރިފުޅު އުރާލާ ގާތުން ކިރުދޭހިތްވަނީ...." ސާރާ އޭނާގެހިތުގެ ޝަކުވާ އަމީނަށް އިއްވާލިއެވެ.\n"އައްސަލާމް އަލައިކުމް...." ސަލާމް ގޮވުމަށްފަހު ތޮއްޔިބާއި އޭނާގެ އަންހެނުން އަޒުމާ ޕާރުސަލެއް ހިފައިގެން އައިސްވަނީ އެވަގުތުއެވެ.\n"ވައަލައިކުމުއްސަލާމް. އާދޭ އާދޭ." ސަލާމް ބަލައިގަތުމަށްފަހު ސާރާ ވާހަކަ ދެއްކިއެވެ. އޭގެކުރިން އޭނާ އަމީނުއާ ދުރަށް ޖެހިލިވެސްމެއެވެ.\n"ސާރާ ވިހޭ ޚަބަރު ދިނުމުން ސާރާއަށް ޒިޔާރަތް ނުކޮށް އަޒުމާ ކުރުނުކުރީޔޭ....ކޮބާ އަދިވެސް ދަރިފުޅު އުރާލުމަށް ހުއްދައެއް ނުލިބޭތަ؟" ދަރިފުޅު އޮތް އެނދާ ދިމާއަށް ބަލަން ހުރެފައި ތޮއްޔިބު އެއްސެވެ.\n"އާނ...ސާރާވެސް މިކުރާ ޝަކުވާއަކީ ތިޔޭ...." އަމީނު ނިކަން އަވަސް އަރައިގެންފައި ބުންޏެވެ.\n"ތެދެއް އަޒުމާ....އަހަންނަށް ހުރެވެނީކީ ނޫން. މިހާރު އެސޮރަށް ބުއްދޭހިތުންވެސް މަރުވާވަރުވޭ..." އަމީނުގެ ވާހަކައާ ގުޅުވައިގެން ސާރާ ވާހަކަ ދެއްކީ އަޒުމާއާއެވެ. އަޒުމާ އޭނާ ގެނައި ޕާރުސަލް ދަރިފުޅު އޮތް އެނދުގައި ބޭއްވިއެވެ.\n"މަންމާ.....ތޮއްޔިބުގެ ދެމަފިރިންނަށް ސައިހަދާބަލަ." އަމީނު މެދުގޭތެރޭގައި އިން އޭނާގެ މަންމައަށް ގޮވިއެވެ. ރަޒިއްޔާ އޯއްޔޭ ބުނިއަޑާއެކުހެން ބަދިގެއާ ދިމާއަށް ހިނގައިގަތް އަޑުވެސް އިވުނެވެ.\nސޯބިރާ އެނދުގައި ދެފައި ވައްކޮށްލައިގެން އިށީނދެ އިނދެ އަލްބަމްގެ ގަނޑުތައް އުކަމުން ދިޔައެވެ. ބައެއްގަނޑުތަކަށް ކަޅިވެސްޖަހާނުލާ ބަލައިލިނަމަވެސް ނިކަން އަވަސް އަވަހަށް އުކާލާ ގަނޑުތައްވެސް ހުރޭމެއެވެ. ދެން އިވުނީ އޭނާ ހިތާހިތާ ވާހަކަ ދައްކަން ފެށިއަޑެވެ.\n"ތޮއްޔިބު.....ކީއްވެތަ ތޮއްޔިބު އަހަރެން ހުއްޓާ އެހެން މީހަކާ އިނީ...އެކަމަކު ދިރިދުނިޔޭގައި ހުރުމަށްޓަކައި އަހަންނަށް ތޮއްޔިބުގެ ލޯބި ބޭނުން....ގަދަކަމުން ހޯދޭނެ ގޮތަކަށް ހޯދަންވެސް ބޭނުން...." ސޯބިރާގެ ވާހަކައިން އޭނާ ކަޅިހުއްޓައިގެން އިނދެ ބަލަމުން އެދަނީ ތޮއްޔިބުގެ ތަސްވީރުކަން މާރަނގަޅަށްވެސް ދޭހަވެއެވެ. އެއީ ފަހަކަށްއައިސް ސޯބިރާގެ އާދައެވެ. އޭނާއަށް ތޮއްޔިބުދެކެ އިންތިހާއަށް ލޯބިވެވިއްޖެއެވެ. އެލޯތްބާ ނުލާ އެއީ އުނި މީހެއްގެ ގޮތުގައި އޭނާ އަމިއްލައަށް ދެކޭވެސްމެއެވެ. އޭނާގެ ކަމަކީ މިހާރަކަށްއައިސް ތޮއްޔިބުގެ ތަސްވީރާ ވާހަކަ ދެއްކުމެވެ. އޭނާގެ މަންމައަށްވެސް އެކަން ފާހަގަކުރެވެއެވެ.\nއޭނާއަށް މިހާރު އެތައްފަހަރަކު ނަސޭހަތްތެރި ވެއްޖެއެވެ.\n"ދަރިފުޅާ.....ރާއްޖެއިން ފިރިހެނުން ހުސްވީތަ؟ މަންމަމެންވެސް ތިއުމުރުވެސް ދެކެފައޭ މިހާ ހިސާބަށް އައިސްފައި މިތިބީ....ތިޚިޔާލު ދޫކޮށްލަބަލަ." އެއީ ތަކުރާރުކޮށް ކޮންމެ ދުވަހަކުވެސް ޖަމީލާދޭ ނަސޭހަތެކެވެ. ނަމަވެސް މަންމައާއި ރަހްމަތްތެރިންގެ އެނަސޭހަތް އަޑުއިވޭވަރަށްވުރެން އޭނާ ތޮއްޔިބު ދެކެ ލޯބިވެއެވެ.\n"މަންމާ...ކޮންމެ ދުވަހަކު ތިނަސޭހަތް އަހަންނަށް ނުދީ. ގޮސް ތޮއްޔިބަށް ނަސޭހަތްދީ. އޭނަ ގާތުގައި ބުނެބަލަ އަހަންނަށް ލޯބިދޭށޭ." ފަހަކަށް އައިސް އެމައުޟޫއަށް ވާހަކަ ދައްކާއިރު ސޯބިރާ ހުންނަނީ އިޚްތިޔާރެއްގައެއް ނޫނެވެ. އެހެން ނޫންނަމަ ޖަމީލާގެ ކުރިމަތީގައި އެކަހަލަ ވާހަކަ ދައްކާކަށް އޭނާއަކަށް ނުކެރުނީހެވެ.\nދަންވަރުގެ ވަގުތެކެވެ. ސާރާ ތެދުވެ ނިދާފައި އޮތް އަމީނުއާ ދިމާއަށް ބަލާލިއެވެ. އޭނާ އޮތީ ގަދަ ނިދީގައިކަން ގައިމުވުމުން އެއީ ލިބުނު ހިތްހަމަޖެހުމެކެވެ. އޭނާ މަޑުމަޑުން ތެދުވެ ލުއި ހިނގުމެއްގައިގޮސް ކުޑަދަރިފުޅު އައިމަން އޮތް އެނދާ އަރާ ހަމަކޮށްފިއެވެ. އޭރު އޭނާގެ މޭ ފިސާރިބާރަށް ތެޅެމުން ދެއެވެ. އަމީނު ހޭލަފާނެތީ އޭނާ ހާސްވަނީއެވެ. ކަންބޮޑުވަނީއެވެ. އޭނާ އެސްޕީޑުގައި ގޮސް ދަރިފުޅު އޮތް އެނދާ އަރާ ހަމަކޮށް ހުއްޓި ނިދާފައި އޮތް އަމީނުއާ ދިމާއަށް ބަލާލިއެވެ. އެވަގުތު އަމީނު ނިދިފައި އޮވެ ފުރޮޅިލިއެވެ. ނަމަވެސް އަމީނު ހޭނުލުމުން ލިބުނު ހިތްހަމަޖެހުމާއެކު އޭނާ ދަރިފުޅާ ދިމާއަށް ގުދުވެ ދަރިފުޅުގެ ގައިމަތީގައި އަޅާފައި އޮތް ފޮތިގަނޑުގައި ހިފައި ހިއްލާ ފޮތިގަނޑު ނަގައިފިއެވެ. ހަމައެއާއެކު ދެލޯބޮޑުކޮށްގެން އޭނާއަށް ހަޅޭއްލަވަމުން\n"މަންމާ...ބައްޕާ....އަމީނު...." ސާރާގެ އަޑުވެސް ނުކުތީ ކިރިޔާއެވެ. އެހެންނުވާންވީ ސަބަބެއް ނެތެވެ.\nނާމާން ހުވަފެނެއްގައި އޮތް ސާރާ ނިކަން ބާރު ހަޅޭކަކާއެކު ފުންމައިގެން ތެދުވެއްޖެއެވެ. އޭނާގެ ހަޅޭކުގެ އަޑަށް ނިދާފައި އޮތް އަމީނުއަށްވެސް ހޭލެވިއްޖެއެވެ.\n"ކިހިނެއްވީ؟" އަމީން ސާރާގެ ދެކޮނޑުގައި ހިފަހައްޓާލިއެވެ. އޭރު ސާރާ ބާރުބާރަށް ރޮމުން ދަނީއެވެ. "\n"އަހަރެން ބޭނުން ދަރިފުޅުގެ ގައިމަތީގައި އެއޮތް ފޮތިގަނޑު ނަގަން." ސާރާ ރޮއިރޮއިފައި ބުންޏެވެ. ސާރާ ތިކިޔަންއުޅޭ އެއްޗެއް ރަނގަޅަށް ކިޔާބަލަ ކިހިނެއްތަވީ؟" އަމީނު ސާރާގެ ކޮނޑުގައި ހިފައި ކުރިއަށްވުރެންވެސް ބާރަށް ތަޅުވައިގެންފިއެވެ.\n"އަހަންނަށް ހުވަފެނެއް ފެނުނީ.....ހެޔޮނުވާނެ އަމީނު އެފޮތިގަނޑު ނަގާފައި ދަރިފުޅު ހަމަޔަށް އަހަންނަށް ދައްކާ." ސާރާ ދަރިފުޅު އޮތް އެނދާ ދިމާއަށް ނަޒަރު ހުއްޓައިގެން އިނދެ ބުންޏެވެ.\n"ކޮންކަހަލަ ހުވަފެނެއްތަ ފެނުނީ؟" ވީގޮތް ރަނގަޅަށް އެނގިހުރެ އަމީނު އެއްސެވެ.\n"އަހަންނަށް ފެނުނީ އައިމަން ބިރުވެރި ސިފައެއްގައި ވަނިކޮށް." ސާރާ އަމީނުގެ މޭގައި ބޯއަޅާލިއެވެ.\n"ސާބަސް ސާރާއަށް ހުވަފެނަކީ ބިލާހެކޭ ބުނާ އަޑެއް ދުވަހަކުވެސް ނާހަންދޯ؟" އަމީނު މަލާމާތުގެ ރާގަކަށް ފިސާރި ބާރަށް ހީގަތެވެ.\n"ވަރިހަމަ....ދަރިފުޅުގެ ގައިމަތީގައި އަޅާފައި އޮތް ފޮތިގަނޑު ނަގަން އަހަރެން ބޭނުން...." ސާރާ އަދިވެސް ރޮނީއެވެ. ނަމަވެސް އަމީނު މަސައްކަތް ކުރަމުން އައީ ސާރާއަށް ވިސްނައިދެވޭތޯއެވެ.\n"ހެޔޮނުވާނެ ސާރާ ނިކަން ގަބޫލުކޮށްބަލަ....އެވަރަށް ޒަހީރާދައްތަ އެކުއްޖާ ނުތަޅުވަން ބުނެފައި ވަނިކޮށް ހެޔޮނުވާނެޔޭ ތަޅުވާކަށް...." އަމީނު ސާރާ އެނދުގައި ބޭއްވިއެވެ.\n"އަހަރެންމީ އެކުއްޖާގެ މަންމަ. އަޅެ ކީއްވެތަ އެދަރިފުޅު އުރާލާ ލޯބިކޮށް ގާތުން ކިރުދިނުމުގެ ފުރުޞަތު އަހަންނަށް ނުލިބެންވީ...." ސާރާ ދެންވެސް އުޅުނީ ތެދުވާށެވެ. ނަމަވެސް އަމީނު ސާރާ ތެދުވިޔަކަ ނުދިނެވެ.\n"ބަސް ގަބޫލުކޮށްބަލަ، ސާރާ." އަމީނުގެ ގާތަށް ރުޅިއައެވެ. ސާރާ މައިތިރިވީދެނެވެ. އެވަގުތު އަމީނުގެ މޫނުމަތިން އޭނާއަށް ފެނުނީ ކުރިން ދުވަހަކުވެސް އޭނާ އެމޫނުން ދުށްފަދަ އަސަރެއް ނޫނެވެ. ހީވީ ބިރުވެރި އިންޒާރެއް ކުރިހެނެވެ. ސާރާ އެހާ ފަސޭހައިން ހިމޭންވީ އެހެންވެގެންނެވެ.\n"ކީއްވެތަ މިހާރަކަށްއައިސް ހިމޭންވެފައި ސޯބިރާ ތިހުންނަނީ؟ ވެގެން އުޅޭގޮތެއް އަހަރެމެން ގާތުވެސް ބުނެލައިގެން އުޅެބަލަ." ސޯބިރާއާ އެއްއޮފީހެއްގައި އުޅުނަސް ކުރިން ދުވަހަކުވެސް އޭނާއާ ވާހަކަ ދައްކާފައި ނުވާ ފުވާދު ސޯބިރާގެ ހިމޭންކަމުގެ ސިއްރު ދަނެގެންހުރެ ވާހަކަ ދެއްކިއެވެ.\n"ހިމޭންތަ އަހަރެން. ތިޔައީ ފުވާދުމެނަށް ހީވާ ހީވުމެއް." ސޯބިރާވެސް ފުރަތަމަ ފަހަރަށް ފުވާދާ ވާހަކަ ދެއްކިއެވެ. ޙަޤީޤަތް އެނގޭތީ ފުވާދަށް ހީގަނެވުނީ ފިސާރި ބާރަށެވެ.\n"ކިހިނެއްވީ؟ ގަބޫލުނުކުރީދޯ؟" ފުވާދުގެ ހުނުމަކީ މާލާމާތެއްކަން އެނގޭތީ ސޯބިރާ ހިސާބަކަށް ލަދުގަތެވެ.\n"އާނ، ގަބޫލެއް ނުކުރާނަން. ތެދުހެދިނަމަ ގަބޫލުކުރެވުނީސް." ފުވާދު ބުންޏެވެ.\n"ތެދަށް ބުނެފިއްޔާ ފުވާދަށް ކޮށްދެވޭނެ ކަމެއް އޮތީތަ؟" ސޯބިރާ އިރުކޮޅެއް ވަންދެން ވިސްނަން ހުރެފައި ވާހަކަ ދެއްކިއެވެ.\n"އާނ، ވަރަށްގިނަ ގޮތްގޮތުން އަހަންނަށް އެހީވެދެވިދާނެ." ކުރިއަށްވުރެން ސީރިއަސްވެފައި ފުވާދު ބުންޏެވެ. ސޯބިރާ ފުވާދުއާ ދޭތެރޭ ޝައުޤުވެރިވެއްޖެއެވެ. ލޯބި ޙާޞިލް ކުރުމަށްޓަކައި އައްޑަނައެއްގެ ގޮތުގައި ބޭނުންކުރާނެ ބައިވެރިއަކު ލިބުނީ ކަމުގައި އޭނާ ދުށްޓެވެ.\n"އަހަރެން މީގެކުރިން ފުވާދުއާ ވާހަކަ ނުދައްކަނީ ފުވާދަކީ ވަރަށްބޮޑާ ފޮނި މީހެއް ކަމަށް ހީކޮށްފައި. ނަމަވެސް މިހާރު އެނގިއްޖެ ފުވާދަކީ ނިކަން ހިތްތިރި މީހެއްކަން." ފުވާދުގެ ކިބައިން އެހީ ބޭނުންވާތީ ފުވާދު ގާތްކޮށްލަން ބޭނުންވިއެވެ.\n"ތޮއްޔިބުގެ ލޯބި ހޯދަދޭންދޯ އަހަރެން މަސައްކަތް ކުރަންވީ؟ އިރާދަކުރެއްވިއްޔާ ތިކަން ކޮށްދޭނަން." ފުވާދު އޭނާއަށް ޙަޤީޤަތް އެނގޭކަން އަންގާލިއެވެ.\n"ކާކު ފުވާދު ގާތު ބުނީ؟" ސޯބިރާ ހައިރާންވިއެވެ.\n"ދެން މިއޮފީސްތެރޭ ހިނގާ ކަންތައްތައް އަހަންނަށްވެސް އެނގޭނެއެއްނު." ފުވާދު ހީގަތެވެ.\n"އަހަންނަށް އެހީވެދޭނަންދޯ؟" މާޔޫސީ ރާގަކަށް ސޯބިރާ އެއްސެވެ. ފުވާދު ބޯޖަހާލަމުން ވިސްނާލިއެވެ. ލޯބި ކާމިޔާބު ކުރާނެ ގޮތަކާ ދޭތެރޭގައެވެ.\n"އަހަރެން ކުރާ މަސައްކަތަށް އެންމެ ރަނގަޅަށް ފައިސާވެސް ބޭނުންވާނެ. މިބުނީ އަހަންނަކަށް ނޫން. މަސައްކަތް ކޮށްދޭ މީހާއަށް." ފުވާދު އޮޅުންފިލުވައިދިނެވެ. ސޯބިރާ ލޯބި ޙާޞިލް ކުރެވެންޏާ ކިތަންމެ ބޮޑު ހޭދައެއްވެސް ކޮށްފާނަމޭ ބުނެފައި އޭނަގެ ސެކްޝަނާ ދިމާއަށް ހިނގައިގަތެވެ. ފުވާދުގެ ތުންފަތުގައި ކުޅެލީ ވިހަ ހިނިތުންވުމެކެވެ.\nކުރީރޭ ފެނުނު ނާމާން ހުވަފެނަށްފަހު މިހާރަކަށްއައިސް ސާރާ ހުންނަނީ ހިތް ބިރުގެންފައެވެ. އޭނަގެ ހިތުގައި ދަރިފުޅާ ދޭތެރޭ ޝައްކު އުފެދެނީއެވެ. ހުވަފެނުގައި ފެނުނުފަދަ ކުއްޖަކަށް ދަރިފުޅު ވެދާނެތީއެވެ. އެހެންވުމާއެކު އަމީނު އެއްފަރާތަކަށް ޖެހިލާއިރަށް އޭނާ ބޭނުންވަނީ ދަރިފުޅުގެ ޙަޤީޤީ ސިފަ ދެކިލާށެވެ. މިއަދުވެސް އޭނާ އިންތިޒާރު އެކުރަނީ އަމީނު މަސް ގަންނަން ނަމަވެސް ބޭރަށް ނުކުންނާނެ ވަގުތަކަށެވެ.\n"މިއަދު ކޮންމެހެންވެސް މަސް ބޭނުންވާނެ. މާދަމާއަކީ ހުކުރު ދުވަސް." ސާރާ އަމީނަށް ހަނދާންކޮށްދިނެވެ.\n"މިއުޅެނީ ދާން......މަސްގަންނާކަށް މާގިނައިރެއް ނުނަގާނެއެއްނު." އަމީނު ޓީޝާޓް ބޮލުން ވައްޓާލަމުން ބުންޏެވެ. ސާރާގެ ތުންފަތުގައި އުފާވެރި ހިނިތުންވުމެއް އެހިނދު ކުޅެލިއެވެ. ޓީޝާޓްލައިގެން ވަރަށް އަވަހަށް އެބައަންނަމޭ ބުނެފައި ނުކުމެއްޖެއެވެ. ސާރާ ފުރުޞަތު ނަގާލާކަށް ބޭނުމެއް ނުވިއެވެ. އަމީނު ދިއުމާއެކު އޭނާގޮސް ދަރިފުޅު އޮތް އެނދާ ދިމާއަށް ހުއްޓިއްޖެއެވެ. އެވަގުތު އޭނާގެ ގާތު އޭނާގެ ހިތް ބުނާކަހަލައެވެ. ސާރާއެވެ. އަވަސްވެގަންނާށެވެ. ތިޔައީ މަދުން ނޫނީ ނުލިބޭނެ ފުރުޞަތެކެވެ މިފަދައިން ހިތަށް އެރުމާއެކު ސާރާ ކުޑަދަރިފުޅުގެ ގައިމަތީގައި އަޅާފައިވާ ފޮތިގަނޑުގައި ހިފާ ހިއްލާލިއެވެ. އެއާއެކު އޭނާއަށް ހުވަފެނުގައިވީހެން ބާރަށް ހަޅޭއްލަވައިގަނެވިއްޖެއެވެ. ފެނުނީ އޭނާގެ ހިތަށް ގެނެވިފައިވެސްވާފަދަ ސިފަތަކެއް ނޫނެވެ.\n* މޫސާ ޞާޢިދުގެ ހިތްގައިމު ވާހަކަ "ބޯގަންވިލާ" ގެ މިބައިގައި ގެނެސްދެވިފައިވާނީ ވާހަކައިގެ ޞަފުހާ ނަމްބަރު 105 އިން 108 ށެވެ.


Fainu gai airport naalhaa nama, meehun badhalu kuran jehey: Adam Shareef\nފައިނުގައި އެއާޕޯޓް ނާޅާނަމަ، މީހުން ބަދަލުކުރަން ޖެހޭ: އާދަމް ޝަރީފް\nސިފައިންގެ 125 ވަނަ އަހަރީ ދުވަސް ފާހަގަ ކުރުމުގެ ގޮތުން ބޭއްވި ރަސްމިއްޔާތުގައި ޑިފެންސް މިނިސްޓަރު އާދަމް ޝަރީފް އުމަރު ވާހަކަ ދައްކަވަނީ -- އަވަސް ފޮޓޯ: އަހުމަދު ޝުރާއު\nދެމެހެއްޓެނިވި ގޮތެއްގައި ލާމަރުކަޒީ އުސޫލުން ސަރުކާރު ހިންގޭނީ މާލެ އާއި ހުޅުމާލެ ފިޔަވައި އެހެން ތަންތައް އެއްފަސް ކުރުމުގެ ސިޔާސަތު ތަންފީޒު ކޮށްގެން ކަމަށާއި އެއާޕޯޓެއް ރ. ފައިނުގައި ނާޅާނަމަ، އެ ރަށުން މީހުން ބަދަލުކުރަންޖެހޭ ކަމަށް ނިމިދިޔަ ސަރުކާރުގެ ޑިފެންސް މިނިސްޓަރު އާދަމް ޝަރީފް އުމަރު ވިދާޅުވެއްޖެ އެވެ.\nއާދަމް ޝަރީފް ފޭސްބުކް މިއަދު ކުރެއްވި ޕޯސްޓެއްގައި ވިދާޅުވީ ތިމާވެއްޓަށް ގެއްލުން ނުވާ ގޮތަށް ނުވަތަ ގެއްލުން ކުޑަވާނޭ ގޮތަކަށް އިންތިހާބީ ރައީސް އިބްރާހިމް މުހައްމަދު ސޯލިހް، އިބޫގެ ވެރިކަމުގައި ރ. ފައިނުގައި އެއާޕޯޓް އަޅާނެ ކަަމަށް އުންމީދުކުރާ ކަމަށެވެ. ރ. އަތޮޅުގެ ދެކުނު ފަރާތުގައި އެއާޕޯޓެއް ނާޅައި ރިސޯޓްތަކާއި ލޯކަލް ޓުއަރިޒަމް ރަނގަޅަށް ނުހިންގޭނެ ކަމަށް ޝަރީފް ވިދާޅުވި އެވެ.\n"ރާއްޖޭގެ ރައީސް އިބްރާހިމް މުހައްމަދު ސޯލިހް ވިދާޅުވަނީ ގިނަ އެއާޕޯޓް އަޅުއްވާނެ ކަމަށް، އެމްޑީޕީގެ ރައީސް މުހައްމަދު ނަޝީދު ވިދާޅުވަނީ އެހިޔާލު ކަމުނުދާ ކަމަށް،" ޝަރީފް ވިދާޅުވި އެވެ.\nއާދަމް ޝަރީފް ވިދާޅުވީ، ފައިނުގައި އެއާޕޯޓް ނާޅާނަމަ އެ ރަށު މީހުން ބަދަލުކުރަން ޖެހޭނެ ކަމަށާއި ނޫނީ އެ ރަށަށް އެހެން ރަށްރަށުން މީހުން ގެންނަން ޖެހޭނެ ކަމަށެވެ.\n"ލާމަރުކަޒީ އުސޫލުން ދެމެހެއްޓެނިވި ގޮތެއްގައި ސަރުކާރު ހިންގަން ބޭނުންވާނަމަ މާލެ ނުވަތަ ހުޅުމާލެ ނޫން ތަންތަނުގައި އެއްފަސް ކުރުމުގެ ސިޔާސަތު ތަންފީޒު ކުރަން ޖެހޭ،" އާދަމް ޝަރީފް ވިދާޅުވި އެވެ.\nއޭނާ އިތުރަށް ވިދާޅުވީ، އެއްފަސް ކުރުމުގެ ސިޔާސަތު ތަންފީޒު ކުރެވޭނީ ލާމަރުކަޒީ ވިސްނުމާއި އެމަހްފޫމަށް ރައްޔިތުން އަހުލުވެރިކޮށް ބާރުވެރިކޮށްގެން ކަމަށެވެ.\nލާމަރުކަޒީ އުސޫލުން ރަށްތައް ހިންގަން އިބޫގެ ސަރުކާރުން ވަރަށް ބޮޑު އަހަންމިއްޔަތުކަމެއް ދޭން ވަނީ ނިންމާފަ އެވެ. އެގޮތުން ކައުންސިލްތަކަށް ބާރުދީ ރަށްތައް ތަރައްގީ ކުރުމަށް ކައުންސިލްތަކަށް ދެއްވާނެ ކަމަށް އިބޫ ވަނީ ވައުދުވެވަޑައިގެންފަ އެވެ.\nފައިނުގައި އެއާޕޯޓް އެޅުމަށް ހިޔާލުތަފާތުވެފައިވާއިރު، އާ ސަރުކާރުން އެކުލަވާލައިި މަޖިލީހަށް ހުށަހެޅި ބަޖެޓްގައި ފައިނު އެއާޕޯޓް އަޅަން ހިމަނާފައެއް ނުވެ އެވެ. އެއާޕޯޓް އެޅުމަށްޓަކައި އެ މަސައްކަތް ކުރުމަށް ހަމަޖެހިފައިވާ އައިލެންޑް އޭވިއޭޝަނުން އެންވަޔަރަމަންޓް ޕްރޮޓެކްޝަން އޭޖެންސީއަށް ފޮނުވާފައިވާ އީއައިއޭ ބަލައިނުގަންނަން އީޕީއޭއިން ވަނީ ނިންމާފަ އެވެ.\nއައިލެންޑް އޭވިއޭޝަނުން އީޕީއޭއަށް ހުށަހެޅި ރިޕޯޓުގައި ބުނެފައިވާ ގޮތުން އެއާޕޯޓްގެ މަސައްކަތަކަށް އެރަށުން 5،000 އަށްވުރެ ގިނަ ގަސް ކަނޑަަން ޖެހެ އެވެ. އެކަމާ ގުޅިގެން ރަށް ހަލާކުކޮށްލައިގެން އެއާޕޯޓް އެޅުމާ ދެކޮޅަށް އެ ރަށުގެ ބައެއް ރައްޔިތުން ވަނީ އަޑުއުފުލާފަ އެވެ. އަދި ދައުލަތުގެ ބައެއް އިދާރާތަކަށް ޕެޓިޝަން ވެސް ހުށަހެޅި އެވެ.\nފައިނުގައި އަޅަން ނިންމީ ދިގުމިނުގައި 1320 މީޓަރު ހުންނަ، ފުޅާ މިނުގައި 30 މީޓަރުގެ ރަންވޭއަކާއި، 60 މީޓަރު ދިގު 15 މީޓަރު ފުޅާ ޓެކްސީވޭ އަކާއި 227.5 މީޓަރު ދިގު 45 މީޓަރު ފުޅާ އޭޕްރަން އޭރިއާއެއް އޮންނަ ގޮތަށެވެ.\nއާދަމް ޝަރީފު އުމަރު ފައިނު


އަޅުގަނޑުވެސް ވަކާލާތުކުރުމުގެ ހުއްދަ ބޭނުމެވެ. - Mahfooz's Blog\nadmin 10/11/2017\tޚިޔާލު اضف تعليق 433 ފަހަރު ކިޔާފައި\nއަޅުގަނޑާއި، އިތުރު 53 ވަކީލަކު ދިވެހިރާއްޖޭގައި ޤާނޫނީ ވަކީލެއްގެ ޙައިސިއްޔަތުން މަސައްކަތްކުރުން މަނާކޮށް، ޖުޑީޝަލް އެޑްމިނިސްޓްރޭޝަންއިން ޓުވީޓެއް ކުރިތާ މިއަދަށް ދެމަސް ފުރުނީއެވެ. އަޅުގަނޑާއެކު ސަސްޕެންޑްކުރެވުނު ވަކީލުންގެ ތެރެއިން އަދިވެސް 17 ވަކީލުންނަށް އޮތީ ވަކާލާތުކުރުން މަނާކުރެވިފައެވެ.\nޖުޑީޝަރީގައި ހުރި މައްސަލަތަކުގެ ވާހަކަ އަޅުގަނޑު ފާޅުކަން ބޮޑު ގޮތެއްގައި ދައްކަން ފެށީ އިއްޔެއަކު މިއަދަކު ނޫނެވެ. މި ބްލޮގަށްވެސް3އަހަރު ވެގެން ދިޔައީއެވެ. އަޅުގަނޑުގެ މި ބްލޮގުގައި ލިޔާ ވާހަކަތައް ކިޔާ އުޅެނީ ނިސްބަތުން މަދު ބަޔެކެވެ. އެހެންނަމަވެސް ލިޔުން އަޅުގަނޑު ހުއްޓައެއް ނުލަމެވެ. ކިތަންމެ މަދު ބަޔަކާއެކު ނަމަވެސް އަޅުގަނޑުގެ ޝުޢޫރުތަކާ ޚިޔާލުތައް ޙިއްސާކުރެވުމަކީ އަޅުގަނޑަށް ހިތްހަމަޖެހުން ލިބޭ ކަމެކެވެ. އެކަމުން ހެޔޮ ނަތީޖާއެއް ނުކުންނާނޭ ދުވަސް އަދި އަންނާނެއެވެ.\nއަޅުގަނޑު މި ބްލޮގްގެ ޒަރީޢާއިންނާއި، އެހެނިހެން ގޮތްގޮތުން ޖުޑީޝަރީއާމެދު ދައްކާ ވާހަކަތައް އަޑުއަހާ މީހުންގެ ތެރެއިން ވަަރަށް ގިނަ މީހުން ބުނާ ގޮތުންނަމަ އަޅުގަނޑު އުޅުނީ ހުއްދަ ބާޠިލު ނުކޮށްގެންނެވެ. އަދި ހުއްދަ ބާޠިލު ކުރުމުންވެސް އަޅުގަނޑު ދައްކާ ވާހަކަތަކާއި، ކުރާ ކަންތައްތައް ހުއްޓާނުލަނީ އަޅުގަނޑު ވަކާލާތުކުރުމުގެ ހުއްދަ ބޭނުންނުވާތީ ކަމަށްވެސް އެއް ބަޔަކު ބުނެއެވެ. އެއީ ޙަޤީޤަތެއް ނޫނެވެ.\nއަޅުގަނޑު ޤާނޫނީ ދާއިރާގައި މަސައްކަތް ކުރަންފެށީ ރާއްޖޭގައި ނަންހިނގާ ބޮޑެތި ވަކީލުންގެ ފިޔަވަޅުތަކުގެ މަތީންނެވެ. ދިވެހިރާއްޖޭގެ ޤައުމީ ޔުނިވަރސިޓީގައި މަސައްކަތްކުރިއިރުވެސް އަޅުގަނޑު ވާނީ ޕެރަލީގަލްއެއްގެ ގޮތުގައި ދިވެހިރާއްޖޭގެ ފުންނާބު އުސް ވަކީލުންނާއެކު މަސައްކަތްކޮށްފައެެވެ. އެ ދުވަހުން ފެށިގެން މިއަދާ ހަމައަށްވެސް އަޅުގަނޑު ޢާމްދަނީ ހޯދަން ކުރާ މަސައްކަތަކީ ހަމައެެކަނި ޤާނޫނީ މަސައްކަތެވެ. އަޅުގަނޑަށް ޢާމްދަނީ ލިބޭ އިތުރު ވަޞީލަތެއް އަދި މިހާތަނަކަށް ނެތެވެ.\nސުޕްރީމް ކޯޓުން ބޭއިންސާފުން އަޅުގަނޑު ސަސްޕެންޑްކުރުމުން ދިރިއުޅުމުގެ ޚަރަދުތައް ކުޑަ ކުރަން ފިޔަވަޅުތަކެއް އަޅުގަނޑު އެޅީމެވެ. ކުރިން މޫނު މަތީގައި ހުންނަ އޮފުދާރުކަމާއި ޖޯޝު ކެނޑޭވަރަށް އަތްމަތި ދަތިވެއްޖެއެވެ. މިހާރު އަޅުގަނޑު ހޯދާ މަދު ޢާމްދަނީ އަދިވެސް މި ހޯދަނީ ޤާނޫނީ މަސައްކަތްތަކުންނެވެ. އެކި މައްސަލަތައް ނަގައި، ބައެއް ފަހަރު ނަގާ މައްސަލައިގެ ފީގެ4ބައިކުޅަ3ބައި ވަކީލަކަށް ދީގެން އެ ވަކީލުން ކޯޓަށް ފޮނުވަމެވެ. ވަކީލުން ކޯޓަށް ދާން ބޭނުންވާ ލިޔެކިޔުންތައް ހަމަކުރުމާއި، މައްސަލަ ދިރާސާކޮށް، ކޯޓުގައި ވަކީލު ދައްކަންވީ ވާހަކަ ލިޔުމަށް ތިރިކުރުމާއި، ކޯޓަށް މައްސަލަ ހުށަހަޅަން ތައްޔާރުކުރަންޖެހޭ ފޯމުތައް ޑްރާފްޓްކުރުމާއި، ކޯޓުގައި ކަންހިނގިގޮތް މުވައްކިލުގެ ޢާއިލާއާ ޙިއްސާކުރުމަކީ އަޅުގަނޑު އަދާކުރާ ޒިންމާއެކެވެ. ވަކީލެއްގެ ގޮތުގައި މަސައްކަތްކުރި އިރު ލިބެމުންދިޔަ ޢާމްދަނީ4ގުނަ ދަށް ވެއްޖެއެވެ. ނަތީޖާއެއްގެ ގޮތުން ވަރަށް ގިނަ ކަންތައްތައް ޤުރުބާންވެސް ކުރަން ޖެހިއްޖެއެވެ.\nމި ޙާލަތުން އަރައިގަތުމަށް އަޅުގަނޑު ކުރަންވީ ކަމަކީ އުއްތަމަ ފަނޑިޔާރު އަރިހުން މަޢާފަށް އެދުން ކަމުގައިވާނަމަ އެކަން ކުރާކަށް އަޅުގަނޑު ގަސްތެއް ނުކުރަމެވެ. ސަބަބުތައް ގިނައެވެ. އަަޅުގަނޑު ސަސްޕެންޑު ކުރީ އަޅުގަނޑާ ސުވާލުކުރެވިގެން ހިންގުނު ތަޙްޤީޤަކަށްފަހުއެއް ނޫނެވެ. އަދި ޤާނޫނެއް ގަވާއިދެއްގައި ކަނޑައަޅާފައިވާ އަދަބެއްގެ ގޮތުންވެސް ނޫނެވެ. އުއްތަމަ ފަނޑިޔާރަށް ފެނިވަޑައިގަތުމުން ބާރާއި ނުފޫޒުގެ ބޭނުންކުރެއްވީއެވެ. އެ މަނިކުފާނު ހިތްޕުޅާ ނުވާ މީހަކަށްވީތީ އޭގެ އަދަބު ދެއްވަނީއެވެ. އެއީ ގަދަ ބާރުން އަނެކާގެ މައްޗަށް ނުފޫޒު ހިންގުމުގެ ޢަމަލެކެވެ.\nމި ޙާލާތުގައި އަޅުގަނޑަށް2އިޚްތިޔާރެއް އެބައޮތެވެ. އެއްގޮތަކީ، ނުކުރާ ކުށަކަށް، އަންގާފައި ނެތް އެނގުމަކަށް، އުއްތަމަ ފަނޑިޔާރު އަރިހުގައި މަޢާފަށް އެދި، ޖުޑީޝަރީގައި ހުރިކަމަށް އަޅުގަނޑުމެން މިބުނާ މައްސަލަތަކުގެ ވާހަކަ ދެއްކުން އެއްކޮށް ހުއްޓާލުމެވެ. ޤާނޫނާ ޚިލާފަށް ޖުޑީޝަރީއިން ކުރާ ކަންތައްތަކުގެ ސަބަބުން އެކި ފަރާތްތަކަށް ލިބެމުންދާ ގެއްލުންތަކުގެ ވާހަކަ ދެއްކުން ވެސް ހުއްޓާލުމެވެ. އަދި ސިސްޓަމަށް އެއްބާރުލުން ދިނުމެވެ. މިހެން ކަންތައް ކޮށްފިނަމަ އަޅުގަނޑު މިވަގުތު ތަޙައްމަލު ކުރަމުން މިގެންދާ ހުރިހާ މައްސަލަތަކެއް އެއްފަހަރާ ޙައްލުވީއެވެ.\nދެވަނަ ގޮތަކީ ހަރުކަށި ކަމެއް ނެތް، ސުލްޙަވެރި އިޙުތިޖާޖު ކުރުމުގައި ދެމި ހުރުމެވެ. އޭގެ ތެރޭގައި ހިމެނޭނީ ޖުޑީޝަރީއިން ޤާނޫނާ ޚިލާފްވާ ކޮންމެ ފަހަރަކު އެކަމުގެ ޙަޤީޤަތް ކޮންމެވެސް ބަޔަކަށް އޮޅުންފިލުވައިދީ ހޭލުންތެރިކަން އިތުރުކުރުމަށް މަސައްކަތްކުރުމާއި، ޖުޑީޝަރީއިން ޢަމަލުކުރަމުންދާ ގޮތާމެދު ހިތްހަމަ ނުޖެހުން ފާޅުކުރުމުގެ ގޮތުން އެކި ވަޞީލަތްތައް ބޭނުންކޮށްގެން ޝުޢޫރު ފާޅުކުރަމުން ގެންދިއުމެވެ. މި ގޮތް ޚިޔާރުކުރުމުން އަޅުގަނޑަށް ލިބޭނޭ މާއްދީ މަންފާއެއް ނެތެވެ. އެހެންނަމަވެސް އަނިޔާއަކާ ދެކޮޅަށް ކެރިގެން ޙައްޤު ބަސް ބުނެވިއްޖެކަމުގެ ހިތްހަމަޖެހުން ލިބޭނޭކަން ގައިމެވެ.\nމި ދެގޮތުންކުރެ ގޮތެއް ޚިޔާރުކުރަން ބަލާއިރު، ރިޢާޔަތްކުރަންޖެހޭ ކަންތައްތަކެއް އެބަހުއްޓެވެ. ޙައްޤުން ކަމަކާނުލާ ކޯޓުތަކުގައި ވަކާލާތުކުރުން މަނާކުރެވުނީ އަޅުގަނޑުގެ އެކަންޏެއް ނޫނެވެ. އަޅުގަނޑުގެ އަޚުން، އަލްއުސްތާޛް ޢަބްދުﷲ ޙަސީންއާއި، އަލްއުސްތާޛް މަސްތޫރު ޙުސްނީ6މަސް ދުވަހުގެ ދިގު މުއްދަތަކަށް ސަސްޕެންޑްކުރެވުނީ ހަމަ އެއްވެސް ސަބަބެއް އެންގުމެއް ނެތި ބޭއިންސާފުންނެވެ. އަޅުގަނޑުގެ އުމުރުން ފުރޭ ކޮންމެ އަހަރަކާއެކު އަޅުގަނޑުގެ އަޚު އަލްއުސްތާޛް ޙުސައިން ޝަމީމްގެ ސަސްޕެންޝަންވެސް އަހަރެއް ފުރެމުންދެއެވެ. ޙުސެއިން ޝަމީމްގެ ސަސްޕެންޝަންއަށް މިދިޔަ ނޮވެމްބަރު މަހުގެ4ވަނަ ދުވަހަށް ދެ އަހަރު ފުރުނީއެވެ. އަލްއުސްތާޛް ޢަލީ ޙުސައިންގެ ސަސްޕެންޝަންއަށް އަހަރަކަށްވުރެ ގިނަ ދުވަސް ވެގެންދަނީއެވެ. އަލްއުސްތާޛް ޙުސްނުއްސުޢޫދު ސަސްޕެންޑްކުރެވުނު ޢަދަދެއްވެސް ނޭނގެއެވެ. އަލްއުސްތާޛް ނާޒިމް ޢަބްދުއްސައްތާރު ކޯޓަށް ވަނުން މަނާކުރެވުނީވެސް މަދެއްކޮށެއް ނޫނެވެ.\nމިއިން އެއްވެސް ބޭފުޅަކު ސަސްޕެންޑްކުރެވުނުއިރު ޤާނޫނީ ގޮތުން ފުރިހަމަކުރަންޖެހޭ އިޖުރާއަތެއް ފުރިހަމަކޮށްފައެއް ނެތެވެ. ހަމައެކަނި ނުފޫޒާއި ބާރު ދެއްކުން ފިޔަވައި އެ ޢަމަލަށް އެއްވެސް ޙުއްޖަތެއް ފެންނާކަށް ނެތެވެ.\nއިންސާނެއްގެ މައްޗަށް ބާރާ ނުފޫޒު ހިންގައި އޮބަހައްޓައިގެން ގެންގުޅެން މަސައްކަތްކުރާ މީހާއަށް އެ ފުރުޞަތު ދިނުމަކީ އަޅުގަނޑު ޤަބޫލު ގޮތެއް ނޫނެވެ. އަދި އޭނާގެ ރުހުން ލިބިދާނޭކަމަށް ދެކިގެން ހަނު ހުރުމަކީވެސް އަޅުގަނޑު އިޚްތިޔާރުކުރާނޭ މަގެއް ނޫނެވެ. އެކަމުން އޭނާގެ ހިތްވަރު އާވެ، އިތުރު ބަޔަކަށް ގެއްލުން ދިނުން ފިޔަވައި ވާނޭ ކަމެއް އަޅުގަނޑަކަށް ހަމަނުފެނެއެވެ. 56 ވަކީލަކު ނުކުމެ، ޖުޑީޝަރީގައި ހުރި މައްސަލަތަކުގެ ވާހަކަ ކެރިގެން ބުނުމުން، އެމީހުންގެ އަޑު ކަނޑުވާލުމަކީ އުއްތަމަ ފަނޑިޔާރުގެ ނިޔަތެވެ. އިތުރު ވަކީލުންތައް އެހަރަކާތާ ގުޅެން ހުރަސް އެޅުމަކީ އެމަނިކުފާނު ޤަސްތުކުރެއްވި ގޮތެވެ. ދިރިއުޅުމުގެ ޟަރޫރަތްތައް ފުރިހަމަކުރުމަށް އުނދަގޫވާނޭ ގޮތް ބަލައިގެން ދަތިކުރުމުގެ ފިޔަވަޅު އެޅީ އަޅުގަނޑުމެން އޮބަހެއްޓުމަށެވެ. އޭގެ ނަތީޖާވެސް ކޮންމެވެސް ވަރަކަށް ފެނިއްޖެއެވެ.\nކޯޓުތަކުގައި ވަކާލާތުކުރުމުގެ ހުއްދަ އަޅުގަނޑު ވަރަށް ބޭނުމެވެ. އެ ހުއްދަ އަޅުގަނޑަށް ލިބެންޖެހެނީ އެ ހުއްދަ ބާޠިލުކުރީ ޤާނޫނީ ޙުއްޖަތެއްނެތި، ހަމައެކަނި އުއްތަމަ ފަނޑިޔާރުގެ ނުފޫޒު ދެއްކުމަށް ކަމަށްވާތީއެވެ. އެ ހުއްދަ ހޯދުމަށްޓަކައި އަޅުގަނޑު ދިވެހިރާއްޖޭގެ ސުޕްރީމް ކޯޓުގެ ކިބައިންވެސް އަދި އުއްތަމަ ފަނޑިޔާރުގެ ކިބައިންވެސް އެދޭނޭ އަދި އެދެންޖެހޭނޭ މަޢާފެއް ވެސް ނޯންނާނެއެވެ. ނުވެސް އެދޭނަމެވެ. އަޅުގަނޑު ކުށެއް ކޮށްފައިވާނަމަ، ދިވެހިރާއްޖޭގައި ހެދިފައިވާ ޤާނޫނުތަކާ އެއގޮތްވާ ގޮތުގެ މަތީން މައްސަލަ ބެލެވި އަޅުގަނޑަށް އަދަބު ދޭންވީއެވެ. އެކަމާ ފަރުވާލެއް ނެތެވެ. ސަސްޕެންޝަންގައި3ވަނަ މަސް މިފަށަނީ އަޅުގަނޑުގެ ފެންވަރުން އަޅުގަނޑު ކުރާނޭ އިޙްތިޖާޖުތަކުގެ އައު ވިސްނުންތަކެއް ނެރެމުންނެވެ. އުއްތަމަ ފަނޑިޔާރުގެ ކަންފަތާ ހަމައަށް އަޅުގަނޑުގެ އަޑު ބާރަށް ފޯރުވާފައި މެނުވީ އަޅުގަނޑު ހުއްޓައެއް ނުލާނަމެވެ. ޖެހޭނީ އަޑުއަހާށެވެ.\nކުރިއަށް ޤާނޫނާ ޚިލާފަށް ހޯދާ ހެކި ބަލައި ނުގަތުން\nފަހަތަށް ގެއްލިގެންދިޔަ އަހަރުތަކަށް ބަދަލު ދިނުން


ކައިވެނީގެ ކުރިން ކިސްކުރުމާއި ހަގްކުރުމަކީ ކޮންކަހަލަ ކަމެއް ތޯއެވެ؟ | Adam Shameem\nސެކްޝަން | ., ސުވާލާއި ޖަވާބު - ކައިވެނި, ސުވާލާއި ޖަވާބު - ޒިނޭ\nއައްސަލާމް ޢަލައިކުމް، ޝައިޚް.. އަޅުގަނޑަކީ 25 އަހަރުގެ އަންހެނަކީމެވެ. އަޅުގަނޑު މީގެ ކުރިން ލޯބީގެ ގޮތުން ގުޅުނު ދެމީހުންވެސް އަޅުގަނޑާ ވަކިވީ ގައިގޯޅިވުމުގެ ފުރުސަތު ނުދޭތީއެވެ. މިހާރު ގުޅިގެން މިއުޅޭމީހާ އަޅުގަނޑާ ވަރަށް އަވަހަށް ކައިވެނިކުރާނެކަމަށް ބުނެއެވެ. ނަމަވެސް ކައިވެނީގެ ކުރިން ކިސްކޮށް، ހަގްކޮށް އުޅެން އޭނާ ބޭނުންވެއެވެ. އަޅުގަނޑު ކައިވެނި ކުރަން އިންތިހާއަށް ބޭނުމެވެ. ނަމަވެސް ﷲ ނަހީކުރެއްވި ކަންތައް ކުރަން ބިރުގަނެއެވެ. ކައިވެނި ކުރަންބޭނުން ވާލެއް ބޮޑުކަމުން އޭނަޔާ ވަކިވާކަށް ބޭނުމެއް ނުވެއެވެ. އަޅުގަނޑު ކަންތައްކުރުން އެންމެ ރަނގަޅުގޮތެއް ބުނެދެއްވުން އެދެމެވެ.\nކައިވެނީގެ ކުރިން މީހަކާއި ގައިގޯޅިވެ، އެކަކު އަނެކަކު ގައިގައި ބީހުމަކީ ބޮޑު ޒިނޭއަށް މަގުދަށްކާ ކަންކަމެވެ. ޒިނޭގެ ނުބައިކަމާއި އެފާފައިގެ ބޮޑުކަމުން ޒިނޭއަށް މަގުފަހިވާ ކަންތައްތައް މާތް ﷲ ވަނީ ނަހީކުރައްވައި ހަރާމް ކުރައްވާފައެވެ. މިސާލަކަށް ޝަހުވަތުގެ ނަޡަރަކުން ބެލުމާއި އެފަދަ ވާހަކަ ދެއްކުމަކީވެސް ހަރާމް ކަމެކެވެ. ވީމައި ގައިގޯޅިވެ، އެކަކު އަނެކަކުގެ ގައިގައި ބީހުމަކީ މާ ނުބައި ކަމެކެވެ. ވީމައި އެއީ ހައްތާވެސް ޒިނޭގެ ބާވަތް ތަކެވެ. ނުވަތަ ކުދި ޒިނޭއެވެ. އެފަދަ ކަންކަމަކީ އާދަމުގެ ދަރިއާއަށް ކުރެވޭ ޒިނޭގެ ހިއްސާއެއް ކަމުގައި މާތް ﷲ ލިޔުއްވާފައިވާ ކަންކަމެވެ. ވީމައި ކައިވެނީގެ ކުރިން އެފަދަ އެއްމެހައި ކަންކަމުން ދުރުހެލިވެ ރައްކާތެރިވުމަކީ މުއްމިނު އަންހެނުންނާއި ފިރިހެނުންގެ މައްޗަށް ލާޒިމު ކަމެކެވެ. أَبُو هُرَيْرَةَ رضي الله عنه ގެ އަރިހުން ރިވާވެގެން ވެއެވެ. ހަމަކަށަވަރުން النَّبِيَّ صَلَّى اللَّهُ عَلَيْهِ وَسَلَّمَހަދީޘްކުރައްވާފައި ވެއެވެ.\n((فَزِنَا الْعَيْنَيْنِ النَّظَرُ وَزِنَا اللِّسَانِ النُّطْقُ وَالنَّفْسُ تَمَنَّى وَتَشْتَهِي وَالْفَرْجُ يُصَدِّقُ ذَلِكَ أَوْ يُكَذِّبُهُ)) (البخاري 5774، ومسلم 4801). “ލޮލުގެ ޒިނޭއަކީ ބެލުމެވެ. އަދި ދުލުގެ ޒިނޭއަކީ ވާހަކަ ދެއްކުމެވެ. އަދި ނަފްސު (ހިތް އެފަދަ ކަންކަމަށް) ބޭނުންވެ، އެދެއެވެ. އެކަން ތެދުކުރާނީ ނުވަތަ ދޮގުކުރާނީ ފަރުޖެވެ.” އެބަހީ: ޒިނޭގެ ފެށުމަކީ އެހެން ގުނަވަންތަކެވެ. އަދި سنن أبى داود (1840) ގައި ވެއެވެ. ((وَالْيَدَانِ تَزْنِيَانِ فَزِنَاهُمَا الْبَطْشُ وَالرِّجْلَانِ تَزْنِيَانِ فَزِنَاهُمَا الْمَشْيُ وَالْفَمُ يَزْنِي فَزِنَاهُ الْقُبَلُ)) މާނައަކީ: “ދެއަތް ޒިނޭ ކުރެއެވެ. އެއީ ބީހުމެވެ. އަދި ދެފައި ޒިނޭކުރެއެވެ. އެއީ (އެކަމަށްޓަކައި) ހިނގުމެވެ. އަދި އަނގަ ޒިނޭ ކުރެއެވެ. އެއީ ދޮންދިނުމާއި ކިސްކުރުމެވެ.”\nކައިވެނި ކުރުމަށް މީހަކު އެއްބަސް ވުމަކުން ނުވަތަ ކައިވެނި ކުރާނެކަމުގެ ޔަގީންކަން ދިނުމަކީ އެއްވެސް ކަމެއް ޙަލާލުވާ ކަމެއް ނޫނެވެ. ހަގްކުރުމާއި ކިސްކުރުން ޙަލާލުވާނީ ކައިވެންޏަށް ފަހުގައެވެ. ވީމައި ކައިވެނި ކުރަން ބޭނުންވާ މީހާ ގާތުގައި އެގޮތަށް ބުނާށެވެ. މުސްލިމެއް ކަމުގައި ވާނަމަ ﷲ އާއި ރަސޫލާ ނަހީ ކުރެއްވި ކަމެއް ކޮށްގެން ނުވާނެ ކަމުގައި ގަބޫލު ކުރާނެއެވެ. އަދި ރަނގަޅު މުސްލިމެއް ކަމުގައި ވާނަމަ ގޯސް ކަމެއް ކުރުމަށް އިންކާރު ކުރުމުގެ މައްޗަށް ރުޅިއައިސް، ވަކި ވުމުގެ ބަދަލުގައި އިޙްތިރާމާއި އެކުގައި އެކަން ބަލައިގަނެ، ކައިވެންޏަށް އަވަސްވެ ގަތީހެވެ. އެފަދަ ކަންކަމުގެ ފުރުސަތެއް ނުލިބުމުގެ ސަބަބުން ކައިވެނި ނުކޮށް ދުރުވާނެ މީހުނަކީ އެއްވެސް ހާލެއްގައި ރަނގަޅު މީހުނެއް ނޫނެވެ. އެފަދަ ގިނަ މީހުންނަކީ ކައިވެނި ކުރުމުގެ ނަމުގައި އަންހެނުންގެ ޢިތްފަތް ފޭރޭ ބައެކެވެ.\nވީމައި އަޅުގަނޑުގެ ނަޞޭޙަތަކީ ކައިވެނި ކުރުމަށްޓަކައި ފުރަތަމައިންވެސް ރަނގަޅު، ޞާލިޙު މީހަކު އިޚްތިޔާރު ކުރާށެވެ. މިހާރު ކައިވެނި ކުރުމަށް ކަމުގައި ތިޔަ ބުނާ މީހާއަށް މިކަން އަންގާށެވެ. އަދި ގަބޫލު ނުކޮށްފި ނަމަ މާތް ﷲ އަށްޓަކައި އެކަލާނގެ ޙަރާމް ކުރެއްވި ކަމެއް ދޫކުރުމަށް އެއްބަސް ނުވާ މީހަކައި ދުރުހެލިވާށެވެ. އެއީ ރަނގަޅު މީހެއް ނޫނެވެ. ރަނގަޅު ގޮތުގައި ރަނގަޅު މީހަކު ލިބުން އެދި ދުޢާކޮށް، މަސައްކަތް ކުރުމުން މާތް ﷲ ރަނގަޅު މީހަކު ދެއްވާނެއެވެ. ﷲ ގެ ފަޟްލުވަންތަވެރިކަމުން ތިބާއަކީ އެފަދަ ކަންކަމުން ސަލާމަތްވެފައި ވާ މީހެކެވެ. ވީމައި އެފަދަ ކަމެއްގައި ނުޖެހި ސަލާމަތުން ހުރެ، ރަނގަޅު ރަނގަޅު ގޮތުގައި ކައިވެނި ކުރެވޭތޯ ބަލާށެވެ! އެކަލާނގެ ބަރަކާތް ލައްވާނެއެވެ.\nމާތް ﷲ ތިބާއަށް ޢިތްފަތެރިކަން ދެއްވައި، އެފަދަ ރަނގަޅު ބައިވެރިއަކު ނަޞީބު ކުރައްވާށި! އާމީން!\nކައިވެނީގެ ކުރިން ފާޙިޝްކަމެއް ކުރެވިފައިވާނަމަ ކައިވެނި ޞައްހަވާނެތޯ؟\nހުކުރު ދުވަހު ހުކުރު ކުރިން ދުނިޔެވީ މަސައްކަތް ކުރުމަކީ ކޮންކަހަލަ ކަމެއް ތޯއެވެ؟\nބުރުގާ ނާޅާ ކުއްޖަކާ އިނުމަކީ ކޮންކަހަލަ ކަމެއް ތޯއެވެ؟


"ދޭ ދޭ ޕިޔާރު ދޭ" ގެ ހަތަރުވަނަ ލަވަ ރިލީޒުކޮށްފި | Jazeera\t"ދޭ ދޭ ޕިޔާރު ދޭ" ގެ ހަތަރުވަނަ ލަވަ ރިލީޒުކޮށްފި - Jazeera\n"ދޭ ދޭ ޕިޔާރު ދޭ" ގެ ހަތަރުވަނަ ލަވަ ރިލީޒުކޮށްފި\nއީމާ މުހައްމަދު ވަހީދު May 4, 2019 92 views0\nމި މަހުގެ 17 ގައި ރިލީޒް ކުރާ "ދޭ ދޭ ޕިޔާރު ދޭ" ލަވަތަކުގެ ތެރެއިން ހަތަރު ވަނަ ދައްކާލައިފި އެވެ.\n"ޗަލް އާނާ" އަކީ އަމާލް މާލިކްގެ މިއުޒިކަށް އޭނާގެ ކޮއްކޮ އަރުމާން މާލިކް ކިޔާފައިވާ މަޑުމައިތިރި ލޯބީގެ ލަވައެކެވެ. ހިތާމަވެރި އިހުސާސެއް ވެސް ގެނެސްދޭ މި ލަވައިން ފެނިގެން ދަނީ އަޖޭ ދޭވްގަން އާއި ރަކުލް ޕްރީތު ސިންގެވެ.\nއަލަށް ޑައިރެކްޝަނަށް ނުކުންނަ އާކިވް އަލީ ޑައިރެކްޓްކޮށްފައިވާ ރޮމޭންޓިކް ކޮމެޑީ "ދޭ ދޭ ޕިޔާރު ދޭ" އަކީ ދުވަސްވީ ފިރިހެނަކާއި ޒުވާން އަންހެނަކާ ދެމެދު އުފެދޭ ލޯބީގެ ގުޅުމެއްގެ ސަބަބުން ދިމާވާ ކަންތައްތަކެއް މަޖާ ގޮތަކަށް ކިޔައި ދޭނެ ފިލްމެކެވެ. މީގެ ކާސްޓުން ތައްބޫ ވެސް ފެނިގެން ދާނެ އެވެ.\nއަޖޭ ދޭވްގަން އަކީ ކުރިންވެސް ވަރަށް މަޝްހޫރު ވެގެން ދިޔަ ފިލްމު ތަކެއް ކުޅެފައިވާ ތަރިއެކެވެ. ގިނަ ބައެއްގެ ލޯތްބާއި ސަޕޯޓް ވެސް ހޯއްދާފައިވާ މިހާރު ބޮލީވުޑްގެ އެންމެ ކާމިޔާބު ތަރިންގެ ލިސްޓްގައި ހިމެނޭނެ ތަރިއެކެވެ.